**พระพุทธเจ้าและพระบาฮาอุลลาห์**

Buddha and Baha ’u’ llah

**พระพุทธเจ้าและพระบาฮาอุลลาห์**

Buddha and Baha ‘u’ llah

Pra Buddha Jow Lae Ora Baha ‘u’ llah

By Dr. Tawatchai Wisoodthimark

โดย น.พ. ธวัชชัย วิสุทธิมรรค

จัดพิมพ์โดย : ธรรมสภาบาไฮแห่งประเทศไทย

77/1 ถ.หลังสวน ซอย 4 ปทุมวัน กทม. 10330

ธันวาคม 2534 จำนวน 3,000 เล่ม

(สงวนลิขสิทธิ์)

แด่...

ชาวพุทธทุกท่าน

*“ดูกร ภิกษุทั้งหลาย สิ่งที่ไม่เกิด ไม่ถูกก่อขึ้น ไม่ถูกสร้าง ไม่มีอะไรปรุงแต่ง มีอยู่ หากไม่มีสิ่งที่ไม่เกิด ไม่ถูกก่อขึ้น ไม่ถูกสร้าง ไม่มีอะไรปรุงแต่งนี้ ย่อมจะไม่มีความหลุดพ้นไปจากธรรมชาติที่เกิด ถูกก่อขึ้น ถูกสร้าง ถูกปรุงแต่ง”*

พระพุทธเจ้า

*“พระผู้เป็นเจ้าผู้เป็นสาระเหนือญาณทัศนะ ผู้ธำรงอนันต์ ทรงภิญโญภาพเหนือทุกลักษณะของมนุษย์ เช่นกายภาวะ การขึ้นการลง การออกการคืนตัว ความรุ่งโรจน์ของพระองค์อยู่เหนือเกินกว่าที่วจีของมนุษย์จะสดุดีอย่างเพียงพอ หรือหัวใจของมนุษย์จะเข้าถึงความลึกลับที่หยั่งไม่ถึงของพระองค์ พระองค์ทรงเร้นลับอยู่ในสาระอนันต์ของพระองค์ และสภาวะของพระองค์จะคงซ้อนเร้นจากสายตาของมนุษย์ชั่วนิรันดร์”*

พระบาฮาอุลลาห์

# “ไม่มีความแตกต่างระหว่างพระพุทธเจ้าองค์ใดๆ ในด้านความงามของรูปกาย ศีล สมาธิ ปัญญา วิมุตติ วิถีจิตและวิมุตติญาณ จตุศัทธา ทศพล...กล่าวคือไม่มีความแตกต่างในธรรมะของพระพุทธเจ้าองค์ต่างๆ”

พระพุทธเจ้า

*“พระศาสดาทุกพระองค์สถิตอยู่ในเทพมณเฑียรเดียวกัน เหินอยู่ในสรวงสวรรค์เดียวกัน ประทับอยู่บนบัลลังก์เดียวกัน แถลงพระวจนะเดียวกัน และประกาศศาสนาเดียวกัน”*

พระบาฮาอุลลาห์

**คำนำ**

ก่อนเริ่มพระพุทธศาสนา มีความพยายามปรับความเชื่อและความคิดในศาสนาฮินดูโดยมวลชนและวงการปัญญาชน เพื่อความเรียบง่ายและการปฏิบัติตามคำสอนโดยปราศจากพิธีกรรมที่ซับซ้อนและการสวดมนต์ที่ไร้ความหมาย ความต้องการปฏิรูปนี้รุนแรงทัดเทียมกับความเสื่อมของศีลธรรมในระบบของศาสนา การปฏิบัติพิธีกรรมที่ถูกต้องกลายเป็นสิ่งสำคัญและเป็นเหตุของการทะเลาะวิวาทระหว่างกลุ่มที่ปฏิบัติต่างกัน นี้คือสภาพสังคมทั่วไปอย่างคร่าวๆที่พระพุทธเจ้าได้เสด็จมา และพระองค์ได้แสดงธรรมะเพื่อขจัดปัดเป่าความหลงผิดเหล่านี้ เปิดปัญญาของมนุษย์ให้เห็นหนทางที่ถูกต้อง มาบัดนี้พระบาฮาอุลลาห์ได้เสด็จมาในโลกยุคนี้เพื่อทำหน้าที่เดียวกันกับพระพุทธเจ้าเมื่อ 2,500 ปีก่อน

ธรรมะคือหนทางอันบริสุทธิ์สำหรับวิญญาณของมนุษย์ การจะดำเนินตามหนทางแห่งธรรมะยังขึ้นอยู่กับการเข้าใจ วิเคราะห์และตีความหมายพุทธวจนะ เฉพาะการตีความหมายและการถ่ายทอดทางภาษาก็เหลือพอที่จะทำให้แนวทางปฏิบัติธรรมแตกต่างกันออกไปได้มากมาย เพียงภายในศตวรรษแรกหลังพระพุทธเจ้าเสด็จปรินิพพาน แนวความคิดของชาวพุทธได้แตกออกไปแล้ว 14 สำนัก[[1]](#footnote-1) ภาษาที่พระพุทธเจ้าใช้แสดงธรรมเทศนามิใช่ภาษาบาลี เพราะพระองค์ดำเนินชีวิตอยู่ในพื้นที่ที่ใช้ภาษาปรากฤต[[2]](#footnote-2) ภายหลังต่อมาธรรมเทศนาของพระองค์ถูกบันทึกเป็นภาษาบาลีคือพระไตรปิฎก ซึ่งเป็นคัมภีร์แม่บทของฝ่ายหินยาน ส่วนฝ่ายมหายานใช้คัมภีร์ที่บันทึกเป็นภาษาสันสกฤตและยังมีการแปลออกไปเป็นภาษาต่างๆซึ่งมีความเห็นของผู้แปลปะปนอยู่ด้วยรวมทั้งความเห็นของสถาบันสอนศาสนาที่ตนขึ้นอยู่ซึ่งแตกต่างกันไป ในภาษาไทยเองก็มีตัวอย่างให้เห็น ธรรมบทในพระไตรปิฎกและธรรมบทที่แปลโดยอาจารย์เสถียรพงษ์ วรรณปก ก็ต่างกันอยู่มากบ้างน้อยบ้าง และก็ต่างกับธรรมบทฉบับภาษาอังกฤษที่แปลโดยชาวต่างประเทศ

ด้วยสภาพการณ์เช่นนี้จึงเป็นการยากที่จะห้ามมิให้ความเชื่อใดๆ ผุดขึ้นมา ซึ่งอาจแปลกแหวกแนวออกไปได้ต่างๆ นานา เช่นมีความเชื่อว่าพระพุทธเจ้ามิได้มีตัวตนจริงๆ ในประวัติศาสตร์แต่เป็นเพียงตำนานที่เล่าต่อกันมา เชื่อว่าพระพุทธเจ้าองค์ที่ห้าคือพระศรีอาริยเมตไตรย์ไม่มี

โดยอาศัยพระธรรมที่พระบาฮาอุลลาห์สอนไว้ หนังสือเล่มนี้เป็นความพยายามหนึ่งที่จะสาธิตธรรมะที่แท้จริงส่วนหนึ่งของพระพุทธเจ้าให้เป็นที่ประจักษ์ รวมทั้งความคาดหวังเกี่ยวกับอนาคตในยุคพระศรีอาริย์ ซึ่งย่อมมีส่วนที่ต้องตรงหรือขัดแย้งกับความเชื่อของชาวพุทธกลุ่มต่างๆ ที่มีความเชื่อแตกต่างกันอยู่แล้ว อย่างไรก็ดีผู้เขียนหวังว่า หนังสือเล่มนี้จะให้กำลังใจแก่ชาวพุทธ เมื่อชาวพุทธได้พบว่า ธรรมะดั้งเดิมที่พระพุทธเจ้าเคยพร่ำสอนไว้ กลับมีพลังชีวิตใหม่ที่ยิ่งใหญ่กว่าเดิมโดยการเสด็จมาของพระบาฮาอุลลาห์

น.พ. ธวัชชัย วิสุทธิมรรค

**สารบัญ**

บทที่ หน้า

1. พระผู้เป็นเจ้าตามคำสอนของพระพุทธเจ้า
2. นิพพาน กรรม การกลับชาติมาเกิด
3. พระศรีอาริยเมตไตรย์-พระบาฮาอุลลาห์
4. พระธรรมของพระพุทธเจ้าและพระบาฮาอุลลาห์
5. ธรรมะสำหรับโลกยุคใหม่
6. ยุคพระศรีอาริย์-สหพันธรัฐแห่งโลกบาไฮ
7. โบสถ์บาไฮในประเทศอินเดีย

หนังสืออ้างอิง

**1**

**พระผู้เป็นเจ้าตามคำสอนของพระพุทธเจ้า**

*“ดูกร ภิกษุทั้งหลาย สิ่งที่ไม่เกิด ไม่ถูกก่อขึ้น ไม่ถูกสร้าง ไม่มีอะไรปรุงแต่ง มีอยู่ หากไม่มีสิ่งที่ไม่เกิด ไม่ถูกก่อขึ้น ไม่ถูกสร้าง ไม่มีอะไรปรุงแต่งนี้ ย่อมจะไม่มีความหลุดพ้นไปจากธรรมชาติที่เกิด ถูกก่อขึ้น ถูกสร้าง ถูกปรุงแต่ง เพราะเหตุที่มีสิ่งที่ไม่เกิด ไม่ถูกก่อขึ้น ไม่ถูกสร้าง ไม่มีอะไรปรุงแต่ง จึงมีความหลุดพ้นจากธรรมชาติที่เกิด ถูกก่อขึ้น ถูกสร้าง ถูกปรุงแต่ง”[[3]](#footnote-3)*

คำสอนตอนนี้ของพระพุทธเจ้าได้แสดงนัยถึงสิ่งเดียวกับที่พระบาฮาอุลลาห์สอนเกี่ยวกับพระผู้เป็นเจ้า ผู้เป็นต้นกำเนิดของสรรพสิ่งทั้งปวง เป็นพระผู้สร้างแต่มิได้ถูกสร้าง เพียงแต่เป็นการพูดคนละสำนวน การไม่ทราบเกี่ยวกับพระผู้เป็นเจ้าทำให้มีการตีความไปเป็นอย่างอื่น เช่นคำว่า “the umcreate” (สิ่งที่ไม่ถูกสร้าง) ในธรรมบท 97 ·ถูกแปลเป็น “พระนิพพาน”

ในยุคที่พระพุทธเจ้าเสด็จมาสั่งสอนในสังคมชาวฮินดู มีความเชื่องมงายดาษดื่นว่า มีพระผู้เป็นเจ้ามากมาย ทั้งที่เป็นบุคคล เป็นครึ่งคนหรือครึ่งสัตว์ และมีการโต้แย้งทะเลาะวิวาทกันในนามของพระผู้เป็นเจ้าเหล่านี้ เป็นที่เข้าใจได้ไม่ยากว่าเพราะเหตุใดพระพุทธเจ้าจึงเทศนาสั่งสอนโดยไม่เอ่ยถึงพระนามของพระผู้เป็นเจ้า ก็เพื่อมิให้ศาสนาของพระองค์เข้าไปพัวพันกับการโต้แย้งในนามของพระผู้เป็นเจ้าที่ไร้สาระของชาวฮินดู พระพุทธเจ้าไม่เคยปฏิเสธพระผู้เป็นเจ้าที่แท้จริง แต่ปฏิเสธพระผู้เป็นเจ้าที่ชาวฮินดูจินตนาการเหลวไหลไปต่างๆนาๆ ปฏิเสธการเคารพบูชาเทพเจ้าเหล่านี้ที่ไม่ก่อให้เกิดประโยชน์อันใดและไม่ช่วยให้หลุดพ้น และได้ชักนำให้ประชาชนหันมาเชื่อฟังปฏิบัติตามธรรมะ ปฏิบัติตามอริยมรรค 8 อันเป็นหนทางแห่งความพ้นทุกข์

กฎแห่งกรรมสอนถึงเหตุและผล ทุกสิ่งต้องมีเหตุผล ทุกสิ่งเกิดขึ้นหรือถูกก่อขึ้นจากเหตุ และเหตุแรกเริ่มนั้นคือ *“สิ่งที่ไม่เกิด ไม่ถูกก่อขึ้น ไม่ถูกสร้าง”* ความเข้าใจว่าศาสนาพุทธไม่มีพระพุทธเจ้าได้ถูกตอกย้ำมากขึ้นเมื่อนักศาสนศาสตร์ทางโลกตะวันตกผู้ซึ่งไม่เข้าใจคำสอนนี้ของพระพุทธเจ้า ประกอบกับตนเองมีความคิดเกี่ยวกับพระผู้เป็นเจ้าในศาสนาของตนในลักษณะเป็นบุคคลพวกเขาจึงประกาศว่า ศาสนาพุทธเป็นศาสนาที่แตกต่างออกไปไม่มีพระผู้เป็นเจ้าเหมือนศาสนาอื่นๆ

ความเชื่อว่าไม่มีพระผู้เป็นเจ้ายังนำไปสู่ความเข้าใจว่าพระพุทธเจ้าค้นพบธรรมะแล้วจึงตรัสรู้เห็นแจ้ง และใครที่ปฏิบัติตามธรรมะนั้นก็สามารถบรรลุภาวะเดียวกับพระพุทธเจ้าได้ ซึ่งเป็นการลดฐานะของพระพุทธเจ้าว่าเป็นเพียงมนุษย์ที่ฉลาดคนหนึ่งความเชื่อนี้ถูกคัดค้านอยู่ในพุทธวจนะดังนี้

*“ไม่เพียงแต่ศีลและวัตร ไม่เพียงแต่ความเป็นพหูสูต ไม่ใช่การบรรลุสมาธิอันสงบหรือนอนในที่สงัด ที่เป็นเหตุให้เราบรรลุความหลุดพ้นซึ่งสามัญชนเข้าไม่ถึง”[[4]](#footnote-4)*

พระพุทธเจ้ามิได้ตรัสรู้โดยอาศัยธรรมะ แต่พระองค์ตรัสรู้แล้วจึงหยั่งรู้ธรรมะ พระองค์ได้รับพระวิญญาณบริสุทธิ์จากพระผู้เป็นเจ้าเช่นเดียวกับ พระเยซู พระโมฮัมหมัด พระบาฮาอุลลาห์และพระศาสดาทั้งหลายในอดีต จึงทำให้พระองค์ทรงรอบรู้ การปรากฏของพระพุทธเจ้าจะบังเกิดขึ้นตามที่พระผู้เป็นเจ้ากำหนด มิใช่ผู้ใดจะบรรลุเป็นพระพุทธเจ้ายุคไหนสมัยไหนก็ได้

*“ธรรมะที่ตถาคตตรัสรู้และแสดง ไม่สามารถหยั่งถึง ไม่สามารถพูดถึง จะใช่ธรรมะก็หาไม่ จะไม่ใช่ธรรมะก็หาไม่ เพราะเหตุใด เพราะอุตมภาพเจริญพระภาคให้พระผู้ประเสริฐ”[[5]](#footnote-5)*

*“ไม่มีธรรมะใดที่ทำให้ตถาคตบรรลุอภิสมโพธิญาณ ดูกร สัพหูติ หากมีธรรมะดังกล่าว พระทีปังกร [[6]](#footnote-6) คงไม่พยากรณ์เกี่ยวกับเราว่า: ในยุคอนาคตเจ้าจะตรัสรู้เป็นพระพุทธเจ้านามว่าศากยมุนี แต่พระทีปังกรพยากรณ์เช่นนี้เพราะว่าไม่มีธรรมะสำหรับการบรรลุอภิสมโพธิญาณ เพราะตถาคตคือสัญลักษณ์ของธรรมะทั้งปวง”[[7]](#footnote-7)*

การตรัสรู้ของพระพุทธเจ้าเป็นเช่นเดียวกับพระบาฮาอุลลาห์ดังที่พระบาฮาอุลลาห์ทรงอธิบายไว้ในสาสน์ถึงกษัตริย์นาเซริดินชาห์ แต่เป็นการพูดคนละสำนวน

*“ดูกร กษัตริย์ เราเป็นเพียงมนุษย์เหมือนคนอื่นๆ นิทราอยู่บนบรรถร ดูซิ สายลมของพระผู้ทรงความรุ่งโรจน์พัดมาถึงยังเรา และสอนความรู้เกี่ยวกับทุกสรรพสิ่งที่ดำรงอยู่แก่เรา สิ่งนี้มิได้มาจากเรา แต่มาจากพระผู้ทรงมหิทธานุภาพ พระผู้ทรงรอบรู้”[[8]](#footnote-8)*

กฎ ระเบียบ ระบบ ต้องเกิดขึ้นด้วยเจตนามิใช่ความบังเอิญ แต่ความไร้กฎ ไร้ระเบียบอาจเกิดจากความบังเอิญได้ เช่น พายุรุนแรงพัดมาทำให้บ้านพังทลายลงเป็นเศษอิฐเศษไม้ แต่เป็นไปไม่ได้ที่พายุพัดมาแล้วจะทำให้เศษอิฐเศษไม้กลายเป็นบ้าน ดังนั้นเป็นไปไม่ได้ที่ระบบสุริยจักรวาล กฎธรรมชาติ กฎแห่งกรรม จะบังเกิดขึ้นมาเองโดยบังเอิญ ปราศจากเจตนาของพระผู้สร้าง

เมื่อเรามองดูธรรมชาติเราจะเห็นว่า ธรรมชาติไม่มีสติปัญญา ไม่มีเจตนา ตัวอย่างเช่น ธรรมชาติของไฟคือการเผา มันเผาไปโดยปราศจากเจตนาหรือสติปัญญา ธรรมชาติของน้ำคือความเหลว มันไหลไปโดยปราศจากเจตนาหรือสติปัญญา ธรรมชาติของไอคือการลอยขึ้น มันลอยขึ้นไปโดยปราศจากเจตนาหรือสติปัญญา มนุษย์เป็นสิ่งหนึ่งที่ดำรงอยู่ในธรรมชาติ เมื่อพิจารณาจากแง่นี้ มนุษย์เปรียบได้กับกิ่ง ธรรมชาติเปรียบได้กับราก เช่นนั้นเจตนาและสติปัญญามีอยู่ในกิ่งแต่ไม่มีอยู่ในรากได้หรือ

ด้วยประการฉะนี้ มนุษย์ไม่ใช่สิ่งมีชีวิตที่จู่ๆ ก็เกิดขึ้นมาเองตามธรรมชาติ แต่เป็นสิ่งมีชีวิตที่ประเสริฐสุดที่พระผู้เป็นเจ้าสร้างขึ้น[[9]](#footnote-9) และประทานปัญญาให้แต่เพียงผู้เดียว โดยที่ธรรมชาติและสิ่งมีชีวิตอื่นๆไม่มีปัญญา

เป็นความผิดพลาดหากเราคิดว่า จักรวาลอันไพศาลไร้ขอบเขตเกิดขึ้นมาดำรงอยู่เองโดยปฏิกิริยาของธาตุและสสารโดยบังเอิญ ความบังเอิญเป็นสิ่งที่ไม่ดำรงอยู่ เพราะความบังเอิญคือลำดับเหตุการณ์ของสิ่งที่ดำรงอยู่ก่อนแล้ว เช่นสสารหนึ่งเกิดปฏิกิริยากับสสารหนึ่งโดยความบังเอิญ ก็หมายความว่าสสารนั้นดำรงอยู่ก่อนแล้ว แล้วจึงเกิดปฏิกิริยา ฉะนั้นจะมีความบังเอิญเกิดขึ้นได้ก็ต้องมีสิ่งที่ดำรงอยู่ก่อนแล้ว ความบังเอิญในตัวมันเองเป็นสิ่งที่ไม่ดำรงอยู่และไม่สามารถเป็นเหตุให้ธาตุ สสาร สรรพสิ่งต่างๆในจักวาลเกิดขึ้นมาดำรงอยู่

ปัญญาของมนุษย์เป็นสิ่งที่ดำรงอยู่ ดังนั้นปัญญาของมนุษย์ย่อมเกิดมาจากปัญญาที่ยิ่งใหญ่กว่า เพราะปัญญาไม่สามารถเกิดขึ้นมาเองจากความว่างเปล่าโดยบังเอิญ และก็ไม่มีคำสอนตอนไหนของพระพุทธเจ้าที่บอกว่า กรรมหรือนิพพานมีปัญญา ปัญญาที่ยิ่งใหญ่กว่านี้เป็นปัญญาสากลที่คิดระบบธรรมชาติและกฎต่างๆขึ้นมา และสรรพสิ่งต่างๆจึงเกิดขึ้นดำรงอยู่ ปัญญาของมนุษย์ในฐานะผู้ถูกสร้างจึงไม่สามารถเข้าใจปัญญาสากลซึ่งเป็นผู้สร้าง ปัญญาของมนุษย์ไม่สามารถเข้าใจแม้แต่ธรรมชาติของปัญญาตนเอง ดังนั้นยิ่งเป็นไปไม่ได้มากกว่าเพียงไหนที่จะเข้าใจปัญญาสากล ไม่ควรมีการแย้งว่าพระผู้เป็นเจ้าเป็นเพียงความคิด เป็นเพียงจินตนาการ ไม่มีตัวตน พิสูจน์ไม่ได้ ฉะนั้นพระผู้เป็นเจ้ามิได้ดำรงอยู่ เพราะมนุษย์ใช้ปัญญาหรือความคิดของตนในการเข้าใจสิ่งต่างๆ แต่ปัญญาคือความคิดของมนุษย์ก็เป็นสิ่งที่ไม่มีตัวตนอยู่แล้ว ฉะนั้นจะให้ปัญญาของมนุษย์พิสูจน์ว่าปัญญาสากลมีตัวตนได้อย่างไร

เรายอมรับการดำรงอยู่ของปัญญาหรือความคิดของมนุษย์ได้จากสิ่งที่มนุษย์สร้าง เช่น จิตรกรสร้างมโนภาพขึ้นมาในความคิดของเขาและวาดรูปออกมาตามมโนภาพนั้น ภาพคือข้อพิสูจน์ของการดำรงอยู่ของปัญญาของจิตรกร การสร้างเครื่องบินจริงๆ หรือเครื่องบินกระดาษใช้เวลาเท่ากันในโลกแห่งความคิด แต่จะใช้เวลาต่างกันเมื่อจะให้เครื่องบินทั้งสองบังเกิดขึ้นในโลกแห่งกายภาพ ปัญญาสากลของพระผู้เป็นเจ้าสร้างสรรพสิ่งต่างๆพร้อมกัน แต่สรรพสิ่งเหล่านั้นมาปรากฏในโลกแห่งกายภาพในเวลาต่างกัน[[10]](#footnote-10) เช่นดวงอาทิตย์ดำรงอยู่ก่อนโลก พืชดำรงอยู่ก่อนมนุษย์ สรรพสิ่งทั้งหลายที่ดำรงอยู่เป็นข้อพิสูจน์ถึงการดำรงอยู่ของปัญญาสากลของพระผู้เป็นเจ้า ดังเช่นภาพวาดเป็นข้อพิสูจน์ถึงการดำรงอยู่ของปัญญาของจิตรกร

การที่พระศาสดาทั้งหลายแม้จะไม่ได้ร่ำเรียนอะไรมากมายแต่ทรงหยั่งรู้ทุกสรรพสิ่งอย่างไม่มีผิดพลาดเหนือมนุษย์ธรรมดาก็เพราะว่าพระศาสดาได้รับพลังจากปัญญาสากล เป็นปัญญาที่หยั่งรู้ทุกสรรพสิ่ง เพราะปัญญาสากลนั้นเป็นผู้คิดทุกสรรพสิ่งขึ้นมา[[11]](#footnote-11) พระศาสดาทั้งหลายจึงเป็นผู้ที่ได้รับเลือก ถูกกำหนดโดยพระผู้เป็นเจ้าให้เป็นผู้รับพลังปัญญาสากลหรือพระวิญญาณบริสุทธิ์จากพระผู้เป็นเจ้าเพื่อมาโปรดมนุษย์ในยุคต่างๆ พระศาสดาทั้งหลายจึงสอนธรรมะเดียวกัน เป็นหนึ่งเดียวกัน รับพลังจากปัญญาสากลเดียวกัน

*“เพราเหตุใดที่ทุกสิ่งกำเนิดมาจากสาระเดียวกัน จึงพัฒนาอยู่ภายใต้กฎเดียวกัน และมีจุดหมายเดียวกันคือนิพพาน ดูกร กัสสปะ นิพพานบังเกิดแก่เจ้าเมื่อเจ้าเข้าใจถ่องแท้และดำเนินชีวิตตามความเข้าใจว่า ทุกสิ่งมาจากสาระเดียวกันและมีเพียงกฎเดียว ดังนั้นนิพพานมีเพียงหนึ่ง ธรรมะมีเพียงหนึ่ง มิใช่สองหรือสาม ตถาคตเป็นเช่นเดียวกับชีวิตอื่น แตกต่างเพียงที่ญาณตามที่ทุกชีวิตต่างกัน อย่างไรก็ตาม ดูกร กัสสปะ ตถาคตหยั่งรู้ปัจจัยของทุกชีวิต ตถาคตมิได้แสดงตน มิได้แสดงสัพพัญญุตาต่อทุกชีวิตเหมือนกัน แต่ให้ตามปัญญาของชีวิตต่างๆ”[[12]](#footnote-12)*

จากคำสอนตอนนี้ของพระพุทธเจ้าสามารถสรุปได้ว่า ต้นกำเนิดของสรรพสิ่งทั้งปวงเป็นหนึ่งคือ *“สิ่งที่ไม่เกิด ไม่ถูกสร้าง ไม่มีอะไรปรุงแต่ง”* หรือเราอาจเรียกว่าพระผู้เป็นเจ้า และเหตุอันเป็นปัจจัยแรกนี้ ทุกสรรพสิ่งกำเนิดขึ้น และอยู่ภายใต้กฎเดียวกัน ซึ่งเราอาจเรียกว่าธรรมะหรือกรรม ผู้ปฏิบัติตามหนทางแห่งธรรมะนี้จะบรรลุสู่นิพพาน และธรรมะนั้นจะเปิดเผยให้แก่มนุษย์ตามความสามารถที่เขาจะได้รับ พระพุทธเจ้าไม่เคยสอนเลยว่า ธรรมะหรือนิพพานเป็นต้นกำเนิดของสรรพสิ่ง เพราะธรรมะ กรรม หรือนิพพานไม่มีปัญญาที่จะสร้างสรรค์สรรพสิ่ง ท่านมหาตมะ คานธี ได้ยืนยันถึงพระผู้เป็นเจ้าตามคำสอนของพระพุทธเจ้าดังนี้

“ข้าพเจ้าได้ยินการโต้แย้งนับไม่ถ้วน และข้าพเจ้าได้อ่านหนังสือทั้งหลายที่อ้างว่าได้แสดงถึงหัวใจของศาสนาพุทธที่ว่า พระพุทธเจ้าไม่เชื่อในพระผู้เป็นเจ้า ในความเห็นอย่างถ่อมตนของข้าพเจ้า ความเชื่อดังกล่าวขัดแย้งกับสัจจะคำสอนของพระพุทธเจ้า ความสับสนนี้มาจากการที่พระพุทธเจ้าปฏิเสธสิ่งต่ำช้าทั้งหลายที่เกิดขึ้นในนามพระผู้เป็นเจ้าสมัยนั้น พระพุทธเจ้าปฏิเสธความคิดที่ว่าพระผู้เป็นเจ้าสามารถถูกชักจูงด้วยความประสงค์ร้าย สามารถเศร้าโศกต่อการกระทำของพระองค์ และอาจแพ้ต่อการยั่วยวนและสินบน และมีความลำเอียงเช่นกษัตริย์บนโลกนี้

กฎของพระผู้เป็นเจ้าคงอยู่อนันต์ไม่เปลี่ยนแปลง และแยกไม่ได้จากพระผู้เป็นเจ้า มันเป็นภาวะความสมบูรณ์ของพระองค์ที่ขาดไม่ได้ นี่คือที่มาของความสับสนอันใหญ่หลวงที่ว่าพระพุทธเจ้าไม่เชื่อในพระผู้เป็นเจ้า เพียงแต่เชื่อกฎของธรรมะ

จากความสับสนเกี่ยวกับพระผู้เป็นเจ้านี้ จึงตามมาด้วยความสับสนเกี่ยวกับความเข้าใจในนิพพาน ไม่เป็นที่สงสัยว่านิพพานมิใช่การดับสูญโดยสิ้นเชิง ตามที่ข้าพเจ้าเข้าใจในสัจจะแห่งชีวิตของพระพุทธเจ้า นิพพานคือการดับสูญของสิ่งต่ำช้าทุกอย่างในตัวเรา ทุกอย่างที่ชั่วร้าย ทุกอย่างที่โน้มเอียงไปทางร้าย นิพพานมิได้เป็นเช่นความสงบอันมืดมิดในหลุมฝังศพ แต่เป็นความสงบที่มีชีวิต เป็นความสุขที่มีชีวิตของวิญญาณที่รู้จักตนเอง และรู้ว่าตนได้พบที่พำนักในหัวใจของพระผู้ทรงอนันต์”[[13]](#footnote-13)

**2**

**นิพพาน กรรม การกลับชาติมาเกิด**

การกลับชาติมาเกิดเป็นแนวความคิดที่พัวพันกับความเชื่อที่ว่า นิพพานคือการดับสูญโดยสิ้นเชิง ไม่มีการเวียนว่ายตายเกิดอีก และความเชื่อที่ว่ามนุษย์เราไม่สามารถชำระบาปหรือบำเพ็ญคุณธรรมของตนได้สมบูรณ์ภายในชีวิตเดียว ดังนั้นจำเป็นต้องกลับมาเกิดอีกเพื่อบำเพ็ญบารมีของตนต่อไปให้ถึงนิพพานเพื่อจะไม่เวียนว่ายตายเกิดอีก ถ้าเป็นเช่นนี้จริง มนุษย์ทุกคนต้องจำชีวิตของตนเมื่อชาติก่อนได้ดี จะได้รู้ว่าในชาติก่อนตนมีข้อบกพร่องอะไรอยู่ เพื่อจะได้แก้ไขปรับปรุงในชาตินี้ ถ้าไม่เช่นนั้นแล้ว การกลับชาติมาเกิดอีกกี่ครั้งก็ตามก็จะกลายเป็นสิ่งไร้สาระไม่สามรถบำเพ็ญคุณธรรมของตนให้สมบูรณ์ได้ ในเมื่อตนยังไม่รู้ข้อบกพร่องของตนในชาติก่อนได้ มีแต่เพียงจินตนาการเพ้อฝันที่หลงคิดว่าเป็นจริง สิ่งนี้ได้รับการยืนยันจากบทสนทนาระหว่างพระพุทธเจ้าและบรรดานิครนถ์ผู้เป็นนักบวชในศาสนาเช่นดังนี้

*“พวกท่านทราบจริงๆหรือว่า ท่านได้มีชีวิตอยู่ในชาติปางก่อนจริง และได้ทำกรรมดีกรรมชั่วอย่างนั้นอย่างนี้*

*ไม่ทราบเลยท่าน....*

*ดังนั้นไม่บังควรที่จะคิดว่า...เป็นเพราะเหตุแห่งกรรมเก่าที่ตนทำไว้ก่อน”[[14]](#footnote-14)*

ศาสนาบาไฮก็ได้ยืนยันความเชื่อผิดๆ เกี่ยวกับการกลับชาติมาเกิดเช่นกัน

*“เรารู้จากคำสอนของพระองค์ว่าการกลับชาติมาเกิดนั้นไม่มี เรามีชีวิตอยู่บนโลกนี้ครั้งเดียวเท่านั้น...คุณต้องรู้แน่นอนว่า จิตวิทยาสมัยใหม่ได้สอนว่า ปัญญามนุษย์มีความสามรถที่จะเชื่อในสิ่งที่ตนจินตนาการอย่างไม่สิ้นสุด การที่ประชาชนคิดว่าพวกเขามีประสบการณ์บางอย่าง คิดว่าพวกเขาจำบางสิ่งได้เกี่ยวกับชีวิตที่แล้ว ก็มิได้หมายความว่าเขามีประสบการณ์นั้นจริงหรือมีชีวิตอยู่ในชาติก่อนจริง พลังของสติปัญญาของพวกเขาสามารถทำให้พวกเขาหลงเชื่ออย่างแน่วแน่ว่าสิ่งนั้นเกิดขึ้นจริงๆ”[[15]](#footnote-15)*

ความเชื่อในการกลับชาติมาเกิดยังพัวพันกับการตีความหมายของกฎแห่งกรรมว่า ชาติก่อนทำไม่ดี ชาตินี้จึงต้องรับกรรม ซึ่งที่จริงกฎแห่งกรรมหมายถึงความยุติธรรมสำหรับการกระทำดีหรือชั่วของเราในโลกนี้ ดังปรากฏอยู่ในพุทธวจนะเหล่านี้

*“คนทำชั่วทนทุกข์ในโลกนี้ ทนทุกข์ในโลกหน้า เขาทนทุกข์ในทั้งสองภพ เขาทนทุกข์ที่ได้รู้ว่าตนได้ทำความชั่ว เขาทนทุกข์หนักยิ่งขึ้นเมื่อไปสู่สุคติภพ คนทำดีสุขใจในโลกนี้ สุขใจในโลกหน้า เขาสุขใจยิ่งขึ้นเมื่อไปสู่สุคติภพ คนทำดีร่าเริงในโลกนี้ ร่าเริงในโลกหน้า เขาร่าเริงในทั้งสองภพ เขาร่าเริงเบิกบานใจเมื่อเห็นกรรมบริสุทธิ์ของตน”[[16]](#footnote-16)*

พุทธวจนะเหล่านี้มิได้แสดงนัยใดๆ เลยถึงการกลับชาติมาเกิดในโลกนี้อีก แต่กล่าวถึงว่า คนทำดีหรือชั่วจะสุขใจหรือทนทุกข์ในโลกหน้าเพราะได้รู้ได้เห็นการกระทำของตน หากมีการกลับชาติมาเกิดจริง มนุษย์เราขณะที่มีชีวิตอยู่ในโลกนี้ต้องสุขใจหรือทุกข์ใจเพราะได้เห็นการกระทำของตนในชาติก่อน แต่ในความเป็นจริงแล้ว เราสุขใจหรือทุกข์ใจเพราะกรรมของเราเองที่กระทำในโลกนี้ และมิได้รู้เห็นอะไรเลยว่าชาติก่อนเราทำกรรมดีชั่วอย่างไร การไปสู่โลกหน้าโดยไม่กลับมาเกิดในโลกนี้อีกได้รับการยืนยันอีกเช่นกันในพุทธวจนะต่อไปนี้

*“ไม่ว่าบนท้องฟ้า ไม่ว่าท่ามกลางสมุทร ไม่แม้แต่ซ่อนตัวในหุบเขา ไม่มีแม้แต่แห่งเดียวที่เจ้าจะหนีพ้นกรรมของการกระทำชั่วไปได้ ในเวลาเดียวกันเจ้าจะได้รับผลบุญของการกระทำดีแน่นอน ผู้ที่ได้เดินทางไปนาน และกลับมาบ้านโดยสวัสดี ญาติและมิตรสหาย ยินดีต้อนรับ เช่นเดียวกัน ผลบุญของผู้ที่ทำดีต้อนรับเขา เมื่อเขาจากชีวิตนี้ไปสู่โลกหน้า”[[17]](#footnote-17)*

การไม่กลับชาติมาเกิดเป็นที่ชัดเจนยิ่งขึ้นจากการสนทนาตอนนี้ระหว่างพระพุทธเจ้าและพระอานนท์

*“ดูกร อานนท์ เธอพึงทราบความจริงที่ว่า วิญญาณเป็นปัจจัยสำหรับการเกิดของรูปนาม หากวิญญาณไม่หยั่งลงในท้องมารดานามรูปจะก่อตัวในท้องมารดาหรือ*

*ไม่ได้เลย พระเจ้าข้า*

*ดูกร อานนท์ ถ้าวิญญาณหยั่งลงในท้องมารดาแล้วและจะล่วงไปอีก[[18]](#footnote-18) นามรูปจะมาบังเกิดเป็นชีวิตในโลกนี้อีกหรือ*

*ไม่ได้เลย พระเจ้าข้า”[[19]](#footnote-19)*

หากมนุษย์เราต้องกลับชาติมาเกิดเพื่อบำเพ็ญบารมีให้สมบูรณ์เพื่อจะได้ดับสูญไม่ต้องมาเวียนว่ายตายเกิดอีก เด็กที่ตายตอนคลอดย่อมจะต้องมาเกิดใหม่ เพราะเขายังไม่มีโอกาสได้สร้างความดีหรือบำเพ็ญบารมีอะไรเลยก็ตายเสียแล้ว แต่พระพุทธเจ้าก็บอกว่า แม้แต่เด็กที่ตายตอนคลอดก็จะไม่มาเกิดในโลกนี้

การเชื่อเรื่องการกลับชาติมาเกิดสามารถนำไปสู่ความคิดฟุ้งซ่านแตกหน่อไปกันใหญ่ เช่น พระเยซูทำบาปอะไรนักหนาเมื่อชาติก่อนหรือ ชาตินี้จึงถูกตรึงไม้กางเขน พระโมฮัมหมัดทำกรรมชั่วอะไรไว้เมื่อชาติก่อนหรือ ชาตินี้จึงถูกชาวอาหรับที่ป่าเถื่อนตามเข่นฆ่า ซึ่งเป็นเรื่องพิลึกและเหลวไหลมากหากใครคิดเช่นนี้ พระพุทธเจ้าเองผู้ทรงบริสุทธิ์พ้นจากบาปและกรรมชั่วทั้งปวงยังต้องถูกพระเทวทัตตามรังควาน

อย่างไรก็ดีมีหลายตอนในพระไตรปิฎกที่พูดถึงชาติก่อนพูดถึงการกลับชาติมาเกิดอีก น่าจะมีการพิจารณาดูว่า การกลับมาเกิดอีกนั้นหมายความตามตัวอักษรหรือมีความหมายอื่นแอบแฝงอยู่ เพราะในคัมภีร์ศาสนาต่างๆมีวจนะที่เป็นลักษณะการเปรียบเทียบที่ต้องอาศัยการตีความ มิได้หมายความตามตัวอักษร เช่นพระผู้เป็นเจ้าสร้างโลกใน 6 วัน พระเยซูรักษาคนตาบอด ซึ่งหมายถึงพระเยซูทำให้ผู้นั้นมองเห็นแสงธรรม[[20]](#footnote-20) ถ้าถือความหมายตามตัวอักษรก็กลายเป็นว่าพระเยซูรักษาโรคตาบอดให้คนนั้น หรือถ้าหากว่าตีความหมาย “วันฟื้นคืนชีพ” ตามตัวอักษรก็กลายเป็นว่า ซากศพที่อยู่ในหลุมลุกขึ้นมามีชีวิตใหม่

*“สังขารทั้งปวงเป็นทุกข์ เมื่อใดบุคคลเห็นแจ้งด้วยปัญญาดังนี้ เมื่อนั้นเขาย่อมหน่ายในทุกข์ นี้เป็นทางแห่งความบริสุทธิ์”[[21]](#footnote-21)*

พระพุทธเจ้ามิได้สอนเลยว่า ความเดือดร้อนต่างๆ ความทุกข์ต่างๆ ที่เกิดกับเราเป็นเพราะเราทำกรรมชั่วไว้เมื่อชาติก่อน แต่พระพุทธเจ้าสอนไว้ชัดเจนว่าชีวิตนี้คือทุกข์เพราะชีวิตนี้เป็นสังขาร สรรพสิ่งทั้งหลายล้วนไม่เที่ยง ทุกข์เกิดขึ้นเพราะใจเรายึดมั่นผูกพันอยู่กับสังขารที่ไม่เที่ยง มิใช่เพราะกรรมเก่าชาติก่อน หนทางพ้นทุกข์คือการปล่อยวาง ไม่ยึดมั่นถือมั่นกับสิ่งที่ไม่เที่ยงทั้งหลาย เป็นสิ่งที่อยู่นอกเหนือจากการควบคุมของเรา โรคภัย การตายจากของผู้ที่เรารัก ความฉิบหายของโภคทรัพย์ ฯลฯ สามารถก่อทุกข์ให้แก่เรา ดังพุทธวจนะนี้

*“ทุกข์บางอย่างมีสมุฏฐานมาจากน้ำดี เสมหะ ฤดูแปรปรวน เหตุการณ์ร้าย จากปัจจัยภายนอก และจากกรรมของเรา”[[22]](#footnote-22)*

เช่นกันศาสนาบาไฮสอนไว้ดังนี้

*“บางสิ่งอยู่ภายใต้เจตนาที่อิสระของมนุษย์ เช่น ความยุติธรรม ความเที่ยงธรรม การกดขี่ ความอยุติธรรม การทำดีและชั่ว เป็นที่กระจ่างและชัดเจนว่าการกระทำเหล่านี้ส่วนใหญ่อยู่ที่เจตนาของมนุษย์ แต่มีบางสิ่งที่มนุษย์ถูกบังคับ เช่น การนอน การตาย ความเจ็บปวด ความเสื่อมของพลัง การบาดเจ็บและเคราะห์ร้าย สิ่งเหล่านี้มิได้อยู่ภายใต้เจตนาของมนุษย์”[[23]](#footnote-23)*

สิ่งเลวร้ายที่เกิดกับเรานั้นส่วนหนึ่งเป็นผลมาจากกรรมของเราเอง และอีกส่วนหนึ่งเป็นผลที่มาจากปัจจัยภายนอกที่อยู่นอกเหนือการควบคุมของเรา บางครั้งเราไม่ได้ทำอะไรๆที่ไม่ดี แต่ก็มีเรื่องไม่ดีเกิดขึ้นกับเรา ตามคำสอนของศาสนาบาไฮ เหตุการณ์ต่างๆที่เกิดขึ้นเป็นบทเรียนสำหรับเรา เหตุการณ์ร้ายที่เกิดขึ้นกับเราโดยเรามิได้เป็นผู้ก่อ ที่จริงแล้วเป็นพระพรจากพระผู้เป็นเจ้าเพื่อช่วยพัฒนาวิญญาณของเรา เพราะวิญญาณของเราจะพัฒนาได้ก็ต่อเมือผ่านความยากลำบาก

*“ดูกร บุตรแห่งมนุษย์ ความหายนะจากเราคือการบริบาล ภายนอกมันเป็นไฟและความพยาบาท แต่ภายในมันคือแสงสว่างและความปราณี จงรีบเข้าไปหาเถิด เพื่อว่าเจ้าจะได้เป็นตะวันอันไม่รู้สิ้นและวิญญาณที่ไม่รู้จักตาย นี่คือบัญชาของเรา เจ้าจงปฏิบัติตาม”[[24]](#footnote-24)*

*“นอกจากสิ่งที่เป็นประโยชน์ ไม่มีสิ่งใดบังเกิดกับบรรดาผู้เป็นที่รักของเราได้”[[25]](#footnote-25)*

*“บททดสอบเป็นสิ่งที่มีประโยชน์จากพระผู้เป็นเจ้าซึ่งเราควรขอบคุณพระองค์ ความทุกข์โศกมิได้เกิดกับเราโดยบังเอิญ มันถูกส่งมาให้เราโดยความปรานีสวรรค์ เพื่อพัฒนาให้เราสมบูรณ์ขึ้น”[[26]](#footnote-26)*

*“ผู้ที่ไม่เคยทนทุกข์ไม่บรรลุสู่ความสมบูรณ์ ต้นไม้ที่ถูกเล็มมากที่สุดโดยคนสวนคือต้นที่จะออกดอกสวยงามที่สุดและออกผลมากที่สุดเมื่อฤดูร้อนมาถึง”[[27]](#footnote-27)*

*“ทุกคนสามารถมีความสุขในยามสบาย สุขภาพดี ประสบความสำเร็จ ยินดี และร่าเริง แต่ถ้าใครมีความสุขและพอใจในเวลายากลำบากและโรคภัย นี้คือข้อพิสูจน์ถึงความประเสริฐ”[[28]](#footnote-28)*

บุรุษผู้ยิ่งใหญ่ทั้งหลายที่เคยสร้างคุณงามความดีไว้ให้ประวัติศาสตร์จารึก ล้วนแต่ผ่านความทุกข์ทรมานและความยากลำบากมามากมาย เช่น ท่านมหาตมะ คานธี ฯลฯ ใครหรือยังจะคงหลงละเมอเพ้อฝันคิดว่า บุรุษเหล่านี้เคยทำกรรมชั่วไว้มากมายเมื่อชาติก่อน ชาตินี้จึงต้องรับกรรมให้สาสม เป็นความไร้สาระที่สุดหากใครคิดเช่นนี้

พระบาฮาอุลลาห์เองได้ทนทุกข์ทรมานเป็นเวลา 40 ปี เพื่อจะปลดปล่อยมนุษยชาติจากการเป็นทาสของอัตตาและบรรลุสู่อิสรภาพที่แท้จริง ในครั้งที่พระองค์ถูกกักขังอยู่ที่เมืองอัคคา ศัตรูที่ตามจองล้างจองผลาญพระองค์มาเป็นเวลานับสิบปีก็ยังรังควานพระองค์ต่อโดยไม่วางมือ จนสาวกจำนวนหนึ่งของพระบาฮาอุลลาห์เป็นอย่างมากจนถึงขีดสุดหลังจากที่สะสมมานานนับสิบปี และพระองค์ได้เปิดเผยธรรมจารึกอัคคี เป็นการพรรณนาความหายนะและความทุกข์ทรมานที่เกิดกับพระองค์ ซึ่งพระองค์ได้โอดครวญต่อพระผู้เป็นเจ้า และในตอนหนึ่งสุรเสียงของพระผู้เป็นเจ้าได้ตอบพระบาฮาอุลลาห์ว่า “ดูกร พระผู้เป็นแสงสว่างแห่งภพทั้งปวง หากมิใช่เพราะความหายนะแล้ว ดวงตะวันแห่งความอดทนของเจ้าจะฉายรัศมีได้อย่างไร”

ในยามสุขสบาย ทุกคนจะดูเหมือนๆกันหมด แต่เราจะรู้ว่าใครอดทนหรือไม่ ก็ต่อเมื่อมีความลำบากเกิดขึ้น จะรู้ว่าใครหวังดีหรือจริงใจกับผู้อื่นก็ต่อเมื่อมีเรื่องที่ต้องแบ่งปันผลประโยชน์กัน ความยากลำบากที่เกิดขึ้นในชีวิตเป็นเหมือนบทเรียนและบททดสอบที่จะช่วยให้วิญญาณของเราพัฒนา ผู้ที่สอบผ่านโดยอดทนและใช้คุณธรรมเอาชนะความยากลำบาก ก็เท่ากับว่าสอบผ่านและวิญญาณของเขาก็เจริญขึ้น ส่วนผู้ที่ใช้ความไร้คุณธรรม ไร้มนุษยธรรมแก้ไขปัญหาและความยุ่งยากในชีวิต ก็เท่ากับสอบไม่ผ่าน และวิญญาณของเขาก็ยังคงมืดมนอยู่

ความเชื่อเรื่องการกลับชาติมาเกิดยังมีส่วนมาจากแนวความคิดเกี่ยวกับจักรวาลของชาวฮินดูและชาวพุทธในอดีตที่เชื่อว่า โลกเป็นศูนย์กลางของจักรวาล มีท้องฟ้าเป็นหลังคาซึ่งมีดวงไฟห้อยอยู่มากมายคือดวงอาทิตย์ ดวงจันทร์และดวงดาวต่างๆ จากความคิดเช่นนี้จึงแตกหน่อออกไปเป็นการเวียนว่ายตายเกิด วนไปวนมาอยู่ในโลกนี้ และอาจกลับมาเกิดเป็นสัตว์ก็ได้ ซึ่งวิทยาศาสตร์ได้พิสูจน์แล้วว่า วิญญาณแห่งการใช้เหตุผลหรือปัญญามีอยู่ในมนุษย์เท่านั้น แต่ไม่มีในสัตว์ ถ้ามนุษย์กลับมาเกิดเป็นสัตว์ได้เราคงต้องพบสัตว์ที่มีปัญญาเหมือนมนุษย์ แต่จริงๆแล้วไม่มี ความเชื่อที่ผิดนี้คล้องจองกันดีกับความเข้าใจที่ผิดเช่นกันที่ว่า นิพพานหมายถึงการดับสูญโดยสิ้นเชิง ไม่มีการเวียนว่ายตายเกิด พระพุทธเจ้ามิได้สอนว่านิพพานคือการดับสูญโดยสิ้นเชิง แต่นิพพานคือการดับสูญของกิเลสตัณหา มิใช่การตายหรือดับสิ้น แต่เป็นความสุขหรือชีวิตนิรันดร์ดังพุทธวจนะต่อไปนี้

*“ความมีสติคือพำนักแห่งชีวิตอมตะ ความประมาทคือพำนักแห่งความตาย ผู้มีสติไม่ตาย ผู้ประมาทเหมือนกับคนตายแล้ว ผู้ฉลาดหมั่นเจริญกรรมฐาน พากเพียร พยายามเป็นนิจศีล บรรลุนิพพานอันเป็นอิสระและความสุขสูงสุด”[[29]](#footnote-29)*

*“ภิกษุที่ฉลาดปราศจากกิเลสตัณหา บรรลุความเป็นอมตะ ความสงบ ภาวะอันไม่ผันแปรแห่งนิพพาน”[[30]](#footnote-30)*

*“ผู้ที่ปัญญาตั้งมั่นอยู่ในโพธิปักขิยธรรม ไม่ยึดมั่น ยินดีในความปล่อยวาง ชนะกิเลส เปี่ยมด้วยแสงสว่าง บรรลุนิพพานแล้วในโลกนี้”[[31]](#footnote-31)*

เช่นกัน พระบาฮาอุลลาห์ได้ทรงอธิบายถึงการเดินทางของวิญญาณเพื่อไปสู่ความใกล้ชิดกับพระผู้เป็นเจ้า จนไปถึงภาวะแห่งการดับสูญของกิเลสตัณหาและอัตตา แต่มิใช่การดับสิ้นของการดำรงอยู่

*“ภายหลังจากปีนถึงยอดเขาแห่งความพิศวงแล้ว ผู้เดินทางมาสู่หุบเขาแห่งความยากจนอันแท้จริงและศูนย-ภาพโดยสมบูรณ์ ภาวะนี้เป็นการตายจากอัตตาและมีชีวิตอยู่ในพระผู้เป็นเจ้า”[[32]](#footnote-32)*

*“ตัวตนมีสองความหมายในธรรมนิพนธ์บาไฮ หนึ่งคือการดำรงอยู่ของบุคคลที่สร้างโดยพระผู้เป็นเจ้า นี้คือตัวตนที่ได้รับการกล่าวในธรรมบทต่างๆเช่น ‘ผู้ที่รู้จักพระผู้เป็นเจ้า รู้จักตนเอง’ อีกตัวตนหนึ่งคืออัตตา คือความมืด ติดมากับความเป็นสัตว์ คือธรรมชาติฝ่ายต่ำที่สามารถก่อขึ้นเป็นความเห็นแก่ตัว ความป่าเถื่อนตัณหาและอื่นๆ คือตัวตนที่เราต้องสู้เพื่อพัฒนาวิญญาณของเราให้เป็นอิสระ และช่วยวิญญาณบรรลุสู่ความสมบูรณ์”[[33]](#footnote-33)*

ตามคำสอนของศาสนาบาไฮ วิญญาณของมนุษย์เริ่มต้นชีวิตในโลกนี้เป็นภพแรกตั้งแต่มีการตั้งครรภ์ และวิญญาณจะจากโลกนี้ไปสู่ภพข้างหน้าที่มีอยู่นับไม่ถ้วน โลกหน้ามิได้อยู่ที่ไหนอื่นไกลแต่อยู่ที่โลกนี้เอง เพียงแต่เป็นอีกมิติหนึ่ง โลกหน้าและโลกนี้แยกจากกันด้วยประสารทสัมผัสของมนุษย์ เช่นสายตาของมนุษย์ไม่สามารถเห็นคลื่นแสงบางช่วงความถี่ หูของมนุษย์ไม่สามรถได้ยินความถี่ของเสียงบางคลื่น ถึงแม้วิญญาณจะไม่เวียนมาเกิดในโลกนี้อีก แต่ก็สามารถติดต่อกับโลกนี้ได้ ขึ้นอยู่กับกรรมดีที่ดวงวิญญาณนั้นได้กระทำขณะที่ยังมีชีวิตอยู่บนโลกนี้แล้ว

*“เมื่อคนไม่ดีตาย ดวงวิญญาณของเขาจากโลกนี้ไปโดยสมบูรณ์ และไม่สามรถมีอิทธิพลต่อบุคคลใด...ความคิดของเขามีอิทธิพลเฉพาะเมื่อเขายังมีชีวิตบนโลกนี้...แต่ดวงวิญญาณของคนดีได้รับชีวิตนิรันดร์ และบางครั้งพระผู้เป็นเจ้าอนุญาตให้ความคิดของเขามาสู่โลกนี้ เพื่อช่วยเหลือประชาชน”[[34]](#footnote-34)*

**3**

**พระศรีอาริยเมตไตรย์-พระบาฮาอุลลาห์**

*“ในกัปนี้มีพระพุทธเจ้ามาแล้วสามองค์คือ พระพพุสันธะ พระโกนาคมนะ พระกัสสปะ และเราคือพระพุทธเจ้าองค์ปัจจุบัน และจะมีพระเมตไตรย์ก่อนสิ้นสุดของกัปปีนี้”[[35]](#footnote-35)*

*“อานุภาพธรรมของพระพุทธเจ้านั้นยิ่งใหญ่มากอย่างที่โลกไม่สามรถรับพระพุทธเจ้ามากกว่าหนึ่งองค์ในเวลาเดียวกัน การปรากฏของพระพุทธเจ้าสององค์พร้อมกันอาจนำไปสู่ความสับสน”[[36]](#footnote-36)*

เช่นเดียวกับศาสนาอื่นๆ ได้แก่ ศาสนาฮินดู ศาสนายิว ศาสนาโซโรแอสเตรียน ศาสนาคริสต์และศาสนาอิสลาม ที่พยากรณ์ถึงการเสด็จมาของพระศาสดาที่จะมาช่วยเหลือมนุษย์ในสภาพสังคมเมื่อโลกตกอยู่ในกลียุค เต็มไปด้วยความเดือดร้อน ไร้ศีลธรรม พระพุทธเจ้าก็ได้พยากรณ์ถึงการมาของพระเมตไตรย์ที่จะมาโปรดมนุษย์ในสภาพสังคมเช่นเดียวกับที่พยากรณ์ไว้ในศาสนาอื่นๆ และเมื่อเราพิจารณาประกอบกับว่า *“โลกไม่สามารถรับพระพุทธเจ้ามากกว่าหนึ่งองค์ในเวลาเดียวกัน”* จึงน้ำหนักอย่างยิ่งที่จะคิดว่า พระศาสดาที่ต่างศาสนาต่างๆ พยากรณ์ไว้ว่าจะเสด็จมาน่าจะเป็นองค์เดียวกัน

**เวลาการเสด็จมาของพระเมตไตรย์**

*“เมื่อระยะเวลาของศาสนาของพระพุทธเจ้าล่วงไป 5,000 ปี ธรรมะจะไม่ได้รับการเคารพนับถือ”[[37]](#footnote-37)*

*“อานนท์ หากสตรีไม่ได้ออกจากเรือนบวชเป็นบรรพชิตในธรรมวินัยของตถาคต ธรรมะจะคงอยู่นาน จะคงอยู่หนึ่งพันปี แต่เนื่องด้วยสตรีได้ออกจากเรือนบวชเป็นบรรพชิตในธรรมวินัย ธรรมะจะไม่คงอยู่นาน ธรรมะจะคงอยู่เพียงห้าร้อยปี”[[38]](#footnote-38)*

การคำนวณการมาของพระศรีอาริย์ในหมู่ชาวพุทธยังไม่มีความเป็นเอกฉันท์ แต่แตกต่างกันไปตามแต่ละสำนัก จากวจนะทั้งสองข้างบนนี้ตีความหมายได้ว่า การที่พระพุทธเจ้าอนุญาตให้สตรีบวชได้ ทำให้อายุของพุทธกาลลดลงครึ่งหนึ่งจาก 5,000 ปีเหลือ 2,500 ปี นั่นคือพระศรีอาริย์จะมาปรากฏเมื่อกึ่งพุทธกาล

บางสำนักเชื่อว่าพระศรีอาริย์จะเสด็จมาเมื่อครบเวลา 5,000 ปี บางสำนักบอกว่าจะเสด็จมาอีกนับเป็นล้านๆปีข้างหน้า การถือตัวเลขล้านๆปีในอนาคตดูจะไม่สมเหตุสมผลอย่างยิ่ง เพราะเมื่อเราพิจารณาประวัติศาสตร์ประกอบด้วย พระศาสดาแต่ละพระองค์จะพยากรณ์การเสด็จมาของพระศาสดาอีกองค์หนึ่งในช่วงเวลานับร้อยนับพันปีเท่านั้น เช่นในดาเนียล 9:24 ที่พยากรณ์การมาของพระเยซู

เป็นเรื่องไม่สมเหตุผลอย่างยิ่งที่เราจะเชื่อว่า พระพุทธเจ้าจะให้คนเราคาดหวังรอคอยอะไรในอนาคตเป็นเวลานับล้านๆปี ซึ่งเมื่อถึงเวลานั้น ทุกสิ่งทุกอย่างในปัจจุบันและในสมัยของพระพุทธเจ้าเมื่อ 2,500 ปีก่อนคงสูญหายไปไม่เหลือร่องรอยทางประวัติศาสตร์เกี่ยวกับเหตุการณ์เมื่อ 20,000 ปีก่อนย้อนไปในอดีต

การคำนวณออกมาเป็นล้านๆ ปีมีสาเหตุส่วนหนึ่งมาจากการตีความ “กัป” ซึ่งหมายถึงระยะเวลาที่ยาวนานแต่ไม่แน่นอนอันเป็นลักษณะการกำหนดระยะของชาวฮินดูในอดีต อย่างเช่นระยะทางหนึ่งโกรสะ[[39]](#footnote-39) ของชาวฮินดูหมายถึง “ระยะทางที่ได้ยินเสียงวัวร้องหรือเสียงตีกลอง” ซึ่งเป็นระยะที่ผันแปรมาก เพราะมีปัจจัยหลายอย่างเข้ามาเกี่ยวข้องเช่น วัวที่ร้องขณะนั้นมีอารมณ์เป็นยังไง กำลังโกรธ กลัว ท้องอิ่มหรือหิว มีอะไรอยู่ในลำคอหรือไม่ มีเสียงใบไม้กิ่งไม้เสียดสีรบกวนแค่ไหน กลองที่ตีทำด้วยหนังอะไร กลองใหญ่ขนาดไหน ตีแรงแค่ไหน หูของคนฟังได้ยินเป็นปกติหรือไม่ ดังนั้นจึงไม่น่าแปลกใจที่หนึ่งโกติของชาวฮินดูจึงมีค่าผันแปรได้ระหว่าง 100,000 ถึง 100,000,000 ทำนองคล้ายคลึงกันที่ระยะเวลาหนึ่งกัปได้นิยามไว้ว่า สมมุติว่ามีภูเขากว้าง ยาว สูง อย่างละ 16 ไมล์ และมีผ้ามาถูภูเขานั้นหนึ่งครั้งทุก 100 ปี เวลาที่ภูเขาจะถูกผ้าถูจนสึกหายไปหมดเท่ากับหนึ่งกัป

เป็นเรื่องเหลือเชื่อเกินไปที่พระพุทธเจ้าจะให้เราคาดหวังรอคอยเหตุการณ์สำคัญของโลกอย่างการมาปรากฏของพระพุทธเจ้าองค์ที่ห้าด้วยความเลื่อนลอย โดยไม่รู้ว่าอีกสองล้านปีข้างหน้า สามล้านปีหรือสิบล้านปีข้างหน้า สองล้านหนึ่งแสนปีหรือสองล้านสองแสนปี การพยากรณ์ว่าพระศรีอาริย์จะเสด็จมาอีกในล้านๆปีข้างหน้าเท่ากับเป็นการทำให้หมดหวังเสียมากกว่ามีหวัง ถ้าเป็นเช่นนั้นพระพุทธเจ้าคงไม่ต้องพูดถึงพระศรีอา-ริย์เสียดีกว่าถึงพูดไปก็ไม่มีความหมายอะไร เพราะอีกล้านๆปีข้างหน้าคงไม่มีบันทึกทางประวัติศาสตร์เหลืออยู่เกี่ยวกับเจ้าชายสิทธัตถะ

ความเสื่อมศีลธรรมและความโกลาหลของโลกปัจจุบันเป็นไปตามพุทธทำนายแล้วคือ กึ่งพุทธกาล และสอดคล้องกับคำพยากรณ์ของศาสนาอื่นด้วยเช่นกัน ตัวอย่างเช่นชาวมุสลิมได้ครอบกรุงเยลูซาเล็มตั้งแต่ปี ค.ศ. 637 และไม่ยินยอมให้ชาวยิวเข้ามา จนกระทั่งปี ค.ศ. 1844 ชาวมุสลิมถูกประเทศตะวันตกบีบบังคับให้ออกโองการ Edict of Toleration เป็นการอนุญาตให้ชาวยิวเข้ามาในดินแดนบ้านเกิดของตนได้ เป็นไปตามคำพยากรณ์ที่ว่า ชาวยิวจะได้กลับบ้านเกิดเมื่อพระเยซูเสด็จกลับมาครั้งที่สอง และชาวยิวเริ่มทยอยกลับบ้านเกิดของตนจนกระทั่งภายหลังสงครามโลกครั้งที่สอง จึงได้ดินแดนของตนกลับคืนมาโดยสมบูรณ์และสถาปนาเป็นประเทศอิสราเอล

**สถานที่มาปรากฏของพระเมตไตรย์**

เมื่อถูกถามเกี่ยวกับการเสด็จมาของพระเมตไตรย์ พระพุทธเจ้าได้ตอบว่า *“เจ้าและคนอื่นๆ ควรตั้งสมาธิ ตั้งจุดหมายที่จะแลเห็นไปทางทิศตะวันตก”[[40]](#footnote-40)* ถึงแม้จะไม่มีรายละเอียดเจาะจงมากนักพุทธทำนายก็บอกไว้ว่าพระศรีอาริย์จะมาปรากฎทางทิศตะวันตกของอินเดีย การพิจารณาคำพยากรณ์ของศาสนาอื่นประกอบด้วยจึงมีประโยชน์เช่นกัน

คัมภีร์ของศาสนาฮินดู[[41]](#footnote-41) ได้พูดถึงการเสด็จมาของพระกัลกีอวตาลว่า อยู่นอกเขตอินเดีย แต่ยังคงอยู่ในดินแดนขาวอารยันและเป็นที่ราบสูง สถานที่จึงเจาะจงมากขึ้นว่าเป็นเปอร์เซีย ซึ่งอยู่ทางทิศตะวันตกของทางอินเดีย เป็นดินแดนของชาวอารยัน และส่วนใหญ่ของประเทศเปอร์เซียเป็นที่ราบสูง คัมภีร์ของศาสนาโซโรแอสเตรียนพยากรณ์ถึงการเสด็จมาของชาห์ บาห์รอมว่า จะมาในดินแดนบ้านเกิดของตนคือเปอร์เซียนั่นเอง พระเยซูได้บอกถึงการเสด็จกลับมาของพระองค์ทางทิศตะวันออกว่า *“เนื่องด้วยแสงสว่างมาจากทิศตะวันออกและส่องไปยังทิศตะวันตก การมาของบุตรแห่งมนุษย์ก็จะเป็นฉันนั้น”[[42]](#footnote-42)* ทิศตะวันออกของดินแดนที่พระเยซูเคยอยู่ก็ชี้มาทางเปอร์เซีย และที่เจาะจงยิ่งไปกว่านั้นในคัมภีร์ไบเบิ้ลพระเยซูบอกถึงการเสด็จกลับมาของพระองค์ว่า *“เราจะสถาปนาบัลลังก์ของเราที่เอลาม และเราจะทำลายกษัตริย์และเจ้าชาย”[[43]](#footnote-43)* ซึ่งเอลามเป็นชื่อที่ชาวเอซีเรียนใช้เรียกดินแดนในสมัยก่อนที่เป็นประเทศเปอร์เซียในปัจจุบัน

**พระโพธิสัตว์คู่กันมา**

ถึงแม้ว่าศาสนาต่างๆ จะพยากรณ์เน้นถึงการเสด็จมาของบรมศาสดาที่ยิ่งใหญ่องค์หนึ่ง กระนั้นก็ตามศาสนพยากรณ์เหล่านี้ได้บอกเป็นนัยถึงพระศาสดาอีกองค์หนึ่งที่จะเสด็จมาคู่กัน ศาสนาฮินดูพยากรณ์ถึงการเสด็จมาของเทพจันทราวันชิ[[44]](#footnote-44) และพระกัลกีศาสนาโซโรแอสเตรียนคาดหวังการเสด็จมาของอุชิดามา และชาห์ บาห์รอม คริสเตียนคาดหวังการเสด็จมาของเอลียาและพระเยซู[[45]](#footnote-45) มุสลิมชีอะห์คาดหวังการเสด็จกลับมาของอิหม่ามกาอิมและอิหม่ามฮุสเซน มุสลิมซุนนีคาดหวังการเสด็จกลับมาของอิหม่ามมีห์ดีและพระเยซู ศาสนาพุทธคาดหวังการมาจุติของพระโพธิสัตว์อวโลกิเตศวรและพระอมิตาภะ[[46]](#footnote-46) ที่จะมาโปรดโลก โลกคริสเตียนมีหลายกลุ่มตื่นตัวขึ้นด้วยความเชื่อว่าพระเยซูจะเสด็จกลับมาระหว่างปี ค.ศ. 1843-45[[47]](#footnote-47) หนึ่งในจำนวนนี้คือบาดหลวงมิลเล่อร์[[48]](#footnote-48) ซึ่งรอคอยการเสด็จมาของพระเยซูอยู่ที่อเมริกาและประกาศว่าพระองค์จะเสด็จมาในปี ค.ศ. 1844 ความตื่นตัวคล้ายกันนี้เกิดขึ้นในตะวันออกกลางเช่นกันด้วยความเชื่อว่า การบรรลุคำพยากรณ์ในคัมภีร์กุรอ่านจวนเต็มทีแล้ว

ในที่สุดความระทึกในเหล่านี้ได้บรรลุพันธสัญญาที่ประเทศเปอร์เซียในปี ค.ศ. 1844 เมื่อพระบ๊อบได้ประกาศว่า พระองค์คือศาสนทูตตามพันธสัญญาในคัมภีร์ของอิสลาม เป็นการประกาศที่เร้าใจชาวเปอร์เซียทุกชนชั้นทั่วทั้งประเทศ และตามมาด้วยการประณามขากนักบวชมุสลิม ซึ่งนำไปสู่การประหัตประหารสาวกของพระบ๊อบจนสิ้นชีวิตไปหลายพันคน และในที่สุดพระบ๊อบเองถูกประหารชีวิตต่อสาธารณชนในปี ค.ศ. 1850 เป็นชะตากรรมที่ชวนให้ระลึกถึงพระเยซูที่สิ้นชีวิตลงเพราะน้ำมือของชาวยิวเมื่อ 2,000 ปีก่อน การจบชีวิตลงของพระบ๊อบมิใช่อวสาน แต่เป็นการเตรียมตัวเริ่มต้นฉากใหม่ที่ยิ่งใหญ่กว่า ดังที่พระบ๊อบได้เน้นย้ำไว้ว่า บทบาทของพระองค์คือ การเตรียมมนุษยชาติสำหรับการเสด็จมาของพระศาสดาสากลที่ศาสนิกชนของทุกศาสนารอคอย

ในสถานการณ์ที่อันตรายอย่างยิ่งในช่วงเวลานี้ พระบาฮาอุลลาห์ทรงตรัสรู้เป็นพระพุทธเจ้าในปี ค.ศ. 1852 เป็นพระศาสดาสากลตามที่พระบ๊อบทำนายไว้ และได้รับภาระสืบทอดศาสนาต่อจากพระบ๊อบ ยังผลให้พระองค์ต้องประสบชะตากรรมที่ทุกข์ทรมาน ถูกเนรเทศออกจากดินแดนบ้านเกิดจนไปถึงดินแดนปาเลสไตน์ด้วยน้ำมือของศัตรูผู้ต่อต้านและคิดทำลายล้างศาสนาของพระองค์ โดยที่เหล่าศัตรูหารู้ไม่ว่า พวกเขาถูกพระผู้เป็นเจ้าใช้ให้เป็นไปตามแผนของพระองค์ เพราะการมาถึงดินแดนศักดิ์สิทธิ์นี้ของพระบาฮาอุลลาห์ เป็นการบรรลุพันธสัญญาของศาสนาทั้งหลายในอดีต เป็นผลให้ศาสนาบาไฮได้ปักหลักเติบโตและพัฒนาจากที่นั่น และศูนย์กลางแห่งโลกของศาสนาบาไฮตั้งอยู่บนภูเขาศักดิ์สิทธิ์ของพระผู้เป็นเจ้า คือภูเขาคาเมล ในประเทศอิสราเอลตราบจนปัจจุบันนี้

พันธสัญญาที่อยู่ในคัมภีร์ของศาสนาต่างๆ นับพันปีก่อนบังเกิดขึ้นเป็นจริงพร้อมกันแล้วจากการมาจุติของพระโพธิสัตว์กวนอิมและพระอมิตาภะที่ประเทศเปอร์เซีย เป็นบุรุษที่มีพระนามว่าพระบ๊อบและพระบาฮา-อุลลาห์ ไม่เคยมีมาก่อนในประวัติศาสตร์ศาสนาที่พระศาสดาสองพระองค์เสด็จมาร่วมกันสถาปนาศาสนาเดียวกัน[[49]](#footnote-49)

อาจมีข้อสงสัยว่า เจ้าชายสิทธัตถะพยากรณ์ถึงการเสด็จมาของพระพุทธเจ้าองค์ที่ห้าคือพระบาฮา-อุลลาห์ แต่เหตุใดจึงไม่พูดถึงการเสด็จมาของพระเยซูและพระโมฮัมหมัด เรื่องนี้ยากที่จะหาข้อสรุปให้ทุกคนหายข้องใจ แต่ก็มีข้อสังเกตที่พอช่วยได้บ้าง พระศาสดาของโลกจัดได้เป็นสองกลุ่ม คือสายเซมิติคและสายอารยัน สายเซมิติคคือพระศาสดาที่มาจากแถบฮิบรู อาหรับ ที่เด่นๆ ได้แก่ พระโมเสส พระเยซู พระโมฮัมหมัด ซึ่งล้วนก็สืบเชื้อสายมาจากบรรพบุรุษเดียวกันคือพระอับราฮัม และยังมีพระศาสดาย่อยๆ อีกหลายพระองค์ดังที่ปรากฎอยู่ในคัมภีร์ไบเบิ้ลและคัมภีร์กุรอ่าน สายอารยันคือพระศาสดาที่มาจากดินแดนของชาวอารยัน ที่เด่นๆ ได้แก่ พระกฤษณะ พระโซโรแอสเตอร์ พระพุทธเจ้า และมีพระศาสดาย่อยๆอีกเช่นกัน ดังที่ศาสนาฮินดูกล่าวถึงอวตาลของพระวิษณุ 10 ครั้ง ศาสนาพุทธกล่าวถึงพระพุทธเจ้า 25 องค์ พระศาสดาย่อยเหล่านี้จัดเป็นอีกระดับหนึ่งที่ต่างจากพระศาสดาหลัก[[50]](#footnote-50) เช่นพระพุทธเจ้า พระเยซู พระโมฮัมหมัด

พระศาสดาสายเซมิติคคือ พระโมเสส พระเยซู พระโมฮัมหมัด จะพูดถึงกันแลกันโดยไม่พูดถึงพระศาสดาอารยัน และในทางกลับกัน พระศาสดาอารยันจะไม่พูดถึงพระศาดาสายเซมิติค ซึ่งน่าจะเป็นเพราะว่า พระศาสดาทั้งหลายจะพยากรณ์ถึงแต่การเสด็จมาของพระศาสดาที่จะมาช่วยฟื้นฟูศีลธรรมและอารยธรรมให้กับประชาชนของตนเท่านั้น เช่นศาสนายิวพยากรณ์ถึงการเสด็จมาของพระเยซู และพระเยซูเสด็จมาเมื่อชาวอิสราเอลอยู่ในภาวะตกต่ำและตกเป็นทาส ซึ่งต่อมาภายหลังอิทธิพลศาสนาของพระเยซูได้วางรากฐานความรุ่งโรจน์ให้กับชาวอิสราเอลอีกครั้ง เช่นกันศาสนาคริสต์พยากรณ์ถึงการเสด็จมาของพระโมฮัมหมัด และต่อมาด้วยคำสอนที่ให้ชาวมุสลิมแสวงหาความรู้ตั้งแต่ในเปลจนถึงหลุมศพ อิสลามได้มีอิทธิพลยกระดับอารยธรรมให้กับยุโรป ทำให้ยุโรปล้ำหน้าด้วยความรู้สาขาต่างๆ เช่นกฎหมาย วรณกรรม อุตสาหกรรม คณิตศาสตร์ วิทยาศาสตร์ ฯลฯ ตำราแพทย์ของชาวมุสลิมถือเป็นตำรามาตรฐานของประเทศตะวันตกอยู่ระหว่างคริสต์ศตวรรษที่ 11-17 ชาวยุโรปชื่อเกอเบิร์ทได้เคยไปศึกษาที่มหาวิทยาลัยของชาวอาหรับ ก่อนที่จะกลับมายุโรป ซึ่งภายหลังเขาได้เป็นพระสันตะปาปา ทำนองคล้ายกันที่ศาสนาฮินดูพยากรณ์การเสด็จมาของพระพุทธเจ้า และต่อมาอิทธิพลของศาสนาพุทธได้ช่วยฟื้นฟูอารยธรรมให้กับประชาชนแถบนั้น ที่เด่นชัดที่สุดคือในสมัยที่พระเจ้าอโศกยอมรับศาสนาพุทธ

เราเห็นได้ว่าตั้งแต่เริ่มศาสนา ศาสนาคริสต์และอิสลามมิได้มีอิทธิพลมาช่วยฟื้นฟูอารยธรรมให้ชาวพุทธดังเช่นที่เกิดขึ้นในสมัยพระเจ้าอโศก หรือดังที่อิสลามก่อให้เกิดกับยุโรปมาแล้วจึงพอสันนิษฐานได้ว่าทำไมพระพุทธเจ้ามิได้พยากรณ์ถึงการเสด็จมาของพระเยซูและพระโมฮัมหมัด เพราะการพยากรณ์ดังกล่าวจะไม่มีความหมายอะไรกับชาวพุทธ

อย่างไรก็ตามพระศาสดาสายเซมิติคและสายอารยันได้มาบรรจบกันด้วยการเสด็จมาของพระบาฮาอุลลาห์ และควรดูต่อไปว่าอิทธิพลศาสนาของพระบาฮาอุลลาห์จะเปลี่ยนโฉมอารยธรรมของโลกทั่วทั้งพิภพอย่างไร (ดูบทที่ 6) ดังที่พระอับดุลบาฮากล่าวไว้เป็นเชิงเปรียบเทียบว่า “ในยุคของพระคริสต์ ที่จริงแล้วพระองค์อบรมสาวกเพียง 11 คน คนที่สำคัญที่สุดคือปีเตอร์ ซึ่งเมื่อถูกทดสอบ เขาปฏิเสธพระคริสต์ถึง 3 ครั้ง กระนั้นก็ดีต่อมาศาสนาของพระคริสต์ได้แพร่ไปทั่วโลก ปัจจุบันนี้พระบาฮาอุลลาห์ได้อบรมบุคคลจำนวนหลายพัน ซึ่งภายใต้การคุกคามของคมดาบ พวกเขาเปล่งเสียงขึ้นไปสู่สวรรค์สูงสุดว่า ‘ยาบาฮาอุลลาภา’ และในไฟแห่งการทดสอบ ใบหน้าของพวกเขาเปล่งปลั่งประดุจทอง จงไตร่ตรองดูว่าอะไรจะเกิดขึ้นในอนาคต”[[51]](#footnote-51)

**4**

**พระธรรมของพระพุทธเจ้าและพระบาฮาอุลลาห์**

*“ไม่มีความแตกต่างระหว่างพระพุทธเจ้าองค์ใดๆ ในด้านความงามของรูปกาย ศีล สมาธิ ปัญญา วิมุตติ วิถีจิตและวิมุตติญาณ จตุศัทธา ทศพล...กล่าวคือไม่มีความแตกต่างในธรรมะของพระพุทธเจ้าองค์ต่างๆ”[[52]](#footnote-52)*

*“พระศาสดาทุกพระองค์สถิตอยู่ในเทพมณเฑียรเดียวกัน เหินอยู่ในสรวงสวรรค์เดียวกัน ประทับอยู่บนบัลลังก์เดียวกัน แถลงพระวจนะเดียวกัน และประกาศศาสนาเดียวกัน”[[53]](#footnote-53)*

ด้วยพระวจนะดังนี้พระพุทธเจ้าและพระบาฮาอุลลาห์ต่างก็ยืนยันถึงความเป็นอันหนึ่งเดียวกันของพระศาสดาและพระธรรมดังที่อธิบายไว้แล้วในบทแรกว่า พระศาสดาทุกพระองค์ได้รับพระวิญญาณบริสุทธิ์จากพระผู้เป็นเจ้าเดียวกันหรือปัญญาสากลเดียวกัน จึงไม่เป็นที่แปลกใจเลยว่าแม้พระพุทธเจ้าและพระบาฮา-อุลลาห์จะมีชีวิตอยู่ในช่วงเวลาห่างกันเกือบ 2,500 ปี อยู่ในดินแดนต่างกัน และอยู่ในสังคมที่มีวัฒนธรรมต่างกัน ในหมู่ประชาชนที่มีพื้นฐานจิตใจต่างกัน แต่ก็สอนธรรมะเดียวกันตัวอย่างเช่น

**การทำสมาธิ**

*“ดูกร ภิกษุ เจริญภาวนาเถิด อย่าประมาท อย่าปล่อยใจเพลิดเพลินอยู่ในกามคุณ”[[54]](#footnote-54)*

*“ไม่มีสมาธิสำหรับผู้ที่ไม่มีปัญญา ไม่มีปัญญาสำหรับผู้ที่ไม่มีสมาธิ ผู้ที่มีทั้งสมาธิและปัญญา ผู้นั้นอยู่ใกล้นิพพาน”[[55]](#footnote-55)*

*“ปัญญาเกิดเพราะสมาธิ ขาดสมาธิ ปัญญาสูญไป เมื่อรู้ทางเจริญและทางเสื่อมนี้แล้ว ควรทำตนในวิถีทางที่ปัญญาจะเจริญ”[[56]](#footnote-56)*

*“เจ้าจงมาทำสมาธิไตร่ตรองสิ่งที่เราได้เปิดเผยให้แก่เจ้า เพื่อว่าเจ้าจะค้นพบจุดประสงค์ของพระผู้เป็นเจ้า พระผู้เป็นนายของเจ้า พระผู้เป็นนายของภพทั้งปวง”[[57]](#footnote-57)*

*“ดูกร คนรับใช้ของพระผู้เป็นเจ้า เรารับประกันว่า หากปัญญาของเจ้าบริสุทธิ์และว่างเปล่าจากคำกล่าวหรือความคิดทั้งหมดและหัวใจทั้งหมดของเจ้าถูกดึงดูดเข้าสู่อาณาจักรของพระผู้เป็นเจ้า จงลืมทุกสิ่งยกเว้นพระผู้เป็นเจ้าและสนทนากับพระวิญญาณของพระองค์ เมื่อนั้นพระวิญญาณบริสุทธิ์จะช่วยเจ้าด้วยพลังที่ทำให้เจ้าสามารถหยั่งรู้ทุกสรรพสิ่ง”[[58]](#footnote-58)*

*“โดยการทำสมาธิ มนุษย์บรรลุสู่ชีวิตนิรันดร์ เขาได้รับลมหายใจของพระวิญญาณบริสุทธิ์ พระพรของพระวิญญาณประทานมาให้ขณะไตร่ตรองทำสมาธิ วิญญาณของมนุษย์ได้รับรู้และแข็งแกร่งขณะทำสมาธิ โดยการทำสมาธิ ธุรกิจที่มนุษย์ไม่เคยรู้อะไรเลยถูกเปิดเผยต่อเขา เขาได้รับการบันดาลใจจากสวรรค์ ได้รับอาหารทิพย์ การทำสมาธิคือกุญแจไขประตูแห่งความลับ”[[59]](#footnote-59)*

**ปัญญา**

*“พึงรบกับพระยามารด้วยอาวุธแห่งปัญญา แล้วพึงรักษาชัยชนะนั้นไว้ อย่าตกอยู่ในอำนาจมารอีก”[[60]](#footnote-60)*

*“ดาบแห่งปัญญาร้อนกว่าความร้อนในฤดูคิมหันต์และคมกว่าใบมีดเหล็ก หากเจ้าเพียงแต่เข้าใจ”[[61]](#footnote-61)*

**ความมีสติ**

*“ผู้ที่ตื่นอยู่เนืองนิตย์ ฝึกฝนทั้งกลางวันกลางคืน น้อมใจไปสู่นิพพาน อาสวะตั้งอยู่ไม่ได้”[[62]](#footnote-62)*

*“จงเตือนตนด้วยตนเอง ตรวจสอบด้วยตนเอง ภิกษุเอย ดังนี้เธอจะคุ้มครองตนได้”[[63]](#footnote-63)*

*“มนุษย์ควรรู้จักตนเอง รู้จักสิ่งที่นำไปสู่ความประเสริฐและความตกต่ำความละอายและเกียรติ ความมั่งคั่งและความยากจน”[[64]](#footnote-64)*

*“ดูกร บุตรแห่งชีวิต จงสำรวจตัวเจ้าเองแต่ละวันก่อนที่เจ้าจะถูกเรียกไปคิดบัญชี เพราะความตายจะมาถึงเจ้าโดยไม่ได้บอกล่วงหน้า และเจ้าจะถูกเรียกให้ไปชี้แจงการกระทำต่างๆของเจ้า”[[65]](#footnote-65)*

*“ดูกร บุตรแห่งมนุษย์ หลายวันผ่านไป เจ้าก็ยังสาละวนอยู่กับความเพ้อฝันและจินตนาการอันไร้สาระของเจ้า เจ้าจะหลับใหลอยู่บนเตียงไปอีกนานเท่าไหร่ จงตื่นขึ้น เพราะดวงตะวันขึ้นมาถึงมัธยันห์แล้ว และอาจจะสาดรัศมีอำไพมาให้เจ้า”[[66]](#footnote-66)*

**ชนะตนเอง**

*“ชนะตนเองดีกว่าชนะข้าศึกในสงครามนับพัน คนเช่นนี้นับว่าเป็นผู้ชนะที่แท้”[[67]](#footnote-67)*

*“ดูกร บุตรแห่งมนุษย์ หากเจ้ารักเรา จงเมินเสียจากตัวเจ้าเอง หากเจ้าแสวงหาความยินดีของเรา และเราจะอาศัยอยู่ในตัวเจ้าชั่วนิรันดร์”[[68]](#footnote-68)*

**ตนเป็นที่เพิ่งแห่งตน**

*“การทำบาปมาจากตนเอง การละบาปมาจากตนเอง ตนเองทำให้ตนบริสุทธิ์ ความบริสุทธิ์หรือไม่บริสุทธิ์ขึ้นกับตนเอง ไม่มีใครทำให้ผู้อื่นบริสุทธิ์”[[69]](#footnote-69)*

*“พระผู้สร้างผู้ไม่มีเปรียบปรานได้สร้างมนุษย์ทุกคนจากสสารเดียวกัน และได้ยกภาวะของมนุษย์เหนือสิ่งสร้างสรรค์อื่นทั้งหมด ความสำเร็จหรือความล้มเหลว เจริญหรือเสื่อม ขึ้นอยู่กับความพยายามของมนุษย์เอง เขายิ่งพยายามมาก เขาจะยิ่งก้าวหน้ามาก”[[70]](#footnote-70)*

**ความไม่ผูกพันทางโลก**

*“ผู้ที่มองโลกเช่นเดียวกับมองฟองน้ำและพยับแดด ผู้นั้นมัจจุราชตามหาไม่พบ”[[71]](#footnote-71)*

*“โลกนี้เป็นเพียงการแสดง ไร้สาระและว่างเปล่า ไม่มีอะไร เป็นเพียงความคล้ายคลึงของความเป็นจริง จงอย่าผูกเสน่หาไว้กับโลกนี้ อย่าสลายพันธะที่เชื่อมเจ้ากับพระผู้สร้างของเจ้า...โลกนี้เป็นเพียงไอระเหยในทะเลทรายซึ่งผู้กระหายฝันว่าเป็นน้ำ และพยายามไขว่คว้าด้วยอำนาจทั้งหมดของเขา จนกระทั่งเมื่อเขามาถึงมัน เขาจึงพบว่ามันเป็นเพียงภาพลวงตา”[[72]](#footnote-72)*

*“ผู้ฉลาดกล่าวว่า เครื่องจองจำนี้มั่นคง ดูเหมือนหลวมแต่แก้ยาก มันฉุดลากลงต่ำ ผู้ฉลาดจึงทำลายเครื่องจองจำนี้และละจากโลก สละความปรารถนาและกามคุณ”[[73]](#footnote-73)*

*“ดูกร คนรับใช้ของเรา จงปลดตัวเจ้าเองออกจากพันธนาการของโลกนี้ และปล่อยวิญญาณของเจ้าออกจากคุกแห่งอัตตา จงฉวยโอกาสนี้ เพราะเจ้าจะไม่มีอีกแล้ว”[[74]](#footnote-74)*

**อันตรายของความร่ำรวย**

*“เพราะโลภต่อความมั่งคั่ง คนโง่ทำลายตนเองโดยการทำลายผู้อื่น”[[75]](#footnote-75)*

*“ดูกร เจ้าผู้ภูมิใจในความร่ำรวยที่ไม่จีรัง จงรู้ไว้เถิดว่าที่จริงแล้วความมั่งคั่งคืออุปสรรคอันใหญ่หลวงระหว่างผู้แสวงหากับสิ่งที่เขาปรารถนา ระหว่างคนรักกับผู้ที่เขารัก คนร่ำรวยน้อยคนนักที่จะไปถึงราชสำนักอันเป็นที่สถิตของพระองค์ และได้เข้าไปในนครแห่งความพอใจและการยอมจำนน ขอความสุขสวัสดีจงมีแด่ผู้ที่ร่ำรวยแต่ไม่ได้ถูกความร่ำรวยปิดกั้นและพรากจากอาณาจักรนิรันดร์”[[76]](#footnote-76)*

**ความรู้จักพอ**

*“ความไม่มีโรคเป็นลาภอย่างยิ่ง ความรู้จักพอเป็นทรัพย์อย่างยิ่ง”[[77]](#footnote-77)*

*“ผู้แสวงหาความมักน้อย เป็นอิสระจากความต้องการที่เกินควร”[[78]](#footnote-78)*

**การให้**

*“ผู้ที่ฉลาดยินดีให้ทาน ซึ่งบันดาลสุขแก่เขาในปรภพ”[[79]](#footnote-79)*

*“การให้และความเอื้อเฟื้อคือคุณลักษณะของเรา ขอความสุขสวัสดีจงมีแด่ผู้ที่ประดับตนเองด้วยคุณธรรมของเรา”[[80]](#footnote-80)*

**การกระทำมิใช้คำพูด**

*“ผู้ที่ไม่ทำตามที่พูด วาจาของเขาไร้ผล เหมือนดอกไม้ที่สีสวยสด แต่ไร้กลิ่น”[[81]](#footnote-81)*

*“สาระของความศรัทธาคือคำพูดเล็กน้อยและการกระทำมากมาย ผู้ที่พูดมากกว่าทำ รู้ไว้ด้วยว่าความตายของเขาดีกว่าชีวิต”[[82]](#footnote-82)*

**ไม่พูดจาเหลวไหล**

*“คำพูดที่มีประโยชน์คำเดียว ดีกว่าคำพูดเหลวไหลพันคำ เพราะฟังแล้วทำให้ใจสงบ”[[83]](#footnote-83)*

*“ลิ้นมีไว้พูดถึงสิ่งที่ดี อย่าทำให้ลิ้นเปรอะเปื้อนด้วยการพูดที่ไม่เหมาะสม...จงสงบเงียบ ละเว้นจากการพูดเหลวไหล”[[84]](#footnote-84)*

**ไม่นินทากล่าวร้าย**

*“พึงควบคุมความคะนองทางวาจา พึงสำรวมคำพูด พึงละวจีทุจริต ประพฤติวจีสุจริต”[[85]](#footnote-85)*

*“การนินทาดับแสงของหัวใจและดับชีวิตของวิญญาณ”[[86]](#footnote-86)*

**มองตน**

*“ไม่ควรเสาะหาความบกพร่องของผู้อื่น ธุระที่เขาทำแล้วหรือยังไม่ทำ จงพิจารณาดูสิ่งที่ตนทำแล้วหรือยังไม่ทำเท่านั้น”[[87]](#footnote-87)*

*“ดูกร บุตรแห่งชีวิต เจ้าลืมข้อบกพร่องของเจ้าเองและยุ่งกับข้อบกพร่องของผู้อื่นได้อย่างไร”[[88]](#footnote-88)*

**คบมิตรที่ดี**

*“ไม่พึงคบมิตรชั่ว ไม่พึงคบคนเลวทราม พึงคบกัลยาณมิตร พึงคบคนที่ประเสริฐ”[[89]](#footnote-89)*

*“ดูกร บุตรของเรา การอยู่*ร่วมกับ*ผู้ไร้ศีลธรรมจะทวีความทุกข์โศก ส่วนมิตรภาพกับผู้มีธรรมจะล้างสนิมออกไปจากหัวใจ...อย่าเดินกับผู้ไร้ศีลธรรม และอย่าแสวงหามิตรภาพกับเขา เพราะมิตรภาพดังกล่าวจะเปลี่ยนความสว่างไสวของหัวใจเป็นไฟนรก”[[90]](#footnote-90)*

**ความขยันหมั่นเพียร**

*“คนเราเมื่อยังหนุ่มแน่น* แข็งแรง*แต่เกียจคร้าน ไม่ขยันในเวลาที่ควรขยัน มีความคิดตกต่ำ คนเกียจคร้านเช่นนี้ย่อมไม่พบทางแห่งปัญญา”[[91]](#footnote-91)*

*“จงระวังความเกียจคร้านและเฉื่อยชา และจงยืนหยัดอยู่กับสิ่งที่เป็นประโยชน์แก่มนุษยชาติ ไม่ว่าจะเป็นคนหนุ่มคนแก่ คนชั้นสูงหรือต่ำต้อย”[[92]](#footnote-92)*

**ความยุติธรรม**

*“ผู้ที่ตัดสินคดีโดยสะเพร่า ไม่จัดเป็นผู้ที่เที่ยงธรรม ผู้ที่ฉลาดวินิจฉัยรอบคอบทั้งฝ่ายถูกและผิด ผู้ที่ตัดสินผู้อื่นอย่างรอบคอบด้วยวิจารณญาณที่เที่ยงธรรม ถือตามกฎหมาย ผู้ฉลาดนี้ได้สมญาว่าผู้เที่ยงธรรม”[[93]](#footnote-93)*

*“ดูกร บุตรแห่งธรรม สิ่งอันเป็นที่รักยิ่งที่สุดในสายตาของเราคือความยุติธรรม จงอย่าเมินสิ่งนี้หากเจ้าปรารถนาเรา และจงอย่าเพิกเฉยเพื่อว่าเราจะมอบธรรมะให้กับเจ้า ความยุติธรรมจะช่วยให้เจ้าเห็นด้วยตาของเจ้าเองมิใช่ด้วยตาของผู้อื่น และจะรู้ด้วยปัญญาของเจ้าเอง มิใช่ด้วยปัญญาของเพื่อนบ้าน จงไตร่ตรองในหัวใจว่าสิ่งนี้จำเป็นอย่างไรสำหรับเจ้า”[[94]](#footnote-94)*

**การสอนศาสนา**

*“ดูกร ภิกษุ จงเที่ยวจาริกไปเพื่ออนุเคราะห์สัตว์โลก เพื่อประโยชน์และความผาสุกของเทวดาและมนุษย์ทั้งหลาย แต่อย่าไปทางเดียวกันสองรูป เธอทั้งหลายจงแสดงธรรมงามในเบื้องต้น งามในท่ามกลางและงามในที่สุด”[[95]](#footnote-95)*

*“พระผู้เป็นเจ้าทรงบัญญัติหน้าที่ให้ทุกคนสอนศาสนา ใครที่ลุกขึ้นปฏิบัติหน้าที่นี้ต้องประดับตนเองด้วยอุปนิสัยที่เที่ยงธรรมและน่าสรรเสริญ ก่อนที่เขาจะประกาศข่าวสารของพระองค์ เพื่อว่าถ้อยคำของเขาจะดึงดูดหัวใจของผู้ที่พร้อมรับ ถ้าปราศจากสิ่งนี้เขาไม่ต้องหวังว่าจะโน้มน้าวผู้ฟังได้ ผู้ที่ละทิ้งประเทศของตนเพื่อสอนศาสนา จะได้รับการช่วยเหลือด้วยอานุภาพของพระวิญญาณ”[[96]](#footnote-96)*

**สอนตนเอง**

*“สอนคนอื่นอย่างไร ควรทำตนอย่างนั้น ฝึกตนเองได้แล้วจึงควรฝึกคนอื่น เพราะตัวเราเองฝึกยากยิ่งนัก”[[97]](#footnote-97)*

*“นอกจากเขาสอนตนเองเสียก่อน ถ้อยคำของเขาจะไม่โน้มน้าหัวใจของผู้แสวงหา จงมีสติ อย่าเป็นพวกที่ให้คำแนะนำที่ดีต่อผู้อื่น แต่ตนเองลืมทำตามนั้น”[[98]](#footnote-98)*

**5**

**ธรรมะสำหรับโลกยุคใหม่**

ไม่มีข้อสงสัยอีกต่อไปว่า ธรรมะดั้งเดิมของของพระพุทธเจ้าจำเป็นต้องนำมาประยุกต์ใช้กับโลกปัจจุบันที่มีสภาพแตกต่างอย่างสิ้นเชิงกับเมื่อ 2,500 ปีก่อน และพระพุทธเจ้าเท่านั้นที่สามารถประยุกต์ธรรมะของพระองค์เองได้ถูกต้องสมบูรณ์ พระบาฮาอุลลาห์ผู้เป็นพระพุทธเจ้าองค์ที่ 5 จึงเสด็จมาฟื้นฟูธรรมะดั้งเดิมของพระพุทธเจ้าองค์ที่ 4 พร้อมกับประยุกต์หลักธรรมให้สำหรับโลกยุคใหม่นี้ได้แก่

1. ความเป็นอันหนึ่งเดียวกันของมนุษยชาติ
2. ความเป็นอันหนึ่งเดียวกันของศาสนา
3. การแสวงหาความจริงอย่างอิสระ
4. การละทิ้งอคติทั้งมวล
5. ศาสนาต้องเป็นบ่อเกิดของความสามัคคี
6. ความสอดคล้องระหว่างศาสนาและวิทยาศาสตร์
7. ความเสมอภาคระหว่างบุรุษและสตรี
8. การศึกษาสากล
9. การแก้ปัญหาเศรษฐกิจด้วยวิธีทางศีลธรรม
10. ภาษาสากล
11. สหพันธรัฐแห่งโลก
12. สันติภาพของโลก
13. **ความเป็นอันหนึ่งเดียวกันของมนุษยชาติ**

*“โลกนี้เป็นเพียงแผ่นดินเดียว และมนุษยชาติเป็นเพียงประชาชาติเดียวกัน”[[99]](#footnote-99)*

ทุกศาสนาในอดีตสอนความสามัคคีให้แก่มนุษย์ อย่างไรก็ตามในปัจจุบันความสามัคคีเป็นอันหนึ่งเดียวกันของมนุษย์จะเป็นประสบการณ์ใหม่ที่ไม่เคยมีมาก่อนในอดีต เนื่องด้วยการหดของโลกเข้ามาสัมผัสใกล้ชิดกัน

*“ในวัฏจักรทั้งหลายที่ผ่านไปถึงแม้ความปรองดองได้รับการสถาปนากระนั้นเป็นเพราะปราศจากวิธีการ เอกภาพของมวลมนุษยชาติจึงมิอาจบรรลุได้ ทวีปทั้งหลายแยกจากกันไกล ไม่เพียงเท่านั้นแม้ในหมู่ประชาชนในทวีปเดียวกัน การสมาคมและการแลกเปลี่ยนความคิดแทบจะเป็นไปไม่ได้ ยังผลให้การติดต่อ ความเข้าใจและเอกภาพของประชาชนและวงศ์ตระกูลทั้งหมดของโลกมิอาจบรรลุได้ อย่างไรก็ตามในปัจจุบันนี้ วิธีการคมนาคมได้ทวีขึ้นและห้าทวีปของโลกได้กลายเป็นหนึ่งเดียวโดยแท้จริง...ในลักษณะนี้สมาชิกทั้งหมดของครอบครัวมนุษยชาติไม่ว่าประชาชนหรือรัฐบาล ไม่ว่าเมืองหรือหมู่บ้าน ได้เข้ามาพึ่งพาอาศัยกันมากขึ้น เพราะเป็นไปไม่ได้อีกต่อไปที่ใครจะอยู่ได้โดยไม่ต้องพึ่งผู้อื่น เนื่องด้วยสิ่งผูกมัดทางการเมืองได้ประสานประชาชนและชาติทั้งหมด และพันธะทางการค้าและอุตสาหกรรม ทางการเกษตรและการศึกษากำลังแข็งแกร่งขึ้นทุกวัน ด้วยเหตุนี้เอกภาพของมนุษยชาติจึงสามารถบรรลุได้ในปัจจุบัน โดยแท้จริงแล้วนี่มิใช่อื่นใด แต่เป็นหนึ่งในมหัศจรรย์ทั้งหลายของยุคอันน่าพิศวงนี้ ยุคทั้งหลายในอดีตมิได้รับ แต่สำหรับศตวรรษนี้ซึ่งเป็นศตวรรษแห่งความสว่างได้รับการประสาทด้วยความรุ่งโรจน์ อำนาจและความสว่างไสวเป็นพิเศษและไม่เคยมีมาก่อน ด้วยเหตุนี้การคลี่ออกมาอย่างอัศจรรย์ของสิ่งใหม่ๆ จึงสร้างความประหลาดให้กับทุกวัน”[[100]](#footnote-100)*

เมื่อพระบ๊อบประกาศศาสนาในคืนวันที่ 22 พฤษภาคม ค.ศ. 1844 ที่เปอร์เซีย ซึ่งเป็นการเริ่มต้นของศาสนาบาไฮ หลังจากนั้นประมาณ 12 ชั่วโมงอีกซีกโลกหนึ่ง แซมมัวมอสผู้คิดค้นโทรเลขได้และได้ส่งรหัสโทรเลขครั้งแรกจากวอชิงตันไปยังบัลติมอร์ด้วยข้อความว่า “พระผู้เป็นเจ้าทรงทำอะไร” โลกเตรียมเชื่อมเข้าด้วยกันเป็นครั้งแรกด้วยอุปกรณ์สื่อสารนี้ พระผู้เป็นเจ้านำศาสดามาให้อีกครั้งเพื่อประสานสามัคคีมนุษยชาติทั่วโลก และพระองค์ก็ได้เตรียมอุปกรณ์เครื่องมือที่จะช่วยทำให้หลักธรรมของพระองค์บังเกิดขึ้นจริง ถ้าขาดความก้าวหน้าทางวิทยาศาสตร์อย่างที่เห็นในปัจจุบันแล้ว ธรรมะข้อนี้ของพระบาฮาอุลลาห์จะกลายเป็นสิ่งที่นำมาปฏิบัติไม่ได้ หลังจากวินาทีที่พระบ๊อบประกาศศาสนา โลกวิทยาศาสตร์ได้ก้าวหน้าอย่างรวดเร็วผิดธรรมดา ตัวอย่างที่เห็นได้ชัดเช่น มนุษย์เดินทางด้วยการขี่สัตว์มานับพันๆ ปี และไม่มีความก้าวหน้าทางวิทยาศาสตร์ด้านนี้เลย แต่มาในศตวรรษสุดท้าย วิทยาศาสตร์ก้าวหน้ารวดเร็วจนทำให้มนุษย์สามารถเดินทางออกนอกอวกาศได้

พระบาฮาอุลลาห์สอนให้มนุษยชาติพิจารณาเพื่อนมนุษย์เป็นเหมือนดอกไม้ในสวนเดียวกัน ที่ถึงแม้จะมีสีต่างกันก็ช่วยเสริมความงามให้กัน หลักธรรมนี้มิได้มุ่งหมายจะลบล้างพื้นฐานที่แตกต่างกันของมนุษย์ แต่สอนให้มนุษย์สามัคคีกันในความแตกต่างหลากหลาย

*“ความเป็นอันหนึ่งเดียวกันของมนุษยชาติ มิได้มุ่งหมายจะลบล้างหลักฐานทั้งหลายของสังคมที่มีอยู่ หากแต่พยายามจะขยายรากฐานให้กว้างออกไป หล่อสถาบันทั้งหลายเสียใหม่ให้เป็นลักษณะที่สอดคล้องกับความต้องการที่เปลี่ยนแปลงตลอด หลักธรรมนี้มิได้ขัดแย้งกับความจงรักภักดีที่สมเหตุผล มิได้บ่อนทำลายความซื่อสัตย์ที่แท้ จุดประสงค์นั้นมิใช่จะกำจัดเปลวไฟแห่งความรักชาติที่มีสติและฉลาดในหัวใจของมนุษย์ มิใช่จะเลิกล้มระบบของการปกครองตนเองของชาติ ซึ่งจำเป็นอย่างยิ่งถ้าจะหลีกเลี่ยงภัยของการรวมอำนาจมากเกินไป หลักธรรมนี้มิได้ละเลยและมิได้พยายามจำกัดความหลากหลายของชาติพันธุ์กำเนิด ภูมิอากาศ ประวัติศาสตร์ ภาษาและประเพณี ความคิดและนิสัยที่ทำให้ประชาชาติทั้งหลายต่างจากกัน แต่เรียกร้องให้มีความจงรักภักดีที่กว้างกว่า ให้มีความใฝ่ฝันที่ใจกว้างกว่าความใฝ่ฝันใดๆ ที่ได้เคยกระตุ้นมนุษยชาติ ยืนกรานว่าแรงขับและผลประโยชน์ระดับชาติเป็นรองต่อบุริมสิทธิของโลกที่ประสานเข้าด้วยกัน หลักธรรมนี้ไม่ยอมรับการรวมอำนาจมากเกินไป และปฏิเสธความพยายามจะเป็นเอกรูป คติพจน์ของหลักธรรมนี้คือเอกภาพในความหลากหลาย”[[101]](#footnote-101)*

ศาสนาบาไฮปลูกฝังสำนึกในความเป็นพลเมืองของโลกและมิได้บั่นทอนความรักที่มีต่อชาติของตน แต่คัดค้านชาตินิยมแบบคลั่งไคล้อันเป็นภัยต่อความสัมพันธ์ระหว่างชาติ ความจงรักภักดีต่อรัฐบาลเป็นสิ่งที่เน้นย้ำในศาสนาบาไฮ ศาสนาบาไฮห้ามการกระทำใดๆ หรือมีส่วนในการก่อความไม่สงบหรือบั่นทอนรัฐบาลและประเทศชาติ ไม่ว่าโดยทางตรงหรือทางอ้อม อย่างลับๆ หรือเปิดเผย และศาสนาบาไฮสอนถึงความรักสงบและไม่ใช้ความรุนแรง

1. **ความเป็นอันเดียวกันของศาสนา**

*“เจ้งจงรู้ไว้อย่างมั่นใจว่า สาระของพระศาสดาของพระผู้เป็นเจ้าเป็นหนึ่งและเหมือนกัน เอกภาพของพระศาสดาทั้งหลายนั้นสมบูรณ์ พระผู้เป็นเจ้าพระผู้สร้างทรงกล่าวว่า: ไม่มีความแตกต่างระหว่างพระศาสดาผู้นำสารของเรา ทุกพระองค์มีจุดประสงค์เดียวกันความลับเดียวกัน”[[102]](#footnote-102)*

ธรรมะเป็นหนึ่งและแบ่งแยกไม่ได้ ศาสนาเป็นหนึ่งเดียวกันแต่ดั้งเดิมและพระบาฮาอุลลาห์เสด็จมาเพื่อให้ความกระจ่างแก่มนุษย์ในเรื่องนี้ ความไม่เป็นหนึ่งเดียวกันของศาสนามาจากการที่ศาสนิกชนในแต่ละศาสนาเข้าใจคำสอนของพระศาสดาแตกต่างกันออกไป ทำให้คำสนของศาสนาหนึ่งดูเหมือนเข้ากันไม่ได้กับอีกศาสนาหนึ่ง เพราะแม้แต่ศาสนาเดียวกัน คำพูดของศาสนาเดียวกัน ศาสนิกชนยังตีความต่างกันและแตกแยกออกเป็นนิกาย นี่คือข้อพิสูจน์ว่าความแตกต่างนั้นมิได้มาจากพระธรรมหรือศาสดา แต่มาจากการตีความของมนุษย์ พระศาสดาแต่ละพระองค์เสด็จมาโปรดมนุษย์ในสถานที่และเวลาต่างกัน มาในสังคมที่มีปัญหาต่างกันและสภาพจิตใจของประชาชนที่ต่างกัน คำสอนของพระศาสดาจึงมีสำนวนต่างกันออกไป และมนุษย์แต่ละยุคก็มีสติปัญญาพร้อมที่จะรับธรรมะต่างกัน พระธรรมที่สอนให้มนุษย์ในแต่ละสมัยจึงมากน้อยต่างกันด้วย หากให้พระโมฮัมหมัดเสด็จมาโปรดชาวฮินดูในสมัยของพระพุทธเจ้า พระโมฮัมหมัดคงไม่สอนศาสนาด้วยสำนวนที่พระองค์ใช้พูดกับชาวอาหรับ และในทางกลับกันหากให้พระพุทธเจ้าเสด็จไปโปรดชาวอาหรับ พระพุทธเจ้าคงไม่เทศน์ธรรมะด้วยสำนวนที่พระองค์เทศน์ชาวฮินดู

*“พระศาสดาแต่ละพระองค์ของพระผู้เป็นเจ้ามีอัตภาพ มีบทบาทที่บัญญัติไว้เฉพาะ เปิดเผยศาสนาที่กำหนดไว้ล่วงหน้า และมีข้อจำกัดที่ระบุไว้ แต่ละพระองค์เป็นที่รู้จักด้วยพระนามต่างกัน มีคุณลักษณะพิเศษอันหนึ่ง บรรลุบทบาทที่แน่นอนอันหนึ่ง และได้รับมอบหมายให้เปิดเผยศาสนาหนึ่ง*

*เพราะความแตกต่างในสถานะและบทบาทนี้ วจนะและพจนาที่หลั่งไหลมาจากน้ำพุแห่งความรู้สวรรค์เหล่านี้จึงดูเหมือนต่างกัน ไม่เช่นนั้นแล้วในสายตาของบรรดาผู้ที่หยั่งรู้ความลึกลับของเมธาสวรรค์ พจนาทั้งหมดของพระศาสดาทั้งหลายเป็นการแสดงธรรมะเดียวกัน เนื่องด้วยประชาชนส่วนใหญ่ไม่ทราบสถานะเหล่านี้ที่เราอ้างถึง พวกเขาจึงงุนงงและท้อแท้ต่อพจนาที่ต่างกันของพระศาสดาทั้งหลาย เป็นพจนาที่มีสาระเป็นหนึ่งเดียวกัน”[[103]](#footnote-103)*

*“อย่างไรก็ตาม ระดับการเปิดเผยพระธรรมของพระศาสดาทั้งหลายของพระผู้เป็นเจ้าในโลกนี้ต้องต่างกัน แต่ละพระองค์เป็นผู้นำข่าวสารเฉพาะ และได้รับมอบหมายให้เปิดเผยพระธรรมโดยการกระทำเฉพาะ เพราะเหตุนี้พระศาสดาทั้งหลานจึงดูเหมือนต่างกัน...ความเข้มของแสงธรรมของแต่ละพระองค์ที่ต่างกันมิใช่มาจากดวงประทีปเอง แต่แปรตามความพร้อมที่จะรับแสงธรรมของโลกที่เปลี่ยนแปลงอยู่ตลอด พระศาสดาทุกพระองค์ที่พระผู้ทรงมหิทธานุภาพ พระผู้สร้างผู้ไม่มีเปรียบปานได้ส่งมาให้แก่ชาวโลก ได้รับมอบหมายด้วยข่าวสารหนึ่ง และปฏิบัติการในลักษณะหนึ่งที่สนองความต้องการได้ดีที่สุดในยุคที่พระองค์มาปรากฏ”[[104]](#footnote-104)*

ด้วยตระหนักดีว่าศีลธรรมจะเสื่อมในอนาคต พระศาสดาทุกพระองค์จึงพยากรณ์ถึงพระศาสดาอีกองค์หนึ่งที่จะมาสถาปนาศาสนาใหม่ เพื่อฟื้นฟูศีลธรรมด้วยธรรมะที่มีสาระเดียวกัน

*“ศาสนาของพระผู้เป็นเจ้าเป็นหนึ่ง และเป็นผู้ให้ความรู้มนุษยชาติแต่ละศาสนาจำเป็นต้องได้รับการฟื้นฟูใหม่ เมื่อเจ้าปลูกต้นไม้มันโตขึ้นทุกวัน ออกดอก ใบ ผลที่หอมหวาน แต่เมื่อนานไปต้นไม้นั้นแก่ลงไม่ออกผลอีกต่อไป เมื่อนั้นคนสวนแห่งสวรรค์นำเมล็ดจากต้นไม้เดียวกันนี้มาปลูกในดินแดนที่บริสุทธิ์ และดูซิ ต้นไม้เดิมเติบโดขึ้นมาใหม่เหมือนกับต้นไม้ก่อน”[[105]](#footnote-105)*

1. **การแสวงหาความจริงอย่างอิสระ**

# *“ต่อเมื่อตะเกียงแห่งการแสวงหา ความพยายามอย่างจริงจัง ความใฝ่ปรารถนา ความอุทิศอย่างแรงกล้า...ถูกจัดขึ้นในหัวใจของผู้แสวงหา...อันธการแห่งความผิดพลาดจึงจะถูกขับออกไป หมอกแห่งความสงสัยเคลือบแคลงใจจึงจะสลายตัวออก และประทีปแห่งความรู้และความมั่นใจจะส่องสว่างชีวิตของเขา”[[106]](#footnote-106)*

# วิทยาศาสตร์ก้าวหน้าไปได้ดีเพราะมนุษย์แสวงหาความจริงอย่างอิสระ และมนุษย์ที่จะยอมรับการค้นพบใหม่ สิ่งประดิษฐ์ใหม่ทางวิทยาศาสตร์ ของที่ด้อยกว่าจะถูกละทิ้งไปนำสิ่งใหม่ที่ดีกว่ามาใช้แทน มนุษย์ค้นคว้าทางด้านวิทยาศาสตร์อย่างกระตือรือร้นด้วยใจเป็นอิสระ แต่สำหรับศาสนากลายเป็นสิ่งตรงกันข้าม

มนุษย์มักไม่ค่อยกระตือรือร้นจะแสวงหาสัจจะของศาสนาพร้อมที่จะยอมรับสิ่งที่สอนต่อๆกันมาได้โดยง่ายโดยไม่ต้องออกแรงไตร่ตรอง ยิ่งคำสอนนั้นเก่าแก่โบราณเท่าไหร่ก็ยิ่งเป็นที่น่าเกรงขาม หากใครสงสัยหรือไม่ค่อยอยากเชื่อก็อาจถูกกล่าวหาว่าเป็นบาป เป็นคนนอกรีต มนุษย์เต็มใจยอมรับสิ่งใหม่ๆ ทางวิทยาศาสตร์ แต่ไม่ค่อยเต็มใจหรือไม่กล้ายอมรับสิ่งใหม่ๆ ทางศาสนา ยึดอยู่แต่ความเชื่อเก่าแก่ซึ่งผิดบ้างถูกบ้าง ด้วยเหตุนี้ความเชื่อผิดๆ ความเชื่องมงาย อคติต่างๆ จึงพอกพูนสะสมมาเรื่อยหลายชั่วอายุคน และศาสนาจึงสูญเสียความศรัทธาไปเรื่อยๆ ขณะที่วิทยาศาสตร์ยิ่งก้าวหน้า มนุษย์ควรแสวงหาสัจจะของศาสนาด้วยใจอิสระปราศจากอคติ เช่นเดียวกับการแสวงหาด้านวิทยาศาสตร์ อันจะทำให้มนุษย์ไปถึงสัจธรรมเดียวกัน เกิดความเข้าใจที่ถูกต้อง เป็นประโยชน์แก่ตัวเองและมนุษยชาติโดยส่วนรวม

*“เจ้าจงจดจำไว้อย่างรอบคอบว่า ในโลกแห่งการดำรงอยู่นี้ทุกสรรพสิ่งต้องได้รับการเปลี่ยนใหม่ จงมองที่โลกวัตถุรอบๆ เจ้าดูซิว่ามันได้รับการเปลี่ยนใหม่อย่างไร ความคิดต่างๆ เปลี่ยนไปวิถีชีวิตปรับปรุงใหม่ วิทยาศาสตร์และศิลปะแสดงพลังใหม่ มีการค้นพบสิ่งประดิษฐ์ใหม่ๆ มีการรับรู้ใหม่ เช่นนั้น อานุภาพสำคัญอย่างศาสนาซึ่งเป็นผู้รับรองความก้าวหน้าอันยิ่งใหญ่ของมนุษยชาติเป็นวิถีทางแห่งการบรรลุชีวิตนิรันดร์ เป็นผู้ปลูกฝังความสมบูรณ์เลิศอันไม่รู้สิ้น เป็นแสงสว่างของโลกทั้งสอง จะไม่เปลี่ยนใหม่ได้อย่างไร”[[107]](#footnote-107)*

*“เจ้าจงรู้ว่าพระผู้เป็นเจ้าได้สร้างพลังการใช้เหตุผลในมนุษย์ เพื่อมนุษย์จะสามารถไต่สวนความจริง พระผู้เป็นเจ้าไม่ได้ประสงค์ให้มนุษย์ลอกเลียนบิดาและบรรพบุรุษอย่างตาบอด พระองค์ประสาทมนุษย์ด้วยปัญญาหรือการใช้เหตุผล เพื่อให้เขาใช้ไต่สวนและค้นพบสัจจะ และสิ่งที่พบว่าเป็นจริงเขาต้องยอมรับ เขาต้องไม่เป็นผู้ที่ลอกเลียนผู้อื่นอย่างตาบอด เขาต้องไม่เชื่อความคิดเห็นของผู้อื่นโดยไม่ไต่สวน ไม่เพียงเท่านั้น แต่ละคนต้องแสวงหาความจริงอย่างแข็งขันและอิสระเพื่อหาข้อสรุปที่แท้จริงและยึดถือความจริงนั้น สาเหตุสำคัญของความสูญเสียและน่าท้อใจในโลกมนุษย์คือ ความเขลาที่มาจากการลอกเลียนแบบอย่างตาบอด จากสาเหตุนี้ความเกลียดชังแลความเป็นปรปักษ์เกิดขึ้นเรื่อยมาในหมู่มนุษยชาติ”[[108]](#footnote-108)*

*“มนุษย์ต้องแสวงหาความจริงด้วยตนเอง ละทิ้งการลอกเลียนแบบหรือยึดอยู่กับรูปแบบที่เป็นมรดกตกทอด เนื่องด้วยชาติทั้งหลายในโลกยึดถือการลอกเลียนแทนสัจจะ และการลอกเลียนมีมากมายแตกต่างกัน ความเชื่อที่แตกต่างกันได้ก่อให้เกิดการต่อสู้และสงครามตราบใดที่การลอกเลียนเหล่านี้ยังคงอยู่ ความเป็นอันหนึ่งเดียวกันในโลกมนุษย์เป็นไปไม่ได้ ดังนั้นเราต้องไต่สวนความจริง เพื่อว่าแสงสว่างแห่งสัจจะจะขับไล่เมฆแห่งความมืดไป หากชาติต่างๆของโลกไต่สวนความจริง พวกเขาจะลงลอยและสามัคคีกัน”[[109]](#footnote-109)*

1. **การละทิ้งอคติทั้งมวล**

*“หากหัวใจทั้งหมดของท่านปรารถนามิตรภาพกับทุกเชื้อชาติบนโลก ความคิดอันทรงคุณธรรมและสร้างสรรค์นี้จะกระจายออกไป จนกลายเป็นความปรารถนาของผู้อื่น และจะมีอิทธิพลมากขึ้นจนเข้าไปสู่จิตใจมนุษย์ทั้งมวล”[[110]](#footnote-110)*

อคติทำให้มนุษย์มีทรรศนะด้านลบต่อกันและกันโดยไม่มีเหตุผล ความสามารถตามธรรมชาติของมนุษย์แต่ละชาติไม่มีใครเหนือหรือด้อยกว่ากัน เพียงแต่ยังมีโอกาสไม่เท่ากันที่จะพัฒนาความสามารถนั้น มนุษย์ต้องเลิกล้มอคติทุกชนิดไม่ว่าอคติทางเชื้อชาติ ความเชื่อ ชนชั้น สีผิว เพศ ระดับความเจริญทางวัตถุ ทุกสิ่งที่ทำให้ประชาชนพิจารณาตนเองเหนือกว่าผู้อื่น หากมนุษยชาติต้องการอยู่รอดต่อไป เพราะอคติเหล่านี้เป็นสาเหตุสำคัญอันหนึ่งของสงครามและความขัดแย้งทั่วโลก หลักธรรมของทุกศาสนาสอนให้เราปฏิบัติต่อผู้อื่น เช่นเดียวกับที่เราอยากให้ผู้อื่นปฏิบัติต่อเรา มิใช่ปฏิบัติต่อผู้อื่นด้วยอคติเพราะเขาแตกต่างจากเราในด้านเชื้อชาติ ภาษา วัฒนธรรม ฯลฯ

*“จนกว่าอคติทางเชื้อชาติ ศาสนา ชาติ จะถูกขจัดออกไปโดยสิ้นเชิง มนุษยชาติจะไม่ได้พักผ่อน ไม่เพียงเท่านั้น ความขัดแย้งและการหลั่งเลือดจะเพิ่มขึ้นทุกวัน และรากฐานแห่งความเจริญรุ่งเรืองของมนุษย์จะถูกทำลาย”[[111]](#footnote-111)*

*“เกี่ยวกับอคติทางเชื้อชาติ อคตินี้เป็นภาพลวง เป็นความงมงายโดยแท้ เพราะพระผู้เป็นเจ้าทรงสร้างเราทุกคนจากเชื้อชาติเดียวกัน...ในตอนเริ่มต้นไม่มีขอบเขตระหว่างดินแดนต่างๆ ไม่มีส่วนไหนของโลกเป็นของคนชาติหนึ่งมากกว่าอีกชาติหนึ่ง ในสายตาของพระผู้เป็นเจ้าไม่มีความแตกต่างระหว่างเชื้อชาติต่างๆ เหตุใดมนุษย์จึงสร้างอคติขึ้นมา”[[112]](#footnote-112)*

*“การแบ่งแยกเชื้อชาติใดด้วยเหตุผลว่าล้าหลังทางสังคม ล้าหลังทางการปกครอง มีจำนวนน้อย เป็นการละเมิดพลังชีวิตที่ค้ำจุนศาสนาของพระบาฮาอุลลาห์...การแบ่งแยกทางชนชั้น ความเชื่อสีผิว ไม่เป็นที่ยินยอม ไม่ว่าด้วยข้ออ้างใด ไม่ว่าแรงกดดันของเหตุการณ์หรือความเห็นของสาธารณชนจะรุนแรงแค่ไหน”[[113]](#footnote-113)*

1. **ศาสนาต้องเป็นบ่อเกิดของความสามัคคี**

*“ดูกร ประชาชนของโลก ศาสนาของพระผู้เป็นเจ้าให้ไว้สำหรับความรักและความสามัคคี จงอย่าทำให้ศาสนากลายเป็นสาเหตุของความเป็นศัตรูและความขัดแย้ง”[[114]](#footnote-114)*

*“จงคบหากับทุกศาสนาด้วยไมตรีจิตและมิตรภาพ เพื่อว่าพวกเขาจะได้สูดสุคนธรสของพระผู้เป็นเจ้าจากเจ้า”[[115]](#footnote-115)*

คำสอนของศาสนาแบ่งได้เป็น 2 ส่วน หนึ่งคืออมตธรรมที่ไม่มีเปลี่ยนแปลงที่ทุกศาสนาสอนเหมือนกัน เช่น ความไม่ผูกพันทางโลก ความรัก ความไม่เห็นแก่ตัวดังตัวอย่างในบทที่ 4 อีกส่วนหนึ่งเป็นบทบัญญัติที่เหมาะสำหรับปัญหาในสังคมที่พระศาสดาเสด็จมาซึ่งแตกต่างกันออกไป บทบัญญัติเหล่านี้ไม่เป็นอมตะแต่จะเปลี่ยนไปตามการเปลี่ยนแปลงของโลก ดังนั้นจึงเห็นได้ว่าพระศาสดาองค์ใหม่เสด็จมายกเลิกบทบัญญัติเดิมของพระศาสดาองค์ก่อน ทำความไม่พอใจให้ศาสนิกชนในศาสนาเดิม การยึดถือที่บทบัญญัติ รูปแบบ พิธีกรรมที่ต่างกัน ทำให้ดูเหมือนว่าศาสนาไม่ลงรอยกัน

ความไม่เข้าใจในแก่นแท้ของสัจธรรมที่เป็นหนึ่งเดียวกันของศาสนา ทำให้ศาสนิกชนถือว่าคำสอนของศาสนาอื่นที่ต่างไปจากศาสนาของตนเป็นธรรมะที่ด้อยกว่า หรือถ้ารุนแรงกว่านั้นก็ว่าเป็นมารเป็นซาตาน ซึ่งอาจมาจากความเข้าใจผิด ความงมงายการเสกสรรความเชื่อ หรือความบ้าคลั่งศาสนา ก่อให้เกิดการทะเลาะวิวาททางศาสนามาตลอดประวัติศาสตร์ และเป็นสาเหตุของสงครามและความขัดแย้งอย่างนับไม่ถ้วน ไม่มียุคไหนอีกแล้วเหมือนในปัจจุบันนี้ที่เราสามารถพบความเชื่อทางศาสนาได้ทุกรูปแบบ

*“ผู้นำศาสนาหลายคนคิดว่า ความสำคัญของศาสนาอยู่ที่การยึดกับความเชื่อบางอย่างที่เสกสรรขึ้นมาเองและการปฏิบัติพิธีกรรมต่างๆ บรรดาผู้ติดตามถูกสอนให้เชื่อตามนี้ และการยึดมั่นอยู่กับรูปแบบภายนอกทำให้สับสนกับสัจจะอันเป็นแก่นแท้ บัดนี้รูปแบบและพิธีกรรมเหล่านี้แตกต่างกันไปตามโบสถ์ต่างๆ ตามนิกายต่างๆ และถึงกับขัดกันเอง ก่อให้เกิดความบาดหมางเกลียดชังและแตกสามัคคี”[[116]](#footnote-116)*

*“เมื่อศาสนาสลัดความงมงาย ความเชื่อที่เสกสรรออกหมดสิ้นและแสดงความสอดคล้องกับวิทยาศาสตร์ เมื่อนั้นจะมีพลังอันยิ่งใหญ่ในโลกที่จะชำระล้างและประสานสามัคคี ซึ่งจะปัดกวาดสงครามและความไม่ลงรอย ความขัดแย้งและการต่อสู้ทั้งหมดออกไป และมนุษยชาติจะสามัคคีกันในอานุภาพความรักของพระผู้เป็นเจ้า”[[117]](#footnote-117)*

พระศาสดาทุกพระองค์ไม่เคยปฏิเสธกันและกัน ทุกพระองค์ต่างเรียกร้องประชาชนในยุคของพระองค์ให้หันมาหาธรรมะของพระองค์ที่เป็นหนทางเดียวแห่งความหลุดพ้น อย่าหลงผิดไปทางอื่น ซึ่งศาสนิกชนของแต่ละศาสนาไม่ควรเข้าใจไปเป็นอย่างอื่น

*“นี่คือทางเดียวเท่านั้น ไม่มีทางอื่นที่จะนำไปสู่ความบริสุทธิ์แห่งทัศนะ จงเดินตามทางนี้เถิด”[[118]](#footnote-118)*

*“เราเป็นทางนั้น เราเป็นความจริงและเป็นชีวิต ไม่มีผู้ใดมาถึงพระบิดาได้นอกจากมาทางเรา”[[119]](#footnote-119)*

*“ดูกร บุตรแห่งมนุษย์ ต่อให้เจ้าเหินไปทั่วอวกาศอันไพศาลอย่างรวดเร็ว และเดินทางไปสุดขอบฟ้า เจ้าก็หาความสงบไม่ได้ นอกเสียจากจะยอมจำนนต่อบัญชาของเราและถ่อมตัวต่อหน้าเรา”[[120]](#footnote-120)*

ความแตกแยกทางศาสนาเปรียบได้กับกระจกที่แตก ซึ่งไม่มีทางกลับคืนมาเป็นกระจกที่สมบูรณ์เหมือนเดิมได้ถึงแม้จะพยายามเอาเศษกระจกมาต่อกัน ด้วยเหตุนี้เองพระบาฮาอุลลาห์จึงเสด็จมาในยุคนี้ เพราะต้องอาศัยการรักษาของนายแพทย์ผู้ชำนาญอย่างพระองค์เท่านั้น ต้องอาศัยธรรมะของพระองค์เท่านั้นจึงจะประสานสามัคคีศาสนาได้

*“สิ่งที่พระผู้เป็นนายทรงบัญญัติไว้ให้เป็นการรักษาที่มีประสิทธิภาพและเครื่องมืออันทรงอำนาจสูงสุดสำหรับการรักษาทั่วทั้งโลกคือการประสานสามัคคีประชาชนทั้งหมดในความมุ่งหมายสากลและในศาสนาเดียวกัน สิ่งนี้สัมฤทธิผลไม่ได้เว้นแต่โดยอำนาจของนายแพทย์ผู้ชำนาญ ผู้ทรงพลานุภาพและได้รับการดลใจ”[[121]](#footnote-121)*

1. **ความสอดคล้องระหว่างศาสนาและวิทยาศาสตร์**

*“วิทยาศาสตร์ที่แท้คือเหตุผลและความเป็นจริง ศาสนาคือสาระของความเป็นจริงและเหตุผลที่แท้ ดังนั้นทั้งสองต้องสอดคล้องกันคำสอนทางศาสนาที่ขัดกับวิทยาศาสตร์และเหตุผล คือการแต่งเติมและจินตนาการของมนุษย์ หากเรากล่าวว่าศาสนาขัดกับวิทยาศาสตร์ เราขาดความรู้ทางวิทยาศาสตร์ที่แท้หรือศาสนาที่แท้ เพราะทั้งสองตั้งอยู่บนหลักฐานและข้อสรุปของเหตุผล และทั้งสองต้องทดสอบได้”[[122]](#footnote-122)*

หากเราเข้าใจจากบทที่หนึ่ง จะเห็นได้ชัดว่า วิทยาศาสตร์และศาสนาต้องสอดคล้องกัน เพราะพระศาสดาสอนธรรมะที่มาจากปัญญาสากลผู้คิดสรรพสิ่งต่างๆขึ้นมา และวิทยาศาสตร์คือการค้นคว้าเกี่ยวกับสรรพสิ่งเหล่านี้ ศาสนาที่ไม่สอดคล้องกับวิทยาศาสตร์เป็นเพียงความงมงายหรือการตีความหมายวจนะในคัมภีร์อย่างผิดพลาด เช่นผู้นำศาสนาบอกว่าโลกเกิดขึ้นเมื่อ 8,000 ปีก่อน ในขณะที่วิทยาศาสตร์บอกว่าโลกมีอายุ 4.5 พันล้านปี ในอดีตที่ผู้นำศาสนามีอำนาจมาก นักวิทยาศาสตร์ได้ตกเป็นเหยื่อของความงมงายของศาสนา เช่นในศตวรรษที่ 17 กาลิเลโอพิสูจน์และประกาศว่าโลกหมุนรอบดวงอาทิตย์ซึ่งขัดกับความเชื่อทางศาสนา เขาถูกพระสันตะปาปาที่ 8 จับเข้าคุกและพบจุดจบชีวิตอันน่าสลดใจ ก่อนการปฏิวัติทางวิทยาศาสตร์มีความเชื่อว่าโรคมีสาเหตุมาจากปีศาจหรือซาตานตามการตีความในคัมภีร์ วิชากายวิภาคเป็นสิ่งไม่ดีเพราะกลัวว่า การชำแหละศพจะเป็นภัยต่อการฟื้นคืนชีพของศพนั้น มีการรักษาผู้ป่วยโรคจิตด้วยวิธีทารุณป่าเถื่อนเพื่อจะขับไล่ซาตานให้ออกไปจากตัวผู้ป่วยแม้แต่การฉีดวัคซีนป้องกันโรคฝีดาษก็เคยถูกห้ามโดยนักบวชในตอนแรก ศาสนาเป็นสิ่งต้องห้าม ห้ามถาม ห้ามสงสัย มิฉะนั้นจะถูกกล่าวหาว่าถูกซาตานชักจูง ถูกมารครอบงำ ด้วยสภาพเช่นนี้ วิทยาศาสตร์ยุคใหม่ที่พัฒนาขึ้นมา จึงตีจากศาสนาและทำให้ประชาชนคิดว่า ศาสนาไม่เข้าเรื่องกับกิจการส่วนใหญ่ของโลกสมัยใหม่

*“วิทยาศาสตร์ได้ถอยห่างออกไปจากศาสนา และศาสนากลายเป็นเพียงการปฏิบัติตามกฎอย่างตาบอดและไร้ชีวิต ตามผู้นำศาสนาจำนวนหนึ่งที่ยืนกรานให้ยอมรับความดันทุรังต่างๆ แม้ว่าจะขัดแย้งกับวิทยาศาสตร์”[[123]](#footnote-123)*

ด้วยความเสื่อมศรัทธาในศาสนา ประชาชนจึงหันไปหาวิทยาศาสตร์และจมอยู่ในวัตถุนิยมในที่สุด วิทยาศาสตร์และศาสนาเป็นสองพลังอันยิ่งใหญ่สำหรับการพัฒนาไปสู่อารยธรรมที่แท้จริง จะขาดสิ่งใดสิ่งหนึ่งไม่ได้ วิทยาศาสตร์ในตัวเองไม่ดีหรือร้าย แต่ขึ้นอยู่กับศีลธรรมของมนุษย์ที่จะใช้วิทยาศาสตร์ไปในทางดีหรือร้าย มนุษย์สามารถใช้เครื่องบินในการเดินทางและสามารถใช้เครื่องบินในการทำลายล้างกัน ขึ้นอยู่กับศีลธรรมของมนุษย์

*“ไม่ว่าโลกวัตถุจะเจริญแค่ไหนก็ไม่สามารถสถาปนาความสุขให้แก่มนุษยชาติ ต่อเมื่ออารยธรรมทางวัตถุและศีลธรรมเชื่อมและประสานกัน ความสุขจึงจะได้รับประกัน”[[124]](#footnote-124)*

*“ศาสนาและวิทยาศาสตร์คือปีกสองข้างเพื่อให้สติปัญญาของมนุษย์เหินขึ้นสู่สุดยอด ให้วิญญาณของมนุษย์ก้าวหน้า เป็นไปไม่ได้ที่จะบินด้วยปีกข้างเดียว หากมนุษย์พยายามจะบินด้วยปีกของศาสนาข้างเดียว เขาจะตกไปในโคลนแห่งความงมงาย ในทางตรงข้าม หากเขาบินด้วยปีกของวิทยาศาสตร์ข้างเดียว เขาจะตกลงสู่ปลักอย่างสิ้นหวังของวัตถุนิยม”[[125]](#footnote-125)*

ความไร้ศาสนาทำให้มนุษย์ต้องอาศัยกฎหมายในการค้ำจุนระเบียบสังคม กฎหมายป้องกันได้แต่ความชั่วร้ายที่แสดงออกภายนอก แต่ไม่สามารถขจัดความชั่วร้ายที่ซ่อนเร้นอยู่ในจิตใจ แต่ศาสนาป้องกันความชั่วร้ายทั้งที่แสดงออกภายนอกและที่อยู่ภายในจิตใจ อารยธรรมที่แท้จริงจะขาดศาสนาไม่ได้

*“ศาสนาคือวิถีทางอันยิ่งใหญ่ที่สุดสำหรับการสถาปนาระเบียบของโลก และความพึงพอใจอันสงบสุขแก่ทุกคน...หากตะเกียงของศาสนามืดลง ความโกลาหลและสับสนจะตามมา และประทีปแห่งความถูกต้อง ความยุติธรรม ความสงบและสันติภาพ จะหยุดส่องแสง”[[126]](#footnote-126)*

1. **ความเสมอภาคระหว่างบุรุษและสตรี**

*“จนกว่าความเสมอภาคระหว่างบุรุษและสตรีจะบังเกิดขึ้นอย่างสมบูรณ์ การพัฒนาทางสังคมขั้นสูงสุดของมนุษยชาติจะเป็นไปไม่ได้”[[127]](#footnote-127)*

*“มนุษยชาติประกอบด้วยสองส่วนคือบุรุษและสตรี เสริมกันและกันดังนั้นหากส่วนหนึ่งบกพร่อง อีกส่วนหนึ่งจะไม่บริบูรณ์ และจะบรรลุความสมบูรณ์ไม่ได้ ร่างกายมนุษย์มีมือขวาและซ้ายทำหน้าที่เสมอกันในการรับใช้และบริหาร หากข้างหนึ่งบกพร่อง ความบกพร่องจะบังเกิดกับอีกข้างโดยส่งผลกระทบต่อความบริบูรณ์ทั้งหมด การบรรลุผลจะไม่ปกตินอกจากทั้งสองข้างจะบริบูรณ์...เช่นกัน บุรุษและสตรีซึ่งเป็นสองส่วนของสังคมต้องบริบูรณ์ จะไม่เป็นธรรมชาติหากส่วนหนึ่งยังไม่พัฒนา และจนกว่าทั้งสองจะสมบูรณ์ ความสุขของมนุษยชาติจะไม่บังเกิด”[[128]](#footnote-128)*

พระศาสดาทั้งหลายในอดีตมิได้สอนหลักธรรมนี้ เนื่องด้วยสภาพสังคมในอดีตเป็นไปไม่ได้ที่สตรีจะเสมอภาคกับบุรุษ

*“โลกในอดีตถูกปกครองด้วยกำลัง บุรุษได้มีอำนาจเหนือสตรีเพราะบุรุษมีคุณลักษณะที่รุนแรงก้าวร้าวกว่าทั้งด้านล่างกายและจิตใจ แต่เกณฑ์เหล่านี้กำลังเปลี่ยนไป การใช้กำลังเริ่มลดบทบาทลง สติปัญญา ไหวพริบ คุณธรรมแห่งความรักและการรับใช้ ซึ่งเด่นกว่าในสตรี กำลังขึ้นมามีบทบาทเหนือกว่า ดังนั้นในยุคใหม่จะเป็นยุคที่มีความรุนแรงของบุรุษน้อยลง แต่จะเปี่ยมไปด้วยอุดมคติของความเป็นสตรีมากยิ่งขึ้น กล่าวให้ชัดเจนคือ เป็นยุคที่องค์ประกอบของอารยธรรมจะมีคุณลักษณะของบุรุษและสตรีสมดุลกันอย่างเหมาะสม”[[129]](#footnote-129)*

*“ในอดีตถือว่า สตรีไม่ควรรู้จักการอ่านเขียน สตรีควรยุ่งอยู่กับงานจำเจเท่านั้น สตรีด้อยปัญญามาก พระบา-ฮาอุลลาห์ทรงประกาศว่า การศึกษาของสตรีสำคัญกว่าบุรุษ หากมารดาด้อยความรู้แม้ว่าบิดามีความรู้มาก การศึกษาของลูกจะบกพร่องเพราะการศึกษาเริ่มที่น้ำนม เด็กในอ้อมกอดมารดาเป็นประดุจกิ่งอ่อนซึ่งชาวสวนสามารถอบรมไปตามที่ต้องการ”[[130]](#footnote-130)*

ต้องไม่เข้าใจผิดว่าความเสมอภาคของสตรีหมายถึงการบุกรุกเข้าไปในเขตที่เคยหวงห้ามไว้สำหรับบุรุษเช่น การพนัน ยาเสพติด การใช้ความรุนแรงก้าวร้าว ความเสมอภาคหมายถึงสตรีมีโอกาสได้รับการศึกษา ได้มีส่วนร่วมอย่างเท่าเทียมในทุกกิจการต่างๆ เช่นการวางนโยบาย การบริหาร การปกครอง การตัดสินใจ ในยุคนี้บุรุษต้องเปิดโอกาสให้สตรีได้รับการศึกษาเพื่อพัฒนาตนเองขึ้นมาเท่าเทียมบุรุษ และสตรีต้องพิสูจน์ความสามารถและความเสมอภาคของตนให้เป็นที่ประจักษ์ ไม่ใช่เอาแต่เรียกร้องเอะอะต่อล้อต่อเถียง

*“ด้วยอำนาจและการช่วยเหลือของพระบาฮาอุลลาห์ เรากำลังพยายามปรับปรุงโลกของหญิงรับใช้เพื่อว่าทุกคนจะประหลาดใจความก้าวหน้านี้มุ่งหมายไปในทางจิตใจ คุณธรรม ความสมบูรณ์ของมนุษย์และความรู้แห่งสวรรค์ ในอเมริกาซึ่งเป็นแหล่งกำเนิดการปลดปล่อยสตรี สตรียังถูกกีดกันโดยสถาบันการปกครอง เพราะพวกเธอต่อล้อต่อเถียง...เจ้าต้องสงบเยือกเย็นเพื่อว่างานจะดำเนินไปด้วยความสุขุม มิฉะนั้นจะเกิดความอลหม่านซึ่งเจ้าจะทิ้งทุกสิ่งแล้ววิ่งหนีไป ทารกเกิดใหม่นี้กำลังเดินทางชั่วคืนเดียวให้ได้ทางที่ต้องอาศัยเวลาหนึ่งร้อยปี กล่าวโดยย่อ เจ้าต้องมุ่งอยู่ในเรื่องคุณธรรมและไม่เถียงกับบุรุษ”[[131]](#footnote-131)*

*“สตรีต้องพยายามบรรลุความสมบูรณ์ที่ไพบูลย์ว่า เป็นผู้เท่าเทียมกับบุรุษในทุกด้าน ก้าวหน้าในทุกอย่างที่เธอยังล้าหลังอยู่ เพื่อว่าบุรุษจะยอมรับความเสมอภาคของเธอในด้านความสามารถและความสำเร็จ”[[132]](#footnote-132)*

*“ปัจจุบันในกิจกรรมต่างๆ ของมนุษย์ สตรีมิได้แสดงสิทธิที่มีมาแต่กำเนิดเพราะขาดการศึกษาและโอกาส ไม่มีข้อสงสัย การศึกษาจะสถาปนาความเสมอภาคกับบุรุษให้เธอ”[[133]](#footnote-133)*

ในความเสมอภาคนี้ บุรุษและสตรีมีบทบาทเสริมกันและกันเพื่อการพัฒนาสังคม มิใช่ให้สตรีทำอะไรทุกอย่างเหมือนบุรุษหรือบุรุษทำอะไรทุกอย่างเหมือนสตรี

*“ความเสมอภาคระหว่างบุรุษและสตรีซึ่งเป็นไปไม่ได้ในแง่สรีระมิได้หมายความว่ามีหน้าที่เหมือนกัน ในบางอย่างสตรีเหนือกว่าบุรุษ บางอย่างบุรุษเหมาะสมกว่าสตรี ขณะที่อีกหลายอย่างความแตกต่างระหว่างเพศไม่มีผลอันใด...การแก้ปัญหาที่อยู่ในคำสอนของพระบาฮาอุลลาห์...มิใช่ให้บุรุษกลายเป็นสตรี หรือสตรีกลายเป็นบุรุษ และพระอับดุลบาฮาได้ให้กุญแจไขปัญหาแก่เราเมื่อพระองค์สอนว่า คุณสมบัติและหน้าที่ของบุรุษและสตรี ‘เสริม’ กันและกัน พระองค์ทรงอธิบายให้แจ่มแจ้งยิ่งขึ้นเมื่อพระองค์กล่าวว่า ‘ยุคใหม่’ จะเป็น ‘ยุคที่องค์ประกอบของอารยธรรมจะมีคุณลักษณะของบุรุษและสตรีสมดุลกันอย่างเหมาะสม’ ”[[134]](#footnote-134)*

*“ในบางด้าน สตรีเหนือกว่าบุรุษ สตรีมีหัวใจอ่อนโยนกว่า รับรู้ได้ไวกว่า สัญชาติญาณการหยั่งรู้ฉับไวกว่า”[[135]](#footnote-135)*

*“สตรีมีศีลธรรมที่กล้าหาญกว่าบุรุษ เธอได้รับพรสวรรค์พิเศษที่ทำให้เธอสามารถควบคุมสถานการณ์ในยามอันตรายและวิกฤติ”[[136]](#footnote-136)*

*“มีบางเรื่องที่สตรีไม่คู่ควรจะเข้าร่วม เช่นเวลาที่ชุมชนกำลังตระเตรียมการป้องกันการโจมตีของศัตรู สตรีได้รับการยกเว้นจากการเข้าร่วมทางทหาร...เพราะหัวใจของเธออ่อนโยนและไม่สามารถทนดูภาพอันสยดสยองของการสังหารผลาญชีวิต แม้ว่าเพื่อการป้องกันก็ตาม สตรีได้รับการยกเว้นจากภารกิจเช่นนี้”[[137]](#footnote-137)*

ความเสมอภาคของสตรีในทุกวงความพยายามของมนุษย์จะเป็นปัจจัยสำคัญสำหรับสันติภาพ

*“สงครามและการทำลายได้ทำให้โลกมืดมน การศึกษาของสตรีจะเป็นขั้นตอนอันทรงอำนาจไปสู่การเลิกล้มและสิ้นสุดสงคราม สตรีเลี้ยงดูลูกและให้การศึกษาเยาวชนจนเป็นผู้ใหญ่ เธอจะไม่ยอมเสียสละลูกชายของเธอไปในสนามรบ ในความเป็นจริงแล้วสตรีจะเป็นปัจจัยสำคัญที่สุดในการสถาปนาสันติภาพสากลและอำนาจการตัดสินใจนานาชาติ มั่นใจได้ว่าสตรีจะเลิกล้มสงครามในหมู่มนุษยชาติ”[[138]](#footnote-138)*

1. **การศึกษาสากล**

*“พระบาฮาอุลลาห์ทรงพิจารณาการศึกษาเป็นหนึ่งในปัจจัยมูลฐานทั้งหลายของอารยธรรมที่แท้จริง”[[139]](#footnote-139)*

การศึกษาได้รับการสนับสนุนอย่างเต็มที่และทั่วถึงไม่ควรมีคนใดไม่มีโอกาสได้รับการศึกษา ไม่ว่าด้วยเหตุผลใดชุมชนและรัฐบาลต้องให้ความสำคัญสูงสุดต่อเรื่องนี้ ไม่มีชาติใดสามารถบรรลุผลสำเร็จเว้นแต่พลเมืองทั้งหมดจะได้รับการศึกษา

*“การไต่สวนอย่างใกล้ชิดจะแสดงให้เห็นว่า ปฐมเหตุของการกดขี่และความยุติธรรม ความไม่ชอบธรรม ผิดกฏและความไม่เป็นระเบียบ คือความไร้ศรัทธาศาสนาและไร้การศึกษาของประชาชน ตัวอย่างเช่น เมื่อประชาชนศรัทธาศาสนาอย่างแท้จริงหนังสือและร่ำเรียนมาอย่างดี เมื่อมีความยุ่งยากเกิดขึ้น พวกเขาสามารถร้องเรียนต่อเจ้าหน้าที่ท้องถิ่น ถ้าพวกเขาไม่ได้รับความยุติธรรมและสิทธิ และเห็นว่าการดำเนินการของคณะปกครองท้องถิ่นขัดกับความยินดีของพระผู้เป็นเจ้าและความยุติธรรมของกษัตริย์ พวกเขาสามารถร้องเรียนไปยังคณะผู้พิพากษาระดับสูงขึ้นไปและอธิบายความนอกครรลองธรรมของคณะบริหารท้องถิ่นดังนี้คณะผู้พิพากษาเหล่านั้นจะสามารถขอบันทึกคดีได้ และด้วยวิธีนี้ความยุติธรรมจะดำเนินไป อย่างไรก็ตามในปัจจุบันเป็นเพราะการศึกษาไม่เพียงพอ ประชาชนส่วนใหญ่ไม่รู้แม้แต่คำศัพท์ที่จะใช้อธิบายสิ่งที่พวกเขาต้องการ”[[140]](#footnote-140)*

*“สิ่งจำเป็นอันดับแรกและด่วนที่สุดคือการส่งเสริมการศึกษา เป็นเรื่องสุดจะจินตนาการได้ว่าชาติใดจะเจริญรุ่งเรืองและประสบความสำเร็จได้ นอกจากว่าเรื่องสำคัญมูลฐานนี้จะได้รับการสืบทอดเหตุผลสำคัญของความเสื่อมและความตกต่ำของประชาชนคือด้อยความรู้ ปัจจุบันมวลชนมิได้รับทราบแม้แต่กิจการธรรมดาดังนั้นพวกเขาจะยิ่งไม่เข้าใจเพียงไหนเกี่ยวกับแก่นของปัญหาสำคัญและความจำเป็นอันซับซ้อนของยุค*

*เป็นเรื่องรีบด่วนสำหรับการเขียนบทความและหนังสือที่เป็นประโยชน์ที่พิสูจน์ถึงสิ่งจำเป็นสำหรับประชาชนในปัจจุบัน และสิ่งที่นำไปสู่ความสุขและความก้าวหน้าของสังคม หนังสือเหล่านี้ต้องพิมพ์และเผยแพร่ไปทั่วประเทศ...จำเป็นอย่างยิ่งที่จะต้องก่อตั้งโรงเรียน...แม้ในเมืองและหมู่บ้านที่เล็กที่สุดทั้งหลาย และสนับสนุนประชาชนทุกวิถีทางที่เป็นไปได้ให้ส่งลูกเรียนการอ่านเขียน ถ้าจำเป็นการศึกษาควรเป็นการบังคับ”[[141]](#footnote-141)*

ความรู้สาขาต่างๆ เช่นคณิตศาสตร์ ฟิสิกส์ การแพทย์ ภูมิศาสตร์ การปกครอง ฯลฯ โดยตัวมันเองแล้วไม่ได้ทำให้การดำเนินชีวิตประเสริฐ นอกจากว่าจะได้รับการเสริมด้วยการอบรมทางศีลธรรม

*“การฝึกฝนศีลธรรมและความประพฤติดีงาม มีความสำคัญยิ่งกว่าการเรียนตำรามากมาย เด็กที่มีความสะอาดเป็นนิสัย เป็นที่น่าพอใจ มีอุปนิสัยดีงาม มีความประพฤติดี ถึงแม้จะด้อยความรู้ก็เป็นที่พึงปรารถนากว่าเด็กที่หยาบคาย มิได้ชำระล้าง มีอารมณ์ร้ายแต่กระนั้นมีความชำนาญยิ่งในวิทยาศาสตร์ และศิลปะทุกอย่างเหตุผลคือ เด็กที่ประพฤติดีถึงแม้จะด้อยความรู้ก็เป็นประโยชน์ต่อผู้อื่น แต่เด็กที่มีอารมณ์ร้ายและความประพฤติทราม เป็นคนทุจริตและเป็นภัยต่อผู้อื่นแม้ว่าเขาจะมีวิชาความรู้ อย่างไรก็ตามเด็กที่ได้รับการฝึกฝนให้มีทั้งวิชาความรู้และประพฤติดี ผลที่ได้คือแสงสว่างเหนือแสงสว่าง”[[142]](#footnote-142)*

*“เมื่อเจ้ามองดูระเบียบแบบแผนของอาณาจักร เมือง หมู่บ้าน พร้อมกับเสน่ห์ของเครื่องประดับ ความสดชื่นของแหล่งธรรมชาติ ความประณีตของเครื่องใช้ ความสบายของการเดินทาง ความรู้กว้างขวางเกี่ยวกับธรรมชาติ สิ่งประดิษฐ์อันยิ่งใหญ่ ภารกิจอันเกรียงไกร การค้นพบอันประเสริฐและการค้นคว้าทางวิทยาศาสตร์ เจ้าย่อมสรุปว่าอารยธรรมนำไปสู่ความสุขและความก้าวหน้าของโลกมนุษย์ แต่หากเจ้าหันไปดูการค้นพบเครื่องมือทำลายล้างอันร้ายกาจ การพัฒนาอานุภาพการทำลาย การประดิษฐ์เครื่องมือเผาผลาญ ซึ่งถอนรากพฤกษาแห่งชีวิต จะเป็นที่ประจักษ์และชัดเจนว่า อารยธรรมนั้นเชื่อมอยู่กับความป่าเถื่อน ความก้าวหน้าและความป่าเถื่อนเดินจูงมือไปด้วยกัน นอกเสียจากว่าอารยธรรมทางวัตถุจะได้รับการนำทางจากสวรรค์”[[143]](#footnote-143)*

นอกจากนี้ความไร้การศึกษายังทำให้ยากที่จะขจัดอคติ ผู้ด้อยการศึกษาสามารถรับความเชื่อผิดๆ ที่สืบกันมาได้ง่ายการศึกษาสากลสำหรับโลกยุคใหม่ควรปลูกฝังความเป็นอันหนึ่งเดียวกันของมนุษยชาติและสำนึกในความเป็นพลเมืองของโลก

1. **การแก้ไขปัญหาเศรษฐกิจด้วยวิธีทางศีลธรรม**

*“หัวใจทั้งหลายต้องเชื่อมเข้าด้วยกัน ความรักต้องปกครองอย่างที่ผู้ร่ำรวยจะให้ความช่วยเหลือคนยากไร้ด้วยความเต็มใจที่สุด และริเริ่มขั้นตอนเพื่อปรับระบบเศรษฐกิจอย่างถาวร”[[144]](#footnote-144)*

ในระบบเศรษฐกิจที่ลืมศีลธรรม ความร่ำรวยจะกลายเป็นวัตถุประสงค์หลักของความพยายามของมนุษย์ เป็นมาตรฐานในการวัดคุณค่าและเกียรติของมนุษย์ เป็นแรงจูงใจสำคัญที่ทำให้มนุษย์ร่วมมือกัน การแก้ไขสภาพวัตถุนิยมเช่นนี้ต้องเริ่มที่จิตใจของมนุษย์ พลังงานมากมายเพียงไหนที่ทุ่มเทไปในธุรกิจของโลกปัจจุบันเพียงเพื่อการลบล้างความพยายามของคู่แข่ง ตั้งแต่ระดับท้องถิ่นไปถึงระดับนานาชาติ เป็นการสูญเสียแรงงานและทรัพยากรเงื่อนไขทางเศรษฐกิจของโลกมาถึงจุดที่ทุกชาติต้องปรับจิตใจเสียใหม่ด้วยศีลธรรม แล้วหันมาช่วยเหลือกัน เพราะความเดือดร้อนของชาติหนึ่งสามารถส่งผลกระทบไปทั่วโลก เช่นความยากจนของประเทศบราซิลทำให้รัฐบาลต้องตัดไม้ทำลายป่าอเมซอลเพื่อพยุงเศรษฐกิจของประเทศ และส่งผลกระทบต่อสิ่งแวดล้อมและภูมิอากาศของโลก ไม่ว่าด้วยสมองหรือด้วยแรงงาน หากทุกคนทำงานที่เป็นประโยชน์แก่มนุษยชาติ เมื่อนั้นจะมีสิ่งจำเป็นที่เพียงพอสำหรับทุกคนที่จะดำเนินชีวิตที่สุขสบาย จะไม่มีสลัมความอดอยากขาดแคลน ทาสอุตสาหกรรม การทำลายธรรมชาติและสิ่งแวดล้อม ฯลฯ

*“ความมั่งคั่งเป็นที่น่าสรรเสริญในระดับสูงสุด ถ้าความมั่งคั่งนั้นได้มาด้วยความพยายามของบุคคลและด้วยความกรุณาของพระผู้เป็นเจ้าในด้านการค้า เกษตรกรรม ศิลปะและอุตสาหกรรม และความมั่งคั่งนั้นถูกใช้ไปเพื่อเห็นแก่เพื่อนมนุษย์ เหนือกว่าอื่นใดหากผู้ที่หลักแหลมและมีทุนทรัพย์ริเริ่มมาตรการที่ช่วยบำรุงมวลชนอย่างทั่วถึง ไม่มีภารกิจใดยิ่งใหญ่กว่านี้ และในสายตาของพระผู้เป็นเจ้า ภารกิจนี้คือความสำเร็จสูงสุด เพราะผู้อนุเคราะห์ดังกล่าวได้จัดหาสิ่งจำเป็นและรับประกันความสบายและความผาสุกของคนจำนวนมาก ความมั่งคั่งเป็นสิ่งน่าชมเชยถ้าหากประชาชนทั้งหมดมั่งคั่งด้วย หากคนส่วนน้อยร่ำรวยจนเกินควรขณะที่ส่วนใหญ่ขัดสน และไม่มีประโยชน์งอกเงยมาจากความมั่งคั่ง ความมั่งคั่งนั้นเป็นเพียงค่าใช้จ่ายของผู้ครอบครอง ในทางตรงข้ามหากความมั่งคั่งใช้จ่ายไปเพื่อส่งเสริมความรู้ ก่อตั้งโรงเรียนประถามและโรงเรียนอื่นๆ สนับสนุนศิลปะและอุตสาหกรรม ฝึกฝนเด็กกำพร้าและผู้ยากไร้ กล่าวโดยย่อคือ อุทิศเพื่อความผาสุกของสังคม ผู้ครอบครองความมั่งคั่งจะโดดเด่นต่อหน้าพระผู้เป็นเจ้าและมนุษย์ในฐานะเป็นผู้ประเสริฐสุดในบรรดาผู้ที่อาศัยอยู่บนโลกและจะได้รับการพิจารณาว่าเป็นเทพแห่งสวรรค์”[[145]](#footnote-145)*

*“แม้ว่าในปัจจุบันคนร่ำรวยเสพความหรูหราสุขสบาย กระนั้นพวกเขาถูกพรากจากความสุขนิรันดร์ เพราะความสุขนิรันดร์อยู่ที่การให้ และคนยากไร้จะได้รับรางวัลและการช่วยเหลือเต็มที่และจะมีการปรับเงื่อนไขทางเศรษฐกิจของมนุษยชาติ เพื่อว่าในอนาคตจะไม่มีใครรวยผิดปกติหรือจนอย่างน่าสมเพช...คนร่ำรวยจะสุขสันต์อยู่ในวังและคนยากไร้จะมีกระท่อมที่สุขสบาย*

*ดังนั้นจงพยายามปลูกความรักในหัวใจเพื่อหัวใจจะเรืองรองสว่างไสว เมื่อความรักนั้นเรืองรองก็จะซึมซาบเข้าไปในหัวใจอื่นๆด้วย ประดุจหลอดไฟฟ้าส่องสว่างสภาพแวดล้อม เมื่อความรักของพระผู้เป็นเจ้าได้รับการสถาปนา ทุกอย่างจะบังเกิดขึ้น นี้คือรากฐานที่แท้จริงของทุกระบบเศรษฐกิจ”[[146]](#footnote-146)*

*“ควรก่อตั้งกฎหมายเพื่อควบคุมความมั่งคั่งเกินควรของบุคคลบางคน และกำจัดความทุกข์ยากของมวลชนผู้ยากจนนับล้านดังนี้ความพอประมาณจะบังเกิดขึ้น อย่างไรก็ตามความเท่าเทียมกันโดยสมบูรณ์เป็นไปไม่ได้ ความเท่าเทียมกันโดยสมบูรณ์ในสมบัติ เกียรติ การค้า เกษตรกรรม อุตสาหกรรม ย่อมสิ้นสุดลงที่ความต้องการความสบาย ความท้อแท้ ความไม่เป็นระเบียบของวิธีการดำรงชีวิต และความผิดหวังอย่างทั่วหน้า ระบบของมนุษย์ย่อมถูกทำลาย ดังนั้นมีเหตุผลแอบแฝงอยู่ในความจริงที่ว่า ความเท่าเทียมกันมิได้ระบุไว้ในกฎหมาย เป็นสิ่งดีกว่าที่ความพอประมาณถูกนำมาปฏิบัติ จุดสำคัญคือการใช้กฎหมาย ควบคุมยับยั้งการสะสมสมบัติมากเกินควรของบางคน และคุ้มครองมวลชนให้มีปัจจัยในการดำรงชีวิตที่เพียงพอ”[[147]](#footnote-147)*

พระบาฮาอุลลาห์ทรงวางหลักการของระบบเศรษฐกิจของโลกยุคใหม่ สำหรับความมั่นคงของชาวนาชาวสวน การแบ่งปันกำไรระหว่างนายจ้างและลูกจ้าง ระบบภาษี การควบคุมและกระจายผลผลิตโดยองค์กรนานาชาติ หลักการเหล่านี้จะนำมาใช้ได้สมบูรณ์เมื่อมนุษย์ซาบซึ้งในหลักธรรมของพระบาฮาอุลลาห์และปฏิบัติตามดังนี้

*“จงอย่าละลายความมั่งคั่งของชีวิตอันมีค่าของเจ้าให้หายไปในการไขว่คว้าอันชั่วร้ายและวิปริต อย่าใช้ความพยายามของเจ้าส่งเสริมผลประโยชน์ของตนเอง...จงระวังความเกียจคร้านและเฉื่อยชา จงยึดอยู่กับสิ่งที่เป็นประโยชน์แก่มนุษยชาติ”[[148]](#footnote-148)*

1. **ภาษาสากล**

*“วันนั้นกำลังใกล้เข้ามา คือวันที่ประชาชนทั้งหมดของโลกจะใช้ภาษาเดียวกัน และใช้อักษรร่วมกัน เมื่อสิ่งนี้สัมฤทธิผล ไม่ว่ามนุษย์จะเดินทางไปเมืองไหนก็ตาม จะเป็นเหมือนว่าเขากำลังเข้าไปในประเทศของตนเอง”[[149]](#footnote-149)*

ในโลกมีภาษามากกว่า 800 ภาษา ไม่มีใครสามารถเรียนรู้ได้หมด บางคนอาจชื่นชมคนที่เรียนภาษาได้ถึง 10 ภาษา แต่ถ้ามองอีกแง่หนึ่งจะเห็นว่า เป็นการสิ้นเปลืองเวลาและพลังงานแค่ไหนที่คนเราต้องมาเรียนหลายภาษา เรียนกันจนตลอดชีวิตก็ยังไม่สามรถพูดกับคนอีกมากมายในโลกได้ หากมนุษย์มีอุปสรรคในการสื่อสาร ไม่เข้าใจธรรมชาติและเจตนาของเพื่อนมนุษย์เชื้อชาติอื่น ความกลัวและความระแวงจะเกิดขึ้นได้ง่ายมาก แม้จากเรื่องเล็กน้อยอาจนำไปสู่ความขัดแย้งที่รุนแรงขึ้น ภาษาสากลเป็นปัจจัยสำคัญสำหรับสันติภาพและอารยธรรมรุ่นใหม่ ช่วยแพร่กระจายและแลกเปลี่ยนความรู้ด้านต่างๆ เช่น วิทยาศาสตร์ ศิลปะ ศาสนา ส่งเสริมความเข้าใจระหว่างประชาชาติทั้งหลายและทำให้ประชาชนรู้สึกว่าโลกนี้เป็นเพียงแผ่นดินเดียวกัน

*“เชื้อชาติทั้งหลายมิได้แยกจากกันดังเช่นในอดีต เพื่อจะมีความสัมพันธ์อย่างแน่นแฟ้นกับทุกประเทศในปัจจุบัน จำเป็นต้องพูดภาษาของประเทศอื่นได้ ภาษาสากลจะทำให้การสนทนากับทุกชาติเป็นไปได้ ดังนี้จำเป็นต้องรู้เพียงสองภาษาเท่านั้นคือภาษาท้องถิ่นและภาษาสากล ภาษาสากลจะช่วยให้มนุษย์สื่อสารกับมนุษย์ทุกคนบนโลก*

*ภาษาที่สามไม่จำเป็น การสามารถพูดกับสมาชิกของทุกเชื้อชาติ ทุกประเทศโดยไม่ต้องอาศัยล่ามจะเป็นประโยชน์และผ่อนคลายเพียงไรสำหรับทุกคน...*

*จนกว่าจะนำภาษาสากลมาใช้ โลกจะยังคงรู้สึกถึงความจำเป็นของวิธีการสื่อสารนี้ ความแตกต่างของภาษาเป็นสาเหตุสำคัญอันหนึ่งของความไม่ชอบและไม่เชื่อใจระหว่างชาติต่างๆ ซึ่งแยกจากกันเพราะความไม่สามารถเข้าใจภาษากันและกันมากกว่าเหตุผลอื่นใด หากทุกคนพูดภาษาเดียวกันจะสะดวกเพียงไหนต่อการรับใช้มนุษยชาติ”[[150]](#footnote-150)*

*“หนึ่งในหลายๆสิ่งที่นำไปสู่ความสามัคคีและปรองดอง และจะทำให้โลกทั้งหมดได้รับการพิจารณาว่าเป็นประเทศเดียวกันคือภาษาต่างๆต้องถูกลดลงมาเป็นภาษาเดียว และในทำนองเดียวกันอักษรที่ใช้ในโลกต้องถูกจำกัดอยู่อักษรเดียว เป็นหน้าที่ของทุกชาติที่จะแต่งตั้งผู้ที่เข้าใจและแก่วิชาให้เรียกประชุม และโดยการปรึกษาร่วมกัน เลือกภาษาหนึ่งจากภาษาทั้งหลายที่มีอยู่ หรือสร้างภาษาขึ้นใหม่หนึ่งภาษา เพื่อสอนให้แก่เด็กในทุกโรงเรียนในโลก”[[151]](#footnote-151)*

*“ปัจจุบันความจำเป็นอันยิ่งใหญ่ที่สุดของโลกมนุษย์คือ การสิ้นสุดของความเข้าใจผิดระหว่างชาติทั้งหลาย สิ่งนี้สามารถบรรลุได้โดยเอกภาพของภาษา นอกเสียจากว่าเอกภาพของภาษาจะบังเกิดขึ้น สันติภาพอันยิ่งใหญ่ที่สุด และความเป็นอันหนึ่งเดียวกันของมนุษย์โลกจะไม่สามรถจัดตั้งและสถาปนาได้อย่างมีประสิทธิภาพ เพราะหน้าที่ของภาษาคือการพรรณนาถึงความลึกลับและความลับของหัวใจมนุษย์ หัวใจเป็นเช่นกล่องและภาษาเป็นเช่นกุญแจ เฉพาะการใช้กุญแจเท่านั้นที่เราสามารถเปิดกล่องและเฝ้าดูของมีค่าที่มันบรรจุอยู่ ด้วยเหตุนี้ปัญหาเกี่ยวกับภาษานานาชาติอันเป็นภาษาเสริมเป็นเรื่องสำคัญที่สุด โดยสื่อนี้การศึกษาอบรมนานาชาติเป็นไปได้ หลักฐานและประวัติศาสตร์ในอดีตเป็นที่ค้นคว้าได้การแพร่กระจายข้อเท็จจริงของโลกมนุษย์ขึ้นอยู่กับภาษา อรรถาธิบายคำสอนศาสนาเป็นไปได้โดยสื่อนี้เท่านั้น ตราบใดที่ความแตกต่างของภาษาและความไม่เข้าใจภาษาอื่นยังคงมีอยู่ จุดมุ่งหมายอันรุ่งโรจน์นี้จะสัมฤทธิผลไม่ได้ ดังนั้นการรับใช้อันดับแรกต่อโลกมนุษย์คือการสถาปนาสื่อสากลนี้ ซึ่งจะเป็นเหตุแห่งความสงบและความผาสุกของมนุษย์ โดยภาษาสากล วิทยาศาสตร์และศิลปะจะแพร่กระจายออกไปในหมู่ชาติต่างๆ และจะเป็นวิถีทางสำหรับความก้าวหน้าและพัฒนาของทุกเชื้อชาติ เราต้องพยายามด้วยความสามรถทั้งหมดเพื่อสถาปนาภาษาสากลนี้ไปทั่วโลก”[[152]](#footnote-152)*

สำหรับหลักธรรมข้อ 11 และ 12 คือสหพันธรัฐแห่งโลกและสันติภาพของโลกจะกล่าวร่วมกันในบทถัดไป

**6**

**ยุคพระศรีอาริย์ – สหพันธรัฐแห่งโลกบาไฮ**

*“สันติภาพอันยิ่งใหญ่ที่สุดไม่สามารถสัมฤทธิผลได้โดยวิธีทางโลก ไม่สามารถสถาปนาได้โดยอำนาจทางการเมือง เพราะผลประโยชน์ทางการเมืองของชาติทั้งหลายแตกต่างกัน และนโยบายทั้งหลายของประชาชนแตกแยกขยายออกไปและขัดแข้งกัน ไม่สามารถก่อตั้งได้โดยอำนาจทางเชื้อชาติหรือความรักชาติ เพราะเหล่านี้คืออำนาจของมนุษย์ซึ่งเห็นแก่ตัวและอ่อนแอ ลักษณะความแตกแยกของเชื้อชาติและอคติทางชาตินิยมได้ขัดขวางการบังเกิดของเอกภาพและความลงรอยนี้ ดังนั้นเป็นที่ประจักษ์ว่า การส่งเสริมความเป็นอันหนึ่งเดียวกันของอาณาจักรของมนุษยชาติ ซึ่งเป็นสาระสำคัญของคำสั่งสอนทั้งหลายของพระศาสดาทั้งหมด เป็นไปไม่ได้เว้นแต่โดยอานุภาพสวรรค์และลมหายใจของพระวิญญาณบริสุทธิ์ อำนาจอื่นๆอ่อนแอเกินไปและไม่สามารถบรรลุสิ่งนี้”[[153]](#footnote-153)*

ตามพุทธทำนาย โลกในยุคพระศรีอาริย์จะมีธรรมะเป็นพลังทางสังคมที่ทำให้ประชาชนอยู่ร่วมกันอย่างร่มเย็นเป็นสุข วิธีทางการเมืองที่แก่งแย่งผลประโยชน์และอำนาจ ตรงกันข้ามทุกอย่างกับหลักธรรมะ ไม่สามารถนำพาโลกไปสู่สันติและยุคพระศรีอาริย์ได้แน่นอน พระบาฮาอุลลาห์ได้ทรงกำหนดแบบแผนของสังคมใหม่สำหรับการดำเนินชีวิตในยุคพระศรีอาริย์ที่โลกรอคอย ซึ่งขจัดองค์ประกอบที่เป็นภัยออกไปจากระบบอย่างเคร่งครัดและถาวร ศาสนาบาไฮไม่มีพระหรือนักบวช ระบบสังคมของศาสนาบาไฮเริ่มต้นจากการก่อตั้งธรรมสภาท้องถิ่น ซึ่งประกอบด้วยสมาชิก 9 คน แต่ละท้องถิ่นที่มีบาไฮศาสนิกชนอายุ 21 ปี ขึ้นไป 9 คนหรือมากกว่านั้น จะมีการเลือกตั้งธรรมสภาท้องถิ่นปีละครั้ง การเลือกตั้งแบบบาไฮไม่มีการเสนอชื่อ ไม่มีการสมัครรับเลือกตั้ง ไม่มีการหาเสียง ไม่มีการปรึกษาหารือวิพากษ์วิจารณ์กันว่าจะเลือกใครดี แต่ละคนจะใช้ดวงจิตแห่งการอธิษฐาน แล้วเลือกบุคคลที่ตนคิดว่าเหมาะสมที่สุด 9 คน โดยลงคะแนนเป็นความลับ

การสมัครรับเลือกตั้งเป็นการกำจัดอิสรภาพของผู้เลือกสมมติว่าในเมืองหนึ่งมีผู้แทนได้หนึ่งคนและมีผู้สมัครรับเลือกตั้ง 5 คน ประชาชนอาจอยากจะเลือกใครคนหนึ่งที่ไม่ได้อยู่ใน 5 คนนั้น เช่นนี้ประชาชนถูกบังคับให้เลือกใครคนหนึ่งใน 5 คนนี้ ทั้งที่เขาไม่อยากเลือก เมื่อประชาชนไม่มีศรัทธาในผู้สมัครทั้ง 5 คนนี้ ไม่คิดว่าพวกเขาจะทำอะไรให้สังคมดีขึ้นได้ ผลที่ตามมาคือประชาชนไม่ไปใช้สิทธิ์เลือกตั้ง การสมัครรับเลือกตั้งและรณรงค์หาเสียงทำให้ผู้แทนมีข้อผูกพันกับบรรดาผู้ที่ช่วยสนับสนุนตนและสามารถทำให้ผู้แทนเห็นความสำคัญของผู้ที่สนับสนุนตนมากกว่าสังคมโดยส่วนรวม การหาเสียงและการวิพากษ์วิจารณ์ยังนำไปสู่การแตกสามัคคี ทะเลาะวิวาท ซึ่งขัดกับหลักธรรมของบาไฮโดยสิ้นเชิง

*“ไม่มีใครบรรลุฐานะที่แท้จริงของตนได้นอกจากเข้าจะมีความยุติธรรม ไม่มีอานุภาพใดดำรงอยู่ได้นอกจากอาศัยความสามัคคี”[[154]](#footnote-154)*

*“ความผาสุกของมนุษยชาติ สันติภาพและความปลอดภัย จะไม่สามารถบรรลุได้นอกจากความสามัคคีของมนุษยชาติจะได้รับการสถาปนาอย่างมั่นคง”[[155]](#footnote-155)*

*“พระผู้เป็นนายได้บัญญัติว่า ในทุกเมืองต้องสถาปนาสภายุติธรรม ซึ่งภายในสภานี้มีที่ปรึกษาเก้าคนมาร่วมชุมนุมกัน และถ้ามีจำนวนมากกว่าเก้าไม่เป็นไร พวกเขาต้องเป็นผู้พิทักษ์สิทธิ์ผู้อื่นในนามของพระผู้ทรงปรานี และต้องพิจารณาตนเองเป็นผู้อภิบาลที่แต่งตั้งจากพระผู้เป็นเจ้าสำหรับทุกคนที่อาศัยอยู่บนโลก เป็นหน้าที่ของพวกเขาที่จะปรึกษากัน และให้ความสำคัญต่อประโยชน์ของบรรดาคนรับใช้ของพระผู้เป็นเจ้า เพื่อเห็นแก่พระองค์ เช่นเดียวกับให้ความสำคัญต่อประโยชน์ของตนเอง และเลือกสิ่งที่เหมาะสมและบังควร”[[156]](#footnote-156)*

ธรรมสภาท้องถิ่นที่เลือกตั้งขึ้นมาจะอยู่บนรากฐานของธรรมะโดยแท้ เป็นอิสระจากองค์ประกอบที่เป็นภัยและอิทธิพลชั่วร้าย สมาชิกธรรมะสภาจะใช้มโนธรรมในการพิจารณาเรื่องต่างๆได้ด้วยความเที่ยงธรรม โดยการปรึกษาหารือบนพื้นฐานของความรักและความสามัคคี ธรรมสภาท้องถิ่นจะเป็นสถาบันหลักของชุมชนที่บาไฮทุกคนให้การสนับสนุนและหันมาขอคำแนะนำ

*“ธรรมสภาเหล่านี้คือประทีปอันเรืองรองและอุทยานสวรรค์ ที่ซึ่งสุคนธรสแห่งความบริสุทธิ์จะแพร่ออกไปทั่วทุกภูมิภาค และนาราแห่งความรู้จะฉายไปยังทุกสรรพสิ่ง พลังชีวิตไหลไปทุกสารทิศจากธรรมสภาเหล่านี้ ที่จริงแล้วพวกเขาคือแหล่งอันทรงอำนาจสำหรับความก้าวหน้าของมนุษย์ในทุกเวลาทุกสถานการณ์...เป็นหน้าที่ของทุกคนที่จะไม่ดำเนินการโดยมิได้ปรึกษากับธรรมสภาและทุกคนต้องเชื่อฟังคำสั่งของธรรมสภาด้วยหัวใจและวิญญาณและยอมจำนนต่อคำสั่งนั้น เพื่อว่าสิ่งทั้งหลายจะเป็นระเบียบ และจัดแจงอย่างเหมาะสม”[[157]](#footnote-157)*

บาไฮศาสนิกชนจากแต่ละท้องถิ่นทั่วประเทศจะทำการเลือกตั้งธรรมสภาแห่งชาติปีละครั้งซึ่งประกอบด้วยสมาชิก 9 คนเช่นกัน ธรรมสภาแห่งชาติจะเป็นสถาบันหลักของบาไฮในประเทศนั้นและจะดูแลธรรมสภาท้องถิ่นทั้งหมดที่อยู่ในประเทศ และสมาชิกธรรมสภาแห่งชาติแต่ละประเทศจะเลือกตั้งสภายุติธรรมสากลทุก 5 ปี ประกอบด้วยสมาชิก 9 คนเช่นกัน สภายุติธรรมสากลคือองค์กรสูงสุดของศาสนาบาไฮอยู่ที่ประเทศอิสราเอล ทำหน้าที่ดูแลธรรมสภาแห่งชาติทั่วโลก บทบาทความรับผิดชอบของธรรมสภาแห่งชาติที่มีต่อธรรมสภาท้องถิ่นและชุมชนบาไฮในประเทศ อธิบายไว้ตอนหนึ่งในธรรมนิพนธ์บาไฮดังนี้

*“ขอให้เป็นที่ชัดเจนต่อผู้ซักถามทุกคนว่า ในบรรดาหน้าที่อันเด่นชัดและศักดิ์สิทธิ์ของผู้ที่ถูกเรียกให้ริเริ่ม กำกับและประสานงานกิจการทั้งหลายของศาสนา คือการทำทุกวิถีทางที่ทำได้เพื่อให้บรรดาผู้ที่เขาได้รับใช้มีความมั่นใจและรักใคร่ หน้าที่ของพวกเขาคือการไต่สวนและความคุ้นเคยกับทรรศนะ ความรู้สึกที่มีอยู่ทั่วไป ความมั่นใจส่วนตัวของบรรดาผู้ที่พวกเขามีหน้าที่ส่งเสริมความผาสุกให้ หน้าที่ของพวกเขาคือการปรึกษาและดำเนินกิจการโดยปราศจากความถือตัว ความเคลือบแคลงใจ การวางอำนาจอย่างบีบคั้น กล่าวคือ ทุกคำพูดและการกระทำที่ส่อถึงความลำเอียง อัตตาและอคติ แม้สิทธิการตัดสินใจสุดท้ายอยู่ที่พวกเขา พวกเขาก็มีหน้าที่เชิญอภิปราย จัดหาข้อมูล ระบายข้อข้องใจ ต้อนรับคำแนะนำจากสมาชิกในครอบครัวบาไฮแม้ว่าเขาจะไม่ใช่คนสำคัญและต่ำต้อยที่สุด เปิดเผยเจตนาของตน แสดงแผนงานของตน ให้เหตุผลต่อการกระทำของตน พิจารณาคำตัดสินใหม่หากจำเป็น ปลูกฝังสำนึกในการพึ่งพากันและร่วมมือกันความเข้าใจและความมั่นใจซึ่งกันและกัน ระหว่างพวกเขา ระหว่างธรรมสภาท้องถิ่นและบาไฮศาสนิกชน”[[158]](#footnote-158)*

สำหรับสภายุติธรรมสากลซึ่งเป็นสถาบันสูงสุดของโลกบาไฮจะได้รับการดลใจจากพระผู้เป็นเจ้า เป็นการรับประกันว่าจะนำทางมนุษยชาติโดยไม่มีผิดพลาดไปตลอดยุคศาสนาของพระบาฮาอุลลาห์เป็นเวลา 1,000 ปี สภายุติธรรมสากลได้รับอำนาจในการออกกฎหรือปรับเปลี่ยนกฎต่างๆ ที่มิได้ระบุไว้ในคัมภีร์ เพื่อตอบสนองโลกที่เปลี่ยนแปลงอยู่ตลอด

*“เป็นหน้าที่ของสภายุติธรรมสากลที่จะปรึกษากันในเรื่องที่มิได้เปิดเผยไว้ชัดเจนในคัมภีร์ และบังคับใช้สิ่งที่พวกเขาเห็นสมควร พระผู้เป็นเจ้าจะดลใจพวกเขาในสิ่งที่พระองค์ปรารถนา”[[159]](#footnote-159)*

ต่างจากชุมชนศาสนาในอดีตที่แตกออกเป็นนิกายภายหลังพระศาสดาล่วงลับไปเพียงไม่กี่สิบปี เนื่องด้วยพระศาสดาทั้งหลายในอดีตมิได้กำหนดการสืบทอดศาสนาหรือการตีความหมายของพระธรรมคำสอนให้แก่ผู้ใด ในศาสนายุคใหม่นี้พระบาฮาอุลลาห์ได้กำหนดผู้ตีความหมายพระวจนะของพระองค์และวางระบบการสืบทอดศาสนาไว้อย่างชัดเจนแน่นอน คือ พระอับดุลบาฮาผู้เป็นบุตรชายคนโตของพระบาฮาอุลลาห์ได้รับการแต่งตั้งให้สืบทอดศาสนาต่อ ซึ่งบาไฮทุกคนต้องหันมาเชื่อฟังพระอับดุลบาฮาเพียงผู้เดียว หลังจากมรณภาพของพระอับดุลบาฮา ท่านโชกิ เอฟเฟนติ ผู้เป็นหลานชายคนโตของพระอับดุลบาฮา ได้รับการแต่งตั้งให้รับการสืบทอดศาสนาต่อ และต่อจากท่านโชกิ เอฟเฟนติ คือสภายุติธรรมสากลในปัจจุบันที่บาไฮทั่วโลกต้องหันมาเชื่อฟังจึงเป็นครั้งแรกในประวัติการณ์ศาสนาของโลกที่ศาสนาบาไฮไม่มีการแตกเป็นนิกาย เพราะถ้าศาสนายังรักษาเอกภาพและความสามัคคีภายในศาสนาเองไม่ได้ แล้วแตกเป็นนิกาย ศาสนาก็จะไม่มีพลังอำนาจที่จะประสานสามัคคีมนุษยชาติทั่วโลกได้ซึ่งเป็นหัวใจสำคัญของหลักธรรมของพระบาฮาอุลลาห์คือความเป็นอันหนึ่งเดียวกันของมนุษยชาติ

ด้วยระบบที่กำหนดมาให้จากพระผู้เป็นเจ้านี้ ธรรมสภาท้องถิ่น ธรรมสภาแห่งชาติ ภายใต้การนำทางของสภายุติธรรมสากล จะดำเนินการโดยอาศัยการปรึกษาหารือบนพื้นฐานของความรัก ความสามัคคีและด้วยดวงจิตแห่งการอธิษฐานทำสมาธิจะสอดส่องดูแลความผาสุกในชุมชนบาไฮในทุกแง่ของชีวิต เช่นการแต่งงาน การศึกษา การพัฒนาเศรษฐกิจและสังคม การพัฒนาสตรี ฯลฯ โดยอาศัยธรรมะของยุคใหม่ดังที่กล่าวไว้ในบทที่ 5 เป็นแนวทาง แม้ปัจจุบันยังอยู่ในวัยทารก ระบบบริหารของศาสนาถูกกำหนดให้พัฒนาและเติบโตขึ้นต่อไปเป็นระบบแห่งโลกยุคใหม่ เป็นสหพันธรัฐแห่งโลกบาไฮในอนาคต ตามที่พุทธทำนายกล่าวไว้เกี่ยวกับสภาพความเป็นอยู่ที่ร่มเย็นเป็นสุขในยุคพระศรีอาริย์ ซึ่งธรรมนิพนธ์บาไฮได้พรรณนาถึงยุคพระศรีอาริย์หรือสหพันธรัฐแห่งโลกบาไฮไว้ด้วยสำนวนของยุคใหม่ดังนี้

*“เอกภาพของมนุษยชาติตามมโนภาพของพระบาฮาอุลลาห์ แสดงนัยถึงการสถาปนาสหพันธรัฐแห่งโลก ซึ่งทุกชาติ ทุกเชื้อชาติ ทุกความเชื่อและทุกชนชั้น ประสานเข้าด้วยกันอย่างแน่นแฟ้นและถาวร ซึ่งเอกราชของรัฐสมาชิก อิสรภาพและการริเริ่มของแต่ละบุคคลที่ประกอบเป็นรัฐเหล่านี้ ได้รับการปกป้องอย่างแน่นอนและสมบูรณ์เท่าที่จินตภาพของเราเห็นได้ สหพันธรัฐนี้ต้องประกอบด้วยสภานิติบัญญัติแห่งโลก ซึ่งสมาชิกของสภานี้ในฐานะเป็นผู้ที่ได้รับความไว้วางใจจากมนุษยชาติ จะควบคุมทรัพยากรทั้งหมดของทุกชาติ และออกกฎหมายที่จำเป็นต่อการควบคุมชีวิต สนองความต้องการและปรับความสัมพันธ์ของประชาชิตทั้งหมด มีคณะบริหารแห่งโลกซึ่งหนุนโดยกองกำลังนานาชาติ จะดำเนินการตามคำตัดสินทั้งหลายและใช้กฎหมายต่างๆ ที่กำหนดโดยสภานิติบัญญัติแห่งโลกนี้ และจะปกป้องเอกภาพและระบบของสหพันธรัฐ มีศาลแห่งโลกที่จะพิจารณาและส่งมอบคำตัดสินสุดท้ายที่มีผลบังคับต่อข้อโต้แย้งทั้งหมดที่อาจเกิดขึ้นระหว่างองค์ประกอบทั้งหลายของระบบสากลนี้ กลไกของการคมนาคมจะได้รับการประดิษฐ์ขึ้นครอบคลุมทั่วโลก ซึ่งจะเป็นอิสระจากอุปสรรคและข้อจำกัดทั้งหลายระหว่างชาติ และทำหน้าที่ด้วยความฉับไวอย่างน่าพิศวงและเที่ยงตรงสมบูรณ์ มีนครหลวงแห่งโลกซึ่งปฏิบัติการเป็นศูนย์ควบคุมอารยธรรมของโลก และเป็นจุดรวมที่พลังสามัคคีทั้งหลายของชีวิตมาบรรจบ และจากจุดนี้อิทธิพลนั้นจะแผ่ออกไป ภาษาแห่งโลกภาษาหนึ่งจะได้รับการประดิษฐ์ขึ้นหรือเลือกจากภาษาที่มีอยู่แล้ว และนำไปสอนในโรงเรียนของทุกชาติในสหพันธ์เป็นภาษาเสริมรองจากภาษาเดิมของแต่ละชาติแบบเขียนและอักษรศาสตร์แห่งโลกเดียวกัน และระบบสากลของเงินตรา หน่วยน้ำหนัก หน่วยการวัด จะทำให้ง่ายและอำนวยความสะดวกแก่การติดต่อและความเข้าใจในหมู่ประชาชาติทั้งหลาย ในสังคมแห่งโลกดังกล่าว วิทยาศาสตร์และศาสนาซึ่งเป็นสองพลังที่มีอำนาจสูงสุดในชีวิมนุษย์ จะปรองดองร่วมมือและพัฒนากลมกลืนไปด้วยกัน ในระบบดังกล่าว หนังสือพิมพ์ ขณะที่ให้ขอบเขตอย่างเต็มที่สำหรับการแสดงความเห็นและความเชื่อมั่นที่แตกต่างกันของมนุษย์ จะสิ้นสุดการถูกใช้ไปในทางมิชอบโดยรัฐบาลและประชาชนที่ต่อสู้กัน ทรัพยากรทางเศรษฐกิจของโลกจะถูกจัดเป็นระบบ แหล่งวัตถุดิบทั้งหลายจะถูกสูบและนำมาใช้ประโยชน์เต็มที่ ตลาดทั้งหลายจะได้รับการประสานและพัฒนา และการกระจายผลผลิตจะได้รับการควบคุมอย่างยุติธรรม*

การแข่งขันชิงดี ความเกลียดชัง และกลอุบายระหว่างชาติจะสิ้นสุดลง ความเป็นปรปักษ์และอคติระหว่างเชื้อชาติจะถูกแทนที่ด้วยมิตรภาพ ความเข้าใจและความร่วมมือกัน สาเหตุทั้งหลายของการทะเลาะวิวาททางศาสนาจะถูกกำจัดไปอย่างถาวร เครื่องกีดกั้นและข้อจำกัดทางเศรษฐกิจจะถูกเลิกล้มไปโดยสมบูรณ์ ความแตกต่างอันเกินควรระหว่างชนชั้นจะถูกลบไป ความอดอยากในด้านหนึ่งและการสะสมกรรมสิทธิ์อย่างเหลือล้นในอีกด้านหนึ่งจะสาบสูญไป พลังงานมหาศาลที่สิ้นเปลืองไปอย่างโง่เขลาในสงคราม ไม่ว่าสงครามทางเศรษฐกิจหรือสงครามทางการเมืองจะถูกเก็บไว้เพื่อขยายขอบเขตการประดิษฐ์และพัฒนาวิทยาการเพื่อเพิ่มอำนาจการผลิต เพื่อกำจัดโรค เพื่อขยายการวิจัยทางวิทยาศาสตร์ ยกมาตรฐานของสุขภาพ ฝึกฝนสติปัญญาและขัดเกลาสมองให้บริสุทธิ์ เพื่อทำประโยชน์จากทรัพยากรของโลกที่ไม่ได้ใช้และไม่เคยคาดคิดมาก่อน เพื่อยึดชีวิตมนุษย์ และเพื่อความก้าวหน้าของการปฏิบัติการอื่นๆ ที่สามารถกระตุ้นปัญญา ศีลธรรมและจิตใจของมวลมนุษยชาติ

*ระบบสหพันธรัฐแห่งโลกซึ่งปกครองโลกทั้งหมด และใช้อำนาจที่ขัดขืนไม่ได้ ควบคุมทรัพยากรอันไพศาลเหนือจินตนาการ ผสมผสานและรวมอุดมคติทั้งหลายของประเทศตะวันออกและประเทศตะวันตก เป็นอิสระจากภัยพิบัติของสงคราม และความทุกข์ยากที่ตามมาจากสงคราม มุ่งทำประโยชน์จากแหล่งพลังงานที่หาได้ทั้งหมดบนพื้นผิวโลก เป็นระบบซึ่งอำนาจถูกเปลี่ยนเป็นผู้รับใช้ความยุติธรรม และพลังชีวิตของระบบได้รับการค้ำจุนโดยความจงรักภักดีต่อศาสนาเดียวกัน และการยอมรับพระผู้เป็นเจ้าเดียวกันอย่างเป็นสากล ดังกล่าวนี้คือเป้าหมายที่พลังสามัคคีของชีวิตกำลังผลักดันมนุษยชาติไปสู่”[[160]](#footnote-160)*

กว่าระบบบริหารของศาสนาบาไฮวัยทารกในปัจจุบันจะพัฒนาต่อไปจนเป็นสหพันธรัฐแห่งโลกบาไฮ จะต้องผ่านขบวนการเหนื่อยยากอีกหลายขั้นตอน ต้องมุมานะต่อไปโดยอาศัยการช่วยเหลือนำทางของพระผู้เป็นเจ้า มิใช่ว่าอยู่เฉยๆไม่ต้องออกแรงแล้วรอให้พระผู้เป็นเจ้ามาเสกให้โลกมนุษย์มีสันติและอยู่เย็นเป็นสุขในพริบตา ธรรมะสำหรับโลกยุคใหม่ที่พระบาฮาอุลลาห์นำมาคือพระประสงค์ของพระผู้เป็นเจ้าสำหรับมนุษยชาติในยุคนี้ และไม่สามารถยับยั้งหรือหน่วงเหนี่ยวมิให้บังเกิดขึ้นได้ ไม่ว่ามนุษย์จะรู้หรือไม่รู้หลักธรรมของพระบาฮาอุลลาห์ก็ตาม มนุษย์จะปฏิบัติตามหลักธรรมของพระองค์ เพียงแต่ว่าโดยรู้ตัวหรือไม่รู้ตัวเท่านั้น เช่นความเสมอภาคระหว่างบุรุษและสตรี ที่พระบาฮาอุลลาห์สอนไว้เมื่อกว่า 100 ปีที่แล้ว แม้ไม่ทราบหลักธรรมนี้มนุษย์ก็ยอมรับความเสมอภาคนี้มากขึ้นเรื่อยมา แม้บุรุษแบะสตรีจะยังไม่เสมอภาคกันอย่างสมบูรณ์ในปัจจุบัน แต่ก็ดีขึ้นกว่าเดิมมากเมื่อเทียบกับสถานภาพของสตรีในสมัยก่อนการเสด็จมาของพระบาฮาอุลลาห์ เช่นเดียวกันพระบาฮาอุลลาห์ได้ทรงดำรัสต่อผู้นำทั้งหลายของโลกกว่า 100 ปีที่แล้วว่า

*“ดูกร ประมุขทั้งหลายของโลก จงสามัคคีกัน เพราะด้วยความสามัคคีนั้นจะทำให้พายุแห่งความบาดหมางในหมู่พวกเจ้าสงบลงและประชาชนของเจ้าจะได้พักผ่อน หากใครก็ตามในหมู่พวกเจ้าใช้อาวุธเข้ารุกรานอีกฝ่ายหนึ่ง พวกเจ้าทั้งหมดจงลุกขึ้นต่อต้านเขาเพราะนี่มิใช่อื่นใดแต่คือความยุติธรรมอันประจักษ์แจ้ง”[[161]](#footnote-161)*

คำบัญชาของพระบาฮาอุลลาห์คือ หากใครรุกรานอีกฝ่ายหนึ่ง ผู้นำประเทศที่เหลือต้องต่อต้านเขา และผู้นำประเทศได้ปฏิบัติตามหลักธรรมนี้ของพระบาฮาอุลลาห์แล้วโดยไม่รู้ตัวเมื่ออิรักใช้กำลังทหารบุกเข้ายึดครองคูเวตเมื่อ 2 สิงหาคม พ.ศ. 2533 และผู้นำประเทศทั้งหลายได้ลงมติเป็นเอกฉันท์เป็นครั้งแรกในองค์การสหประชาชาติให้อิรักถอนทหารออกไปและในที่สุดใช้กำลังขับไล่อิรักออกไป ปฏิบัติการนี้แม้จะไม่สมบูรณ์แบบตามหลักการของพระบาฮาอุลลาห์ก็ตาม แต่ก็ชี้ให้เห็นว่า มนุษยชาติกำลังถูกผลักดันให้นำหลักการของพระองค์มาปฏิบัติ

อำนาจของอธิปไตยของแต่ละชาติรวมถึงสิทธิที่จะประกาศสงครามกับประเทศอื่น ดังนั้นมาตรการหนึ่งสำหรับสันติภาพคือ การเหนี่ยวรั้งอำนาจอธิปไตยระดับชาติไว้ในขอบเขตภายใต้การควบคุมของสหพันธรัฐแห่งโลก ดังธรรมนิพนธ์บาไฮกล่าวไว้ดังนี้

*“วจนะอันมีน้ำหนักเหล่านี้จะหมายความเป็นอื่นใดได้ นอกจากแสดงถึงการเหนี่ยวรั้งอำนาจอธิปไตยระดับชาติไว้ในขอบเขตอย่างหลีกเลี่ยงไม่ได้ เป็นขั้นแรกที่ขาดมิได้ในการสร้างสหพันธรัฐของทุกชาติในอนาคต รูปแบบหนึ่งของอภิรัฐแห่งโลกต้องก่อร่างขึ้นมา ซึ่งเพื่อประโยชน์ของอภิรัฐนี้ ชาติทั้งปวงจะเต็มใจยกเลิกสิทธิทุกอย่างที่จะทำสงคราม ยกเลิกสิทธิบางประการในการเก็บภาษี และยกเลิกสิทธิทั้งหมดที่จะรักษาอาวุธยุทธภัณฑ์ไว้ นอกจากเพื่อรักษาระเบียบภายในอาณาจักรของแต่ละชาติ ภายในวงโคจรของอภิรัฐดังกล่าวนี้ จะต้องมีคณะบริหารนานาชาติที่มีอำนาจสูงสุดและสมบูรณ์พอที่จะบังคับบัญชาทุกประเทศสมาชิกไม่ให้ขัดขืน มีรัฐสภาแห่งโลกซึ่งสมาชิกของสภานี้จะได้รับการเลือกตั้งจากประชาชนในแต่ละประเทศและการเลือกตั้งนี้จะได้รับการรับรองจากแต่ละรัฐบาล มีศาลสูงสุดซึ่งการพิพากษาของศาลนี้จะมีผลผูกมัดแม้แต่ในกรณีที่คู่ความมิได้สมัครใจยินยอมเสนอเรื่องให้พิจารณา”[[162]](#footnote-162)*

องค์ประกอบหนึ่งที่ขาดไม่ได้สำหรับสันติภาพของโลกคือการลดอาวุธ และจะต้องเป็นการลดอาวุธพร้อมกันทุกประเทศทั่วโลกจึงจะได้ผล มิใช่การลดอาวุธเฉพาะประเทศที่เป็นปรปักษ์กันหรือถ่วงอำนาจกันอยู่เท่านั้น ธรรมนิพนธ์บาไฮกล่าวไว้ว่า

*“สันติภาพของโลกต้องบังเกิดขึ้นจากการตกลงระหว่างนานาชาติทุกชาติต้องตกลงที่จะลดอาวุธในเวลาเดียวกัน...การปฏิบัติพร้อมกันเป็นสิ่งจำเป็นไม่ว่าในแผนใดของการลดอาวุธ”[[163]](#footnote-163)*

สันติภาพอันถาวรในหมู่ชาติทั้งหลายเป็นขั้นตอนหนึ่งอันจำเป็น ก่อนที่จะพัฒนาไปสู่สหพันธรัฐแห่งโลกบาไฮ อีกขั้นตอนหนึ่งที่สำคัญในอนาคตคือ ผู้นำทั้งหลายของโลกต้องเข้าร่วมประชุมปรึกษาหารือกันเพื่อวางรากฐานของสันติภาพ ทำสนธิสัญญาที่มีผลผูกมัดและสถาปนากติกาที่มีบทบัญญัติอันชอบด้วยเหตุผลดังที่คัมภีร์ของศาสนาบาไฮบ่งบอกไว้

*“เวลานั้นต้องมาถึง คือเวลาที่ทั่วโลกจะตระหนักถึงความจำเป็นอย่างยิ่งในการจัดชุมนุมอย่างไพศาลและทั่วถึง ผู้ปกครองและกษัตริย์ทั้งหลายของโลกจำเป็นต้องเข้าร่วมการชุมนุมนี้ และต้องปรึกษาหารือเพื่อหาหนทางและวิธีการสำหรับวางรากฐานของสันติภาพอันยิ่งใหญ่ของโลก”[[164]](#footnote-164)*

*“อารยธรรมอันแท้จริงจะคลี่ธงออกในใจกลางสุดของโลกเมื่อประมุขผู้มีชื่อเสียงและมีจิตใจสูงจำนวนหนึ่ง ผู้ซึ่งเป็นแบบอย่างอันเรืองรองของความอุทิศและความมุ่งมั่น ได้ลุกขึ้นเพื่อประโยชน์และความสุขของมนุษยชาติด้วยความตั้งใจอันแน่วแน่และด้วยทรรศนะอันชัดเจน เพื่อสถาปนาความมุ่งหมายแห่งสันติภาพสากล พวกเขาต้องนำเรื่องสันติภาพมาเป็นวัตถุประสงค์ของการปรึกษาหารือทั่วไป และพยายามทุกวิถีทางที่ทำได้เพื่อสถาปนาสหภาพของชาติทั้งหลาย พวกเขาต้องทำสนธิสัญญาผูกมัดและสถาปนากติกาที่มีบทบัญญัติที่ชอบด้วยเหตุผล ละเมิดมิได้และแน่นอน พวกเขาต้องประกาศกติกานี้ทั่วโลกและให้มนุษยชาติทั้งปวงสนับสนุน...กองกำลังทั้งหมดของมนุษยชาติต้องระดมเข้าด้วยกันเพื่อรับเสถียรภาพและความถาวรของกติกาอันยิ่งใหญ่ที่สุดนี้ ในสนธิสัญญาที่ครอบคลุมอย่างทั่วถึง เขตและชายแดนของแต่ละชาติต้องกำหนดไว้อย่างชัดเจน หลักการต่างๆที่เป็นรากฐานความสัมพันธ์ระหว่างรัฐบาลทั้งหลายต้องวางไว้อย่างแน่นอน ข้อตกลงและข้อผูกพันทั้งหมดระหว่างประเทศต้องเป็นที่รู้แน่”[[165]](#footnote-165)*

ด้วยสถานการณ์ของโลกได้มาถึงจุดวิกฤติอย่างน่าวิตกสภายุติธรรมสากลจึงได้นำหลักธรรมของพระบาฮาอุลลาห์เหล่านี้มาแถลงใหม่อีกครั้งในสาร “สัญญาแห่งสันติภาพ” เนื่องในโอกาสปีสันติภาพสากล พ.ศ.2529 ที่ประกาศโดยองค์การสหประชาชาติเป็นการนำเสนอต่อประชาชาติทั่วโลกรวมทั้งผู้นำของประเทศ ชี้แจงหลักธรรมและแนวทางปฏิบัติที่จำเป็นสำหรับการสถาปนาสันติภาพของโลก แต่ไม่ว่ามนุษยชาติจะนำหลักธรรมของพระบาฮาอุลลาห์มาปฏิบัติหรือไม่ หลักธรรมของพระองค์ที่ระบุไว้ในคัมภีร์จะต้องบังเกิดขึ้น เพราะพระผู้เป็นเจ้าจะบรรลุพระประสงค์ของพระองค์อย่างลึกลับและยับยั้งไม่ได้ด้วยวิธีการที่ไม่มีใครหยั่งรู้นอกจากพระองค์ ไม่ว่าสถานการณ์ของโลกจะดำเนินไปในรูปแบบใดและลงเอยอย่างไร เราจะต้องได้เห็นผู้นำทั้งหลายของโลกเรียกประชุมกันอย่างทั่วถึง ตกลงลดอาวุธพร้อมกันทุกประเทศทั่วโลกทำสนธิสัญญาและสถาปนากติกาตามที่ระบุไว้ในคัมภีร์บาไฮ

แน่นอนจะต้องมี *“ประมุขผู้มีชื่อเสียงและจิตใจสูงจำนวนหนึ่ง...ลุกขึ้นเพื่อประโยชน์และความสุขของมนุษยชาติ...เพื่อสถาปนาความมุ่งหมายแห่งสันติภาพสากล”* และบาไฮศาสนิกชนภายใต้การกำกับของสภายุติธรรมสากล เตรียมพร้อมจะสนับสนุนประมุขผู้มีจิตใจสูงเหล่านี้ เพื่อหนุนนำไปสู่การวัฒนาระบบของโลกขึ้นเป็นสหพันธรัฐแห่งโลกตามที่พระบาฮาอุลลาห์วาดไว้ เป็นการจัดระบบระเบียบของโลกใหม่ที่ผู้นำประเทศต่างๆ ในปัจจุบันกำลังใฝ่ฝันและพูดถึงอยู่บ่อยๆ แม้ว่าพวกเขาจะไม่เข้าใจความหมายของระบบดังกล่าว เป็นระบบที่ระบุไว้ในพระคัมภีร์คีตาบี อัคดัส ของพระบาฮาอุลลาห์กว่า 100 ปีที่แล้วว่า

*“สมดุลของโลกถูกรบกวนโดยอานุภาพอันสั่นสะเทือนของระบบแห่งโลกอันใหม่และยิ่งใหญ่ที่สุด แบบแผนชีวิตของมนุษยชาติถูกปฏิวัติโดยการปฏิบัติการของระบบอันพิเศษและมหัศจรรย์นี้อย่างที่มนุษย์ไม่เคยเป็นพยานมาก่อน”[[166]](#footnote-166)*

**7**

**โบสถ์บาไฮในอินเดีย**

*“ดูกร ประชาชนแห่งการสร้างสรรค์ เป็นหน้าที่ของเจ้าที่จะสร้างสักการะสถานในเมืองต่างๆ ในนามของพระผู้เป็นนายแห่งการเปิดเผยพระธรรม และประดับประดาสักการะสถานเหล่านี้ด้วยสิ่งที่เหมาะสมที่มิใช่รูปบูชาหรือรูปปั้น และภายในนั้นเจ้าจงสดุดีสรรเสริญพระผู้เป็นนายผู้ทรงปรานีของเจ้าด้วยดวงจิตที่ปีติเบิกบาน ดูซิ การกล่าวถึงพระองค์ทำให้หัวใจผ่องใสและดวงตาผ่อนคลาย”[[167]](#footnote-167)*

ดอกบัวคือสัญลักษณ์ของธรรมะในประเทศอินเดียมาช้านานศาสนาฮินดูกล่าวไว้ว่าพระพรหมปรากฏขึ้นมาจากดอกบัวที่งอกมาจากนาภีของพระวิษณุ และมีตำนานเล่าว่าพระผู้สร้างทรงสร้างจักรวาลบนดอกบัวเมื่อจักรวานยังอยู่ในสภาพที่เป็นของเหลว สำหรับศาสนาพุทธ รูปปั้นพระโพธิสัตว์ต่างๆในอินเดียและนอกอินเดียนั่งอยู่บนดอกบัว รูปภาพของพระศรีอาริย์ในทิเบตนั่งอยู่บนดอกบัวเช่นกัน ในประเทศจีนมีรูปพระโพธิสัตว์กวนอิมนั่งอยู่บนดอกบัว ในเนปาลมีรูปพระโพธิสัตว์กวนอิมยืนอยู่ข้างดอกบัว เหล่านี้เป็นเครื่องเตือนใจถึงธรรมะที่เป็นหนึ่งเดียวกันที่มีมาแต่บรมโบราณ

ด้วยตระหนักถึงสัญลักษณ์ของดอกบัว โบสถ์บาไฮในประเทศอินเดียจึงออกแบบเป็นรูปดอกบัวที่มีเก้ากลีบ เพราะเลขเก้าเป็นสัญลักษณ์ของบาไฮ เป็นการประสานสัญลักษณ์ของศาสนาในอดีตกับศาสนาบาไฮเข้าไว้ด้วยกัน ตั้งอยู่อย่างวิจิตรตระการตา ณ เมืองนิวเดลี ต้อนรับประชาชนจากทุกศาสนาเข้ามาสวดมนต์นมัสการ เป็นการสาธิตถึงความเป็นอันหนึ่งอันเดียวกันของศาสนาทั้งปวง และประกาศต่อมนุษยชาติถึงการเสด็จมาอีกครั้งของพระพุทธเจ้าในยุคนี้

สำหรับบาไฮศาสนิกชน สิ่งนี้มิใช่เป็นการคาดคะเนหรืออนุมาน เพราะธรรมนิพนพ์บาไฮระบุไว้อย่างชัดเจนโดยไม่เหลือช่องว่างให้สงสัยอีกต่อไปว่า พระบาฮาอุลลาห์คือพระศรีอาริยเมตไตรย์ที่พยากรณ์ไว้โดยพระพุทธเจ้า ความเชื่อมั่นศรัทธานี้ได้พิสูจน์ด้วยการกระทำโดยการก่อสร้างโบสถ์บาไฮในอินเดียนี้ซึ่งเป็นโบสถ์แรกของทวีปเอเชีย เพราะตามแบบแผนชีวิตในระบบแห่งโลกของพระบาฮาอุลลาห์ โบสถ์บาไฮจะเป็นศูนย์รวมของจิตใจเป็นศูนย์กลางของแต่ละชุมชน รอบๆโบสถ์จะมีการก่อสร้างที่พักสำหรับผู้เดินทางมานมัสการ โรงเรียน มหาวิทยาลัย โรงพยาบาล บ้านพักคนชรา และในอนาคตเมื่อสหพันธรัฐแห่งโลกบาไฮกำเนิดขึ้น ธรรมสภาท้องถิ่นของแต่ละชุมชนจะมีโบสถ์บาไฮประจำแต่ละท้องถิ่น โบสถ์บาไฮพร้อมกับหน่วยงานรอบๆเรียกรวมกันว่า มัชชริคุล อัคคาร์

*“แม้ดูภายนอก มัชชริคุล อัคคาร์ เป็นสิ่งก่อสร้างทางวัตถุ แต่กระนั้นมีอิทธิพลต่อจิตใจ มัชชริคุล อัคคาร์ หลอมพันธะแห่งเอกภาพระหว่างหัวใจ เป็นศูนย์รวมสำหรับวิญญาณของมนุษย์...สักการะสถานมีอิทธิพลอันทรงอำนาจต่อทุกระยะของชีวิต”[[168]](#footnote-168)*

*“ความเป็นอันหนึ่งเดียวกันของมนุษยชาติซึ่งเป็นหลักธรรมและเป้าหมายสุดท้ายของการเปิดเผยศาสนาของพระองค์ แสดงนัยถึงความสำเร็จในการประสานปัจจัยทางจิตใจและวัตถุของชีวิตบนโลกเข้าด้วยกันอย่างมีพลัง สิ่งที่ขาดไม่ได้สำหรับจุดประสงค์นี้แสดงไว้ในบัญญัติของพระองค์เกี่ยวกับ มัชชริคุล อัคคาร์ ซึ่งเป็นศูนย์รวมทางจิตใจของทุกชุมชนบาไฮ และบริเวณรอบๆจะต้องมีหน่วยงานต่างๆที่อุทิศต่อความก้าวหน้าของมนุษยชาติทางด้านสังคม มนุษยธรรม การศึกษาและวิทยาศาสตร์”[[169]](#footnote-169)*

*“หากแยกออกจากการส่งเสริมทางด้านสังคม มนุษยธรรม การศึกษาและวิทยาศาสตร์ ซึ่งรวมอยู่รอบๆหน่วยงานของมัชชริคุล อัคคาร์ การนมัสการของบาไฮไม่ว่าจะคิดขึ้นมาอย่างประเสริฐเพียงไร มีความศรัทธาแรงกล้าเพียงไหน ก็ไม่มีหวังจะประสบความสำเร็จมากไปกว่าการถือสันโดษทำสมาธิหรือการท่องบ่นภาวนาที่ได้ผลเพียงเล็กน้อย และผลที่ได้มักคงอยู่เพียงชั่วคราว การนมัสการไม่สามารถให้ประโยชน์และความพอใจที่ยั่งยืนแก่ผู้นมัสการเอง นับประสาอะไรจะให้แก่มนุษยชาติโดยส่วนรวมนอกจากและจนกว่าจะแปรเป็นการรับใช้ที่แข็งขันและไม่เห็นแก่ตนซึ่งเป็นเอกสิทธิ์สูงสุดของหน่วยงานของมัชชริคุล อัคคาร์ ในการอำนวยความสะดวกและส่งเสริมจุดมุ่งหมายของมนุษยชาติ ความพยายามของผู้ที่อยู่ในอาณาบริเวณของมัชชริคุล อัคคาร์ ไม่ว่าจะบากบั่นและไม่เห็นแก่ตนเพียงไรในการบริหารกิจการต่างๆของสหพันธรัฐบาไฮในอนาคต จะไม่ออกผลหรือรุ่งเรือง นอกจากจะสัมพันธ์ใกล้ชิดเป็นประจำวันกับหน่วยงารเหล่านี้ ที่งอกออกมาจากสักการะสถานที่อยู่ในใจกลางของมัชชริคุล อัคคาร์ พลังงานที่ผู้บริหารกิจการของมัชชริคุล อัคคาร์ ตั้งสติรับใช้มนุษยชาติต้องโต้ตอบกันอย่างต่อเนื่องกับอำนาจธรรมที่แผ่ออกมาจากสักการะสถานที่อยู่ใจกลางของมัชชริคุล อัคคาร์ จึงจะมีพลังพอที่จะขจัดโรคภัยที่ได้ทรมานมนุษยชาติอย่างแสนสาหัสมาเป็นเวลาช้านาน ความสำนึกในประสิทธิภาพของศาสนาของพระบาฮาอุลลาห์ เสริมด้วยการสนทนากับพระวิญญาณของพระองค์ และการนำหลักธรรมและกฎที่พระองค์เปิดเผยมาประยุกต์ใช้อย่างหลักแหลมและปฏิบัติอย่างซื่อสัตย์ คือที่พึ่งในที่สุดสำหรับความรอดพ้นของโลกที่เจ็บปวด บรรดาสถาบันทั้งหมดที่สัมพันธ์กับพระนามอันศักดิ์สิทธิ์ของพระองค์ แน่นอนไม่มีสถาบันใดนอกจากมัชชริคุล อัคคาร์ ที่ให้แก่นสารของการนมัสการและการรับใช้ของบาไฮได้อย่างเพียงพอมากที่สุด ซึ่งจำเป็นอย่างยิ่งสำหรับการฟื้นชีวิตใหม่ให้โลก ดังกล่าวนี้มีความลับของความตระหง่าน อำนาจและฐานะพิเศษของมัชชริคุล อัคคาร์ ซึ่งเป็นหนึ่งในสถาบันเด่นๆทั้งหลายที่พระบาฮาอุลลาห์คิดขึ้นมา[[170]](#footnote-170)”*

*“สักการะสถานบาไฮถูกกำหนดให้เป็นเรือแห่งความรอดพ้นที่จะแล่นอย่างมีชัยเหนือกระแสคลื่นแห่งความหายนะที่โอบล้อมโลกและเป็นร่มโพธิ์ร่มไทรเพียงอันเดียวสำหรับบรรดาผู้ที่เกลือกลิ้งอยู่ในพายุ และทรมานอยู่ในอารยธรรมที่จมอยู่ในบาป”[[171]](#footnote-171)*

*“การสถาปนามัชชริคุล อัคคาร์ จะเป็นเครื่องหมายที่แสดงถึงการเริ่มต้นอาณาจักรของพระผู้เป็นเจ้าบนโลกมนุษย์”[[172]](#footnote-172)*

เนื่องด้วยพระบาฮาอุลลาห์กำหนดให้บาไฮศาสนิกชนเท่านั้นที่มีสิทธิบริจาคให้ศาสนา จะรับเงินบริจาคจากผู้ที่ไม่ใช่บาไฮไม่ได้ ค่าใช้จ่ายตั้งแต่เริ่มซื้อที่ดินจนก่อสร้างสมบูรณ์เสร็จจึงเป็นเงินที่มาจากบาไฮเท่านั้น ซึ่งส่วนใหญ่เป็นผู้ยากจน ชุมชนบาไฮหลายท้องถิ่นในประเทศอินเดียร่วมกันบริจาคคนละหนึ่งรูปี มีการบริจาคเป็นสิ่งของเช่น ข้าว ผลิตภัณฑ์หัตถกรรม สตรีบาไฮหลายคนได้ปลดเครื่องประดับของตนนำออกมาบริจาค เจ้าสาวบาไฮคนหนึ่งได้บริจาคเครื่องเงินที่เป็นของมั่นสำหรับเธอให้แก่โครงการนี้ และเมื่อข่าวการก่อสร้างแพร่ออกไป บาไฮจากทั่วโลกทั้งเด็กและผู้ใหญ่ได้ร่วมบริจาคสมทบ

โบสถ์บาไฮเริ่มก่อสร้างเมื่อวันที่ 21 เมษายน ค.ศ. 1980 และทำพิธีเปิดเมื่อวันที่ 21 ธันวาคม ค.ศ. 1986 เป็นเวลาก่อสร้าง 6 ปี 8 เดือน รวมเป็นค่าใช้จ่ายทั้งหมดประมาณ 200 ล้านบาท ซึ่งไม่แพงเลยสำหรับการก่อสร้างนี้ เพราะหากเป็นการก่อสร้างทั่วไปขนาดนี้จะต้องใช้ค่าใช้จ่ายเป็น 2-3 เท่า เนื่องด้วยทีมงานที่สร้างโบสถ์บาไฮนี้ ตั้งแต่กรรมกร ผู้ควบคุม วิศวกร ผู้จัดส่งวัสดุอุปกรณ์ ต่างทำงานให้โดยไม่รับค่าจ้าง หรือรับค่าจ้างที่ต่ำที่สุดสำหรับค่าใช้จ่ายบางอย่าง เพราะทุกคนถือว่าเป็นงานที่ท้าทายและทำด้วยความรัก ดังที่นักวิชาการชาวอินเดียท่านหนึ่งที่มาเยี่ยมชมการก่อสร้างได้กล่าวว่า *“ทัชมาฮาลสร้างขึ้นโดยอำนาจของกษัตริย์ แต่คุณกำลังก่อสร้างอาคารที่ตระการตานี้ด้วยอำนาจของความรัก”* แม้ค่าใช้จ่ายจะประกาศเป็นทางการว่าแ200 ล้านบาท แต่มูลค่าจริงแล้วเป็นสิ่งที่ประเมินมิได้

ด้วยความสวยงาม ด้วยอำนาจของความรักและความเสียสละที่อยู่เบื้อหลังการก่อสร้างโบสถ์นี้ และด้วยอานุภาพที่พระผู้เป็นเจ้าประสารทให้กับสักการะสถานสำหรับโลกยุคใหม่นี้ จึงไม่น่าแปลกใจเลยว่า โบสถ์รูปดอกบัวนี้ได้ดึงดูดประชาชนจากทั่วทุกภาคของอินเดีย และนอกจากอินเดียให้เข้ามาเยี่ยมชมและสวดมนต์ ซึ่งทวีจำนวนมากขึ้นเรื่อยๆ มีทั้งคนธรรมดาและผู้มีชื่อเสียง รวมทั้งเอกอัครราชทูต รัฐมนตรีและเจ้าหน้าที่ระดับสูงสุดของรัฐบาลจากประเทศต่างๆมากมายจากทุกทวีปอาทิเช่น รัสเซีย จีน กัมพูชา เวียดนาม พม่า ไทย อัฟกานิสถาน ชิลี คิวบา เอธิโอเปีย เยเมน เวเนซูเอล่า อิรัค ฮังการี เม็กซิโก แคนาดา อังกฤษ ออสเตรเลีย ฯลฯ นอกจากนี้สถานีโทรทัศน์ของโปแลนด์ ของจีนและรัสเซียได้ทำการถ่ายทำภาพยนต์เกี่ยวกับโบสถ์นี้และศาสนาบาไฮ ไม่น้อยไปกว่ากันคือรางวัลที่ได้รับจากวงการวิศวกรรมและสถาปนิกสำหรับความยอดเยี่ยมของสิ่งก่อสร้างนี้

**ตัวอย่างคำสดุดีจากบุคคลสำคัญที่มาเยี่ยมโบสถ์รูปดอกบัว**

*“การมาเยี่ยมโบสถ์นี้นับเป็นรางวัลอย่างยิ่ง ในแง่สถาปัตยกรรมสิ่งก่อสร้างนี้อยู่ในอันดับที่สวยที่สุดในโลก เป็นมหัศจรรย์ของวิศวกรรม ข้าพเจ้ารู้สึกเป็นเกียรติที่ได้มีโอกาสมาชมสิ่งก่อสร้างนี้ในยามว่าง ข้าพเจ้าขอแสดงความยินดีอย่างยิ่งต่อคุณซาบา สำหรับการสร้างผลงานศิลปะที่แท้จริง ซึ่งได้กลายเป็นรอยหมายที่สำคัญสำหรับเมืองนี้ เมืองเดลีควรภูมิใจที่ได้มีอาคารที่สวยงามเช่นนี้ที่ทุกคนสามารถเข้ามาแสวงหาความสงบ”*

AVM H.L. Kapur, Lt. Governor General of Delhi, 4 Dec.1986

*“โบสถ์บาไฮนี้จะเป็นหนึ่งในบรรดาสิ่งมหัศจรรย์ของโลกสถาปัตยกรรม รูปดอกบัวซึ่งเป็นสัญลักษณ์ของหลายศาสนารวมทั้งศาสนาฮินดู คือความคิดที่เป็นรากฐานของสิ่งก่อสร้างพิเศษนี้ ข้าพเจ้ารอที่จะได้เห็นเมื่อโบสถ์นี้สร้างเสร็จ และขอแสดงความยินดีกับทุกคนที่มีส่วนร่วมในโครงการอันยิ่งใหญ่นี้”*

Dr.Karan Singh, Former Union Minister for Health, New Delhi

*“โบสถ์บาไฮนี้จะเป็นที่ยอมรับในปีต่อไปข้างหน้าว่าเป็นหนึ่งในสิ่งก่อสร้างชิ้นโบว์แดงของศตวรรษที่ 20 สมเหตุผลอย่างยิ่งที่วิศวกรผู้มีชื่อเสียงชาวเยอรมันอย่าง ดร.ฟลิทซ์ ลีโอนาด ได้พรรณนาโบสถ์บาไฮแห่งเมืองนิว-เดลีนี้ว่าเป็นทัชมาฮาลแห่งศตวรรษที่ 20”*

Construction News, 10 April 1986

*“ข้าพเจ้ามีความสุขที่ได้มาเยี่ยมโบสถ์บาไฮระหว่างก่อสร้าง และได้เห็นลักษณะการจัดระบบของงานถึงที่ การออกแบบและงานที่ละเอียดที่ผ่านมาแสดงถึงความอุทิศของคุณต่อการมีส่วนร่วมในโครงการนี้อย่างมุ่งมั่นและกระตือรือร้น ข้าพเจ้าประทับใจอย่างยิ่งที่ได้สังเกตเห็น ณ สถานที่ก่อสร้าง ข้าพเจ้าคิดว่าโครงการนี้จะเป็นรอยหมายสำคัญของเมืองเดลีเมื่อสร้างเสร็จและจะเป็นมาตรฐานชั้นสูงของคุณภาพการก่อสร้างและการปฏิบัติงาน”*

A.P.Kanvinde,one of the most distinguished Indian Architect, 4 Dec.1985

*“เราปลื้มใจมากที่ได้มาอยู่มนห้องโถงสวดมนต์ไม่กี่นาที เป็นประสบการณ์ที่แท้จริงที่รู้สึกถึงเอกภาพขณะทำสมาธิในโบสถ์นี้การปลุกความสำนึกในเอกภาพของมนุษยชาติและอารยธรรมในปัจจุบันเป็นสิ่งจำเป็นที่สุดเพื่อชี้ทางไปสู่สันติภาพและความก้าวหน้าของโลก”*

Swami Nityaswarupanada, Fiunder Secretary,   
Ram Krisna Mission Ashram, Calculta 28 Apr 1987

*“ประทับใจในอาคารนี้มาก แต่เหนืออื่นใดคือศาสนาที่อยู่เบื้องหลัง”*

John S.Malelela, Ambassador, Tanzania, 17 May 1987

*“เป็นประสบการณ์ที่งดงามที่สุด ความตระการตาและเสน่ห์อันน่าหลงใหลของโบสถ์นี้เป็นที่น่าเกรงขาม โบสถ์นี้สะท้อนถึงความฝันว่า มนุษยชาติจะสร้างอารยธรรมใหม่ร่วมกันเพื่อประชาชาติทั้งปวง แน่นอนเลยว่านี่คือหนึ่งในมหัศจรรย์ของโลกแห่งศตวรรษที่ 20”*

Dr.Sahadeo Basdeo, Senator, Trinidad, West Indies, 8 Aug 1987

*“เป็นอนุสาวรีย์พิเศษด้วยสถาปัตยกรรมชั้นสูงที่บรรจุทุกศาสนาและความเชื่อ ทำให้สถานที่น่าพิศวงนี้เงียบสงบ ทำให้รู้สึกว่ามีบางสิ่งที่มีอำนาจเหนือมนุษย์ ข้าพเจ้าตื่นเต้นและประทับใจในสักการะสถานที่มาก”*

N.N. Lama, Chief Engineer, Border Roads Organization,  
 Project Pushpak, 9 Oct 1987

*“โบสถ์คือสถานที่สำหรับให้ผู้มาเยี่ยมได้ยกระดับจิตใจของตัวเอง เพื่อจุดประสงค์นี้จำเป็นต้องมีบรรยากาศของความประเสริฐ สันติและความสงบเงียบ มีน้อยโบสถ์ที่มีบรรยากาศอันทรงอำนาจเช่นโบสถ์นี้ เป็นที่น่าพอใจอย่างยิ่งที่ได้มาที่นี่ และทุกสิ่งที่ข้าพเจ้าพูดเกี่ยวกับโบสถ์นี้หมายถึงส่วนอื่นของโบสถ์ด้วย รวมทั้งห้องสมุดนี้”*

L.K.Advani, Member Rajya Sabha

(Upper House of Indian Parliament) 5, Jan 1988

*“เป็นดอกบัวที่ตระการตาที่แสดงถึงหนทางดำเนินชีวิตที่เราควรปฏิบัติตาม คือการไม่ยึดมั่นเพื่อหลีกเลี่ยงความทุกข์”*

R. Premadara, Prime Minister of Sri Lanka, 5 Apr 1988

*“หวังว่าเราจะได้เห็นโบสถ์บาไฮเช่นเดียวกันในประเทศจีน”*

Lii Chunguang, Central T.V., Beijing, China 16 Nov 1988

*“ในนามของคณะผู้แทนรัฐสภาเพื่อสัมพันธภาพกับเอเชียใต้ ข้าพเจ้าขอขอบคุณมาดาม ผู้อำนวยการและผู้บริหารทั้งหลายสำหรับการต้อนรับที่อบอุ่นในโบสถ์นี้ ท่านทราบแล้วว่ารัฐสภายุโรปสนใจศาสนาบาไฮมาก และได้ร่วมใจกันประณามการประหัตประหารศาสนาบาไฮเสมอ การเคลื่อนไหวทางธรรมะที่แรงกล้าที่เราได้เห็นเมื่อเช้านี้ และการสอนภราดรภาพสากล ผุดมาจากธรรมชาติของมนุษย์ ความคิดของภราดรภาพและความเป็นปึกแผ่นอยู่ในหัวใจและวิญญาณของเรา รัฐสภายุโรปเองได้รับแรงบันดาลใจเช่นเดียวกัน ข้าพเจ้าขอขอบคุณอีกครั้งและหวังว่าศาสนาของท่านจะเติบโตและแพร่กระจายออกไปด้วยความปรองดองที่ท่านสอน สุดท้ายนี้ข้าพเจ้าขอมอบของที่ระลึกคือเหรียญที่พิมพ์แบบมาจากเหรียญในยุคกรีกโบราณที่มีคำว่า “ยุโรป” ปรากฏอยู่เป็นครั้งแรก”*

Guimarra (Italy),   
Head of European Parliamentary Delegation, 23 Nov. 1988

*“ข้าพเจ้าโชคดีที่ได้มาเยี่ยมโบสถ์อันศักดิ์สิทธิ์นี้หลายครั้งแล้ว แต่ละครั้งที่มา ข้าพเจ้ารู้สึกจิตใจสงบเหมือนกับได้พบกับพระผู้เป็นนาย”*

Mr.C.B. Hamal, Minister Royal Nepalese Embassy,

New Delhi, 26 Feb 1986

*“ดอกบัวเป็นหนึ่งในตัวอย่างของเราที่มาจากอียิปต์โบราณ กษัตริย์ฟาโรห์ทั้งหลายพินิจดอกบัวบนแม่น้ำไนร์ ข้าพเจ้ารู้สึกว่าได้รับมรดกบางอย่างที่มีค่ามาก”*

Dr. Mahmoud Khalifa Ghamen, attache, Cultural Bureau,

Embassy of Eygypt, New Delhi, 26 Feb. 1989

*“นี่เป็นสถานที่เดียวในโลกที่ข้าพเจ้าพบสันติสุข ความรัก ความสงบ ขอขอบคุณสำหรับทุกสิ่ง”*

H.E.Mr. Chanpheng Sihaphom,

Ambassdor of Lao PDR, 5 Mar 1989

*“ข้าพเจ้ารีบมาเยี่ยมชมสถานที่ศักดิ์สิทธิ์นี้ระหว่างเดินทางกลับบ้าน รู้สึกตื้นตันใจมากต่อการควบคุมดูแลโบสถ์อย่างผิดธรรมดา ข้าพเจ้าสังเกตเห็นความคล้ายคลึงกันกับศาสนาพุทธอย่างน่าประหลาด คือการที่แต่ละบุคคลมีอิสระที่จะตัดสินใจสำหรับตัวเอง”*

Mr. p. Weerasekara, Diracter General of Custom,

Sri Lanka, 28 Apr 1987

*“ข้าพเจ้าปรารถนาที่จะมาเยี่ยมชมโบสถ์นี้มานานแล้ว วันนี้ได้มาที่นี่ข้าพเจ้ารู้สึกตื้นตันใจ โบสถ์นี้เป็นสถานที่รักสงบที่เราเจริญภาวนาได้ ข้าพเจ้าอยากรู้เกี่ยวกับศาสนาพิเศษนี้มากขึ้น”*

Mr.Surjit Singh Barnala, Former Chief Minister,

Punjab, India, 7 Sep 1989

*“ข้าพเจ้าซาบซึ้งมากที่มีโอกาสมาเยี่ยมชมสถานที่สวยงามนี้เราดีใจและขอบคุณประชาชนจากศาสนาต่างๆสามารถนมัสการที่นี่ได้อย่างอิสระ”*

H.E.Col. Gen Ferene Karpat, Defence Minister,

People’s Republic of Hungary, 23 Sep 1989

*“เป็นโบสถ์ที่สวยงามที่สุดในโลกเพื่อความรักของมนุษยชาติ”*

H.E.Mr. Horacio Bustamante,   
Ambassador of Panama to India, 29 Oct. 1989

*“น่าปลื้มใจที่ได้มาเยี่ยมชมสักการะสถานที่ตระการตานี้ของศาสนาที่เป็นสากลและนานาชาติที่สุดในโลก ขอให้ศาสนาบาไฮยืนยงต่อไป และขอให้สารแห่งสันติภาพของบาไฮแพร่กระจายออกไปกว้างไกล”*

Mr. Frank Bracho,   
Ambassador of Venezuela to India, 23 Sep. 1990

**หนังสืออ้างอิง**

**พระไตรปิฎก ชุด 45 เล่ม พ.ศ. 2530**

**ธรรมบท แปลโดย อ. เสถียรพงษ์ วรรณปก**

ABL Abdu’l-Baha in London

ADJ The Advent of Divine Justice

BC Baha’i Consultation, compilation 1990

BE Baha’i Education, compilation 1976, published in England

BMA Buddha Maitrya-Amitabha Has Appeared (Jamshed Fozdar 1976)

BNE Baha’u’llah and the New Era

BWF Baha’i World Faith

DAL The Divine Art of Living

ESW Epistle to the Son of the Wolf

GB The God of Buddha (Jamshed Fozdar 1973)

GWB Gleanings form the Writings of Baha’u’llah

GPB God Passes By

HWA The Hidden Word, Arabic

HWP The Hidden Word, Persian

LG Lights of Guidance

PBA Principles of Baha’i Administration, compilation, printed in India 1950

PEW Peace: More Than An End to War, printed in U.S. 1986

PT Paris Talks

PUP Promulgation of Universal Peace

SCKA A Synopsis and Codification of the Kitab-i-Aqdas

SDC The Secret of Divine Civilization

SWAB Selections from the writings of Abdu’l-Baha

TB Tablets of Baha’u’llah

WM Women, compilation 1986

WOB The World Order of Baha’u’llah

1. GB VIII [↑](#footnote-ref-1)
2. GB VIII [↑](#footnote-ref-2)
3. Udana 80-81, GB 133

   อิติวุตตกะ 43 ขุททกนิกาย สุตตันตปิฎก พระไตรปิฎก เล่ม 25 [↑](#footnote-ref-3)
4. Dhammapada 271, GB 20

   ธรรมบท 271 ขุททกนิกาย สุตตันตปิฎก พระไตรปิฎก เล่ม 25 [↑](#footnote-ref-4)
5. Vajracchedika Prajna paramilta Sutta 176, 11a (คัมภีร์ฝ่ายมหายาน) GB 20 [↑](#footnote-ref-5)
6. หนึ่งในพระพุทธเจ้า 24 องค์ก่อนเจ้าชายสิทธัตถะ [↑](#footnote-ref-6)
7. Vajracchedika Prajna paramilta Sutta XII (คัมภีร์ฝ่ายมหายาน), BMA 70-1 [↑](#footnote-ref-7)
8. The Proclamation of Baha ‘u’ llah p.57 [↑](#footnote-ref-8)
9. ไม่ควรเข้าใจว่าพระผู้เป็นเจ้าสร้างมนุษย์โดยเอาดินมาปั้นแล้วเสกให้เป็นมนุษย์ดังที่ปรากฏอยู่ในภาพยนตร์บางเรื่อง การสร้างมนุษย์นั้นมีวิวัฒนาการมาทีละน้อย เหมือนสิ่งมีชีวิตอื่นๆ ซึ่งเริ่มตั้งแต่เป็นตัวอ่อน แต่มิได้หมายความว่ามนุษย์มีวิวัฒนาการมาจากสัตว์ ดูคำอธิบายเพิ่มเติมได้ใน “เฉลยปัญหาธรรมบางข้อ” หน้า 133-4 [↑](#footnote-ref-9)
10. หนังสือ Science and Religion 1987, p.9-119 เขียนโดยนักวิจัยด้านนิวเคลียฟิสิกส์คือศาสตราจารย์ Anjam Khursheed ได้กล่าวถึงทฤษฏี Relativity เกี่ยวกับความเร็วและเวลาว่า หากเราเดินทางรองโลกด้วยความเร็ว 500 ไมล์ต่อชั่วโมงไปครึ่งโลกแล้วย้อนกลับมาถึงที่เดิม จะพบว่านาฬิกาที่ข้อมือของเราจะเสียเวลาน้อยกว่านาฬิกาทั้งอยู่ที่บ้าน แรงดึงดูดของดวงดาวมีผลหักเหลำแสงให้โค้ง ลำแสงตรงเมื่อเดินทางไปในจักรวาลจะได้รับผลจากแรงดึงดูดของมวลต่างๆในจักรวาลทำให้ลำแสงนั้นโค้งแล้วย้อนกลับมาจุดเดิมเป็นวงกลม ซึ่งอาศัยเวลาหลายแสนล้านปี หากมนุษย์มีอายุยืนได้เท่านี้ มนุษย์จะมองเห็นด้านหลังศีรษะของตนเอง และกล่าวถึงทฤษฎี Quantum ที่ว่าแสดงคุณสมบัติของทั้ง particles และ waves กล่าวถึงทฤษฎี Big Bang เกี่ยวกับว่าจักรวาลเริ่มต้นกำเนิดจากการระเบิดออกมาจากแหล่งหนึ่งอย่างรุนแรง ทำให้ particles กระจายแยกออกจากกันด้วยความเร็วของแสง จากนั้นค่อยๆเย็นตัวลงและแปรเปลี่ยนจาก Radiation มาเป็น Mass ในปัจจุบัน เมื่อนำทฤษฎี Relativity ทฤษฎี Quantum ทฤษฎี Big Bang มาพิจารณาร่วมกันแล้วคำนวณออกมาจะพบว่า จุดกำเนิดของจักรวาลจากการระเบิดตัวออกมาจากแหล่งหนึ่งนั้นใช้เวลา 10-43 วินาที ซึ่งเป็นเวลาที่น้อยมาก ในการค้นพบทางฟิสิกส์นี้สอดคล้องกับที่พระอับดุลบาฮาสอนไว้ว่า “จักรวาลไม่มีการเริ่มต้น” (อ่านเพิ่มเติมใน “เฉลยปัญหาธรรมบางข้อ” บท 32-36)

    การตีความหมายตามตัวอักษรจากคัมภีร์ไบเบิ้ลที่ว่า พระผู้เป็นเจ้าสร้างโลกใน 6 วัน ทำให้ชาวพุทธยิ่งยอมรับพระผู้เป็นเจ้าได้ยากขึ้น พระอับดุลบาฮาอธิบายไว้ดังนี้ “พระโมเสสสอนว่า โลกกำเนิดขึ้นใน 6 วันของการสร้างสรรค์ นี้เป็นนิทานเปรียบเทียบ เป็นสัญลักษณ์ของสัจธรรมโบราณที่ว่า โลกวิวัฒนาการขึ้นมาทีละน้อย...พระผู้เป็นเจ้ามิได้ให้โลกเกิดมาดำรงอยู่ทั้งหมดในเวลาเดียวกัน แต่ลมหายใจแห่งชีวิตปรากฏอยู่ในพระวจนะของพระผู้เป็นเจ้าซึ่งให้กำเนิดโลก ดังนั้นการสร้างสรรค์เป็นขบวนการของวิวัฒนาการ มิใช่เกิดขึ้นในกาลเวลาเดียวกัน วันของการสร้างโลกของพระโมเสสหมายถึงระยะเวลาหลายล้านปี” (Conversation between Abdu’l-Baha and Dr.Fallscheer, March 1921 ดู Science and Religion p.90) [↑](#footnote-ref-10)
11. ไม่ควรเข้าใจว่าปัญญาสากลคือพระผู้เป็นเจ้า แต่ปัญญาสากลเป็นสิ่งแรกที่สืบมาจากพระผู้เป็นเจ้า (ดูในเฉลยปัญหาธรรมบางข้อ บทที่ 38 หน้า 132) [↑](#footnote-ref-11)
12. Aditta-pariyaya Sutta, GB 131 [↑](#footnote-ref-12)
13. The Way of the Buddha p.2-3, GB 152-3 [↑](#footnote-ref-13)
14. Devadahas Sulta, Majjhima-nikaya, BMA 110-1

    อุปริปัณณาสก์ 1,2 มัชณิมนิกาย สุตตันตปิฎก พระไตรปิฎก เล่ม 14 [↑](#footnote-ref-14)
15. LG no. 1134 [↑](#footnote-ref-15)
16. Dhammapada 17, 18, 16, BMA 95-6

    ธรรมบท 17， 18， 16 [↑](#footnote-ref-16)
17. Dhammapada 127, 219, 220, BMA 120

    ธรรมบท 127, 219, 220 [↑](#footnote-ref-17)
18. หมายถึงที่ตายตอนคลอด [↑](#footnote-ref-18)
19. Samyutta-nikaya II 13-16, BMA 115

    มหาวรรค 115 ทีฆนิกาย สุตตันตปิฎก พระไตรปิฎกเล่ม 10 [↑](#footnote-ref-19)
20. เฉลยปัญหาธรรมบางข้อ บทที่ 16 หน้า 61 [↑](#footnote-ref-20)
21. ธรรมบท 278 [↑](#footnote-ref-21)
22. Samyutta-nikaya Vol. III, eh. 36, MBA 112

    มหานิทเทส 171 (หน้า 514) ขุททกนิกาย สุตตันปิฎก พระไตรปิฎกเล่ม 29 [↑](#footnote-ref-22)
23. เฉลยปัญหาธรรมบางข้อ บทที่ 54 หน้า 171 [↑](#footnote-ref-23)
24. HWA no. 51 [↑](#footnote-ref-24)
25. ADJ 69 [↑](#footnote-ref-25)
26. DAL 89 [↑](#footnote-ref-26)
27. DAL 89 [↑](#footnote-ref-27)
28. BWF 363 [↑](#footnote-ref-28)
29. Dhammapada 21, 23, GB 88

    ธรรมบท 21, 23 [↑](#footnote-ref-29)
30. Sutta-nipata, V. 204, GB 89 [↑](#footnote-ref-30)
31. Dhammapada 89, GB 93

    ธรรมบท 89 [↑](#footnote-ref-31)
32. The Seven Valleys [↑](#footnote-ref-32)
33. LG no. 1144 [↑](#footnote-ref-33)
34. LG no. 449 [↑](#footnote-ref-34)
35. Anagata-Vamsa p.34, GB 16 [↑](#footnote-ref-35)
36. Milindapanha p. 237, MBA 281

    ปัญหาพระยามิลินทร์ ฉบับหอสมุดแห่งชาติ พ.ศ.2521 หน้า 118 [↑](#footnote-ref-36)
37. Anagata-Vamsa, BMA 245 [↑](#footnote-ref-37)
38. Vinaya-pitaka II 253ff, BMA 248

    จุลวรรค 160 (หน้า 290) วินัยปิฎก พระไตรปิฎกเล่ม 7 [↑](#footnote-ref-38)
39. BMA 231 [↑](#footnote-ref-39)
40. BMA 307 [↑](#footnote-ref-40)
41. Kalki-Puran, BMA 288 [↑](#footnote-ref-41)
42. มัดธาย : 27 [↑](#footnote-ref-42)
43. เยเรมีย์ 49:38 [↑](#footnote-ref-43)
44. BMA 174 footnote [↑](#footnote-ref-44)
45. คริสเตียนบางนิกายรอคอยการเสด็จกลับมาของ จอห์น เดอะแบพติส และพระเยซู บางนิกายเชื่อว่าการเสด็จกลับมาครั้งที่สองของพระเยซู พระเยซูจะแสดงปรากฏองค์สองครั้งห่างกันประมาณ 7-9 ปี [↑](#footnote-ref-45)
46. พระอมิตาภะคือชื่อของพระพุทธเจ้าองค์ที่ห้าของฝ่ายมหายาน แต่ทางฝ่ายหินยานเรียกว่าพระเมตไตรย์ พระโพธิสัตว์อวโลกิเตศวรเป็นที่เรียกอีกชื่อหนึ่งว่า พระโพธิสัตว์กวนอิม ซึ่งทางฝ่ายมหายานเชื่อว่าจะเสด็จมาโปรดโลกมนุษย์เมื่อเกิดความเดือดร้อนวุ่นวาย และจะเสด็จมาในเวลาไล่เลี่ยกันกับพระอมิตาภะ พระพุทธเจ้าองค์ที่ห้าเป็นที่ยอมรับของฝ่ายมหายานและหินยาน แต่พระโพธิสัตว์กวนอิมเป็นที่ยอมรับนับถือกันทางฝ่ายมหายานเสียมากกว่า เพราะพระโพธิสัตว์กวนอิมไม่ปรากฏอยู่ในพระไตรปิฎก แต่มีอยู่ในคัมภีร์ฝ่ายมหายาน ทางฝ่ายมหายานยังสรุปไม่ได้ว่าพระโพธิสัตว์กวนอิมเป็นหญิงหรือชาย แต่เนื่องด้วยพระนาม “อวโลกิต” แปลว่าความกรุณาปรานีซึ่งโน้มเอียงไปทางหญิงจึงมักพูดถึงพระโพธิสัตว์กวนอิมว่าเป็นหญิง และมีการเขียนตำนานเกี่ยวกับพระองค์มากมาย เมืองไทยแม้ว่าเป็นพุทธหินยานแต่ก็มีโอกาสได้รับทราบเกี่ยวกับพระอมิตาภะและพระโพธิสัตว์กวนอิม เช่นจากภาพยนตร์จีนเกี่ยวกับเจ้าแม่กวนอิม พระจีนในวัดเส้าหลินยกมือไว้ข้างเดียวแล้วกล่าวว่า “อมิตาภะ” ซึ่งเป็นการกล่าวสดุดีขอพรจากพระพุทธเจ้าองค์ที่ห้า (แต่บทพากย์ภาษาไทยในภาพยนตร์จีนออกเสียงเป็น อมิตาพุทธ) [↑](#footnote-ref-46)
47. William Sears, Thief in the Night 1981, p.5 [↑](#footnote-ref-47)
48. นิกายของบาทหลวงมิลเล่อร์ เติบโตมาเป็นนิกาย เซเว่นเดย์ แอดแวนติส ในปัจจุบัน [↑](#footnote-ref-48)
49. การที่พระบ๊อบและพระบาฮาอุลลาห์มีชีวิตอยู่ในเปอร์เซียในช่วงเวลาเดียวกัน มิได้หมายความว่าโลกมีพระพุทธเจ้าสององค์พร้อมกัน เพราะพระบ๊อบเป็นพระพุทธเจ้าอยู่ระหว่างปี ค.ศ. 1844-1850 และพระบาฮาอุลลาห์ตรัสรู้เป็นพระพุทธเจ้าภายหลังคือปี ค.ศ. 1852 [↑](#footnote-ref-49)
50. ดูคำอธบายใน “เฉลยปัญหาธรรมบางข้อ” บทที่ 29 ศาสนทูตสองประเภท [↑](#footnote-ref-50)
51. เฉลยปัญหาธรรมบางข้อ หน้า 41 [↑](#footnote-ref-51)
52. Milindapanha p.285, BMA p.65 [↑](#footnote-ref-52)
53. GWB XXII [↑](#footnote-ref-53)
54. Dhammapada 371, GB 38, ธรรมบท 371 [↑](#footnote-ref-54)
55. Dhammapada 372, GB 38, ธรรมบท 372 [↑](#footnote-ref-55)
56. Dhammapada 282, GB 38, ธรรมบท 282 [↑](#footnote-ref-56)
57. GWB LXXIX [↑](#footnote-ref-57)
58. BWF 369 [↑](#footnote-ref-58)
59. PT 174 [↑](#footnote-ref-59)
60. ธรรมบท 40 [↑](#footnote-ref-60)
61. ESW 55 [↑](#footnote-ref-61)
62. ธรรมบท 226 [↑](#footnote-ref-62)
63. ธรรมบท 379 [↑](#footnote-ref-63)
64. TB 35 [↑](#footnote-ref-64)
65. HWA no.31 [↑](#footnote-ref-65)
66. HWA no.62 [↑](#footnote-ref-66)
67. ธรรมบท 103 [↑](#footnote-ref-67)
68. HWA no.7 [↑](#footnote-ref-68)
69. ธรรมบท 165 [↑](#footnote-ref-69)
70. GWB XXXIV [↑](#footnote-ref-70)
71. ธรรมบท 170 [↑](#footnote-ref-71)
72. GWB 328 [↑](#footnote-ref-72)
73. ธรรมบท 346 [↑](#footnote-ref-73)
74. HWP no. 40 [↑](#footnote-ref-74)
75. ธรรมบท 355 [↑](#footnote-ref-75)
76. HWP no. 53 [↑](#footnote-ref-76)
77. ธรรมบท 204 [↑](#footnote-ref-77)
78. GWB CXXV [↑](#footnote-ref-78)
79. ธรรมบท 177 [↑](#footnote-ref-79)
80. HWP no. 49 [↑](#footnote-ref-80)
81. ธรรมบท 51 [↑](#footnote-ref-81)
82. TB 156 [↑](#footnote-ref-82)
83. ธรรมบท 100 [↑](#footnote-ref-83)
84. TB 219, GWB CXXV [↑](#footnote-ref-84)
85. ธรรมบท 232 [↑](#footnote-ref-85)
86. GWB CXXV [↑](#footnote-ref-86)
87. ธรรมบท 50 [↑](#footnote-ref-87)
88. HWA no. 26 [↑](#footnote-ref-88)
89. ธรรมบท 78 [↑](#footnote-ref-89)
90. WHP no. 56-7 [↑](#footnote-ref-90)
91. ธรรมบท 280 [↑](#footnote-ref-91)
92. TB 138 [↑](#footnote-ref-92)
93. ธรรมบท 256-7 [↑](#footnote-ref-93)
94. HWA no.2

    มหาวรรค 86 ทีฆนิกาย สุตตันตปิฎก พระไตรปิฎกเล่ม 10 [↑](#footnote-ref-94)
95. Vinaya-pitaka I. 20-21 BMA 149.-50 [↑](#footnote-ref-95)
96. GWB CLVIII, CLVII [↑](#footnote-ref-96)
97. ธรรมบท 159 [↑](#footnote-ref-97)
98. GWB CXXVIII [↑](#footnote-ref-98)
99. WOB 41 [↑](#footnote-ref-99)
100. WOB 68-9 [↑](#footnote-ref-100)
101. WOB 41-2 [↑](#footnote-ref-101)
102. GWB 78 [↑](#footnote-ref-102)
103. GWB 52-53 [↑](#footnote-ref-103)
104. GWB 78-9 [↑](#footnote-ref-104)
105. SWAB 52 [↑](#footnote-ref-105)
106. GWB 267 [↑](#footnote-ref-106)
107. SWAB 51-2 [↑](#footnote-ref-107)
108. PUP 291 [↑](#footnote-ref-108)
109. PUP 180 [↑](#footnote-ref-109)
110. BNE 163 [↑](#footnote-ref-110)
111. PEW 168 [↑](#footnote-ref-111)
112. PT 149 [↑](#footnote-ref-112)
113. ADJ 29 [↑](#footnote-ref-113)
114. BNE 120 [↑](#footnote-ref-114)
115. SCKA 25 [↑](#footnote-ref-115)
116. PT 144-5 [↑](#footnote-ref-116)
117. PT 146 [↑](#footnote-ref-117)
118. ธรรมบท 274 [↑](#footnote-ref-118)
119. ยอห์น 14:6 [↑](#footnote-ref-119)
120. HWA no. 40 [↑](#footnote-ref-120)
121. WOB 163 [↑](#footnote-ref-121)
122. PUP 107 [↑](#footnote-ref-122)
123. PT 145 [↑](#footnote-ref-123)
124. PUP 109 [↑](#footnote-ref-124)
125. PT 142 [↑](#footnote-ref-125)
126. WOB 186-7 [↑](#footnote-ref-126)
127. PUP 76 [↑](#footnote-ref-127)
128. WM 8 [↑](#footnote-ref-128)
129. WM 11-2 [↑](#footnote-ref-129)
130. WM 11 [↑](#footnote-ref-130)
131. WM 5 [↑](#footnote-ref-131)
132. PT 162 [↑](#footnote-ref-132)
133. PUP 136 [↑](#footnote-ref-133)
134. WM 13, 14-5 [↑](#footnote-ref-134)
135. WM 10 [↑](#footnote-ref-135)
136. ABL 103 [↑](#footnote-ref-136)
137. WM 10 [↑](#footnote-ref-137)
138. PUP 108 [↑](#footnote-ref-138)
139. BE 65 [↑](#footnote-ref-139)
140. SDC 18 [↑](#footnote-ref-140)
141. SCD 109, 111 [↑](#footnote-ref-141)
142. SWAB 135 [↑](#footnote-ref-142)
143. SWAB 284 [↑](#footnote-ref-143)
144. PUP 238 [↑](#footnote-ref-144)
145. SDC 24-5 [↑](#footnote-ref-145)
146. SWAB 135-6 [↑](#footnote-ref-146)
147. เฉลยปัญหาธรรมบางข้อหน้า 193 [↑](#footnote-ref-147)
148. TB 138 [↑](#footnote-ref-148)
149. GWB 249 [↑](#footnote-ref-149)
150. PT 155-6 [↑](#footnote-ref-150)
151. GWB 249 [↑](#footnote-ref-151)
152. PUP 60-1 [↑](#footnote-ref-152)
153. PUP 11-2 [↑](#footnote-ref-153)
154. BC no.2 [↑](#footnote-ref-154)
155. GWB 286 [↑](#footnote-ref-155)
156. SCKA [↑](#footnote-ref-156)
157. GPB 332 [↑](#footnote-ref-157)
158. PBA 81-2 [↑](#footnote-ref-158)
159. TB 68 [↑](#footnote-ref-159)
160. WOB 203-4 [↑](#footnote-ref-160)
161. WOB 40 [↑](#footnote-ref-161)
162. WOB 40-1 [↑](#footnote-ref-162)
163. Abdu’l – Baha in Canada p. 50 [↑](#footnote-ref-163)
164. GWB 249 [↑](#footnote-ref-164)
165. WOB 37 [↑](#footnote-ref-165)
166. SCKA 27 [↑](#footnote-ref-166)
167. Newly translated extract from the Writings of Baha’u’llah [↑](#footnote-ref-167)
168. SWB 95-6 [↑](#footnote-ref-168)
169. UHJ, October 20, 1983 [↑](#footnote-ref-169)
170. LG no. 1328 [↑](#footnote-ref-170)
171. LG no. 1336 [↑](#footnote-ref-171)
172. LG no. 1335 [↑](#footnote-ref-172)